《周官》外史掌三皇五帝之书，《春秋传》所谓《三坟》、《五典》是也。前贤谓：皋、夔、稷、契有何书可读？理实未然。黄帝、颛顼之道在丹书，武王所以端絻东面而受于师尚父也。少皞氏之纪官，夫子所以见郯子而学焉也。孰谓无书可读哉？
《吕氏春秋·序意》曰： 尝得学黄帝之所以诲颛顼矣：爰有大圜在上，大矩在下，汝能法之，为民父母。 不韦《十二纪》成于秦八年，岁在瞊滩，上古之书犹存，前圣传道之渊原犹可考也。
《书大传》：《虞传》有《九共篇》，引书曰： 予辩下土，使民平平，使民无傲。 《殷传》有《帝告篇》，引书曰： 施章乃服，明上下。 岂伏生亦见古文逸篇邪？《大传》之《序》有 嘉禾揜诰 ，今本阙焉。《隋志》有逸篇二卷，出齐、梁之间，似孔壁中书残缺者。唐有三卷，徐邈注。郑渔仲谓：《书》逸篇，仲尼之时已无矣。恐未然。
汉初去圣未远，帝王遗书犹有存者。《贾谊书·修政语》引黄帝曰： 道若川谷之水，其出无已，其行无止。 颛顼曰： 至道不可过也，至义不可易也。功莫美于去恶而为善，罪莫大于去善而为恶。故非吾善善而已也，善缘善也；非恶恶而已也，恶缘恶也。吾日慎一日。 帝喾曰： 缘巧者之事而学为巧，行仁者之操而与为仁也，故节仁之器以修其财，而身专其美矣。德莫高于博爱人，而政莫高于博利人，故政莫大于信，治莫大于仁。吾慎此而已矣。 帝尧曰： 吾存心于先古，加志于穷民，痛万姓之罹罪，忧众生之不遂也。故一民或饥，曰此我饥之也；一民或寒，曰此我寒之也；一民有罪，曰此我陷之也。 帝舜曰： 吾尽吾敬而以事吾上，故见谓忠焉；吾尽吾敬以接吾敌，故见谓信焉；吾尽吾敬以使吾下，故见谓仁焉。吾取之以敬也，吾得之以敬也。 大禹诸侯会，则问于诸侯曰： 诸侯以寡人为骄乎？ 朔日朝，则问于士曰： 诸大夫以寡人为汰乎？ 又曰： 民无食也，则我弗能使也。功成而不利于民，我弗能劝也。 汤曰： 学圣王之道者，譬其如日；静思而独居，譬其若火。舍学圣之道而静居独思，譬其若去日之明于庭而就火之光于室也，可以小见而不可以大知。得贤而举之，得贤而与之，譬其若登山乎！得不肖而举之，得不肖而与之，譬其若下渊乎！是以明君慎其举，而君子慎与。 又曰： 药食尝于卑，然后至于贵；药言献于贵，然后闻于卑。求道者不以目而以心，取道不以手而以耳。致道者以言，入道者以忠，积道者以信，树道者以人。 又引周文王、武王、成王问粥子，武王问王子旦、师尚父。《淮南·人间训》引《尧戒》曰： 战战栗栗，日慎一日。人莫迹于山而迹于垤。 此帝王大训之存于汉者。若高帝能除挟书之律，萧相国能收秦博士官之书，则倚相所读者必不坠矣。幸而绪言尚在，知者鲜焉，好古之士盍玩绎于斯？
墨子南使卫，载书甚多，弦唐子见而怪之。墨子曰： 昔周公旦朝读书百篇，夕见七十二士，相天下犹如此，吾安敢废此也？ 今本阙。《墨子》七十一篇，今止十三篇。外史掌三皇五帝之书，大训在西序，读书百篇，谓此类也。
《释文序录》云： 《尚书》之字，本为隶古。既是隶写古文，则不全为古字。今宋、齐旧本，及徐、李等音所有古字，盖亦无几。穿凿之徒，务欲立异，依傍字部，改变经文。 然则今所传《古文尚书》，未必皆孔安国之本。宋景文《笔记》云： 杨备得《古文尚书释文》，读之大喜，书讯刺字皆用古文。 按《国史艺文志》唐孝明写以今字，藏其旧本。开宝五年，别定《今文音义》。咸平二年，孙奭请摹印《古文音义》，与新定《释文》并行。今亦不传。然汉至唐所谓古文者，孔安国以隶存古，非科斗书也。今有《古文尚书》，吕微仲得本于宋次道、王仲至家。郭忠恕定《古文尚书》并《释文》，今本岂忠恕所定欤？宣和六年，诏《洪范》复从旧文，以 陂 为 颇 ，然监本未尝复旧也。
吴才老《书裨传·考异》云： 伏氏口传与经传所引，有文异而有益于经，有文异而无益于经，有文异而音同，有文异而义同。 才老所述者，今不复著。 以闰月定四时成岁 ，古文 定 作 正 ，开元误作 定 。晁景迂云。 舜让于德，弗嗣 ，班固《典引》作 不台 。《史记自序》唐尧逊位，虞舜不台。 在治忽 ，今文作 采政忽 ，《史记》作 来始滑 ，《汉书》作 七始咏 。 忽 又或作 曶 郑康成曰： 笏也。 《大传·大诰》曰： 民仪有十夫。 王莽作《大诰》曰： 民献仪九万夫。 盖本于此。又《康诰》曰： 惟乃丕显考文王，克明俊德。 今无 俊 字。《伊训》 惟元祀十有二月乙丑 ，《汉历志》作 惟太甲元年十有二月乙丑朔 。是朔旦冬至之岁。 高宗亮阴 ，《礼记》作 谅闇 ，注读为 梁瘖 。《汉五行志》作 涼阴 ，《大传》作 梁闇 。 予若观火 ，《周礼注》谓今燕俗，名汤热为观。《微子》 我其发出狂 ，《史记·宋世家》 狂 作 往 ，注引郑康成曰： 我其起作出往也。 《君奭》 天难谌 ，《王莽传》作 天应棐谌。  钦明文思安安 ，《考灵耀》作 晏晏 。郑氏注： 宽容覆载谓之晏。 冯衍《显志赋》： 思唐虞之晏晏。 第五伦上疏： 体晏晏之姿。 《无逸》 肆高宗之享国，五十有九年 ，《石经》曰： 肆高宗之飨国百年。 汉杜钦亦曰： 高宗享百年之寿。  费誓 ，《说文》作 ［北米］誓 ，《史记》作 肹 ，《大传》作 鲜 。 度作刑以诘四方 ，《周礼注》云： 度作详刑。  哀矜折狱 ，《汉·于定国传》作 哀鳏哲狱 。《大传》： 哀矜哲狱。  折民惟刑 ，《汉刑法志》作 悊民 。 天齐于民，俾我一日 ，杨赐封事作 假我一日 。赐通桓君章句，即欧阳《尚书》。刘恺引 上刑挟轻，下刑挟重。 《说文》 顾畏于民嵒 ，多言也。尼辄切。
《书》始二《典》，犹《诗》之首二《南》；取费、秦之《誓》，犹《诗》之有《鲁颂》。
《大传》说《尧典》谓之《唐传》，则伏生不以是为《虞书》。
《夏小正》、《月令》、《时训》详矣，而《尧典》命羲和以数十言尽之；《天官书》、《天文志》详矣，而《舜典》玑衡以一言尽之。叙事当以《书》为法。《尧典》以日中、宵中为春秋之别，《月令》两言日夜分，无春秋之异。
《尧典》日月星辰，孔注谓：星，四方中星；辰，日月所会。《益稷》日月星辰，谓日、月、星为三辰。五礼一也，孔注于《舜典》，以为吉、凶、宾、军、嘉；于《皋陶谟》，则曰公、侯、伯、子、男五等之礼。

《史记索隐》云： 春言东作，夏言南为，皆是耕作营为劝农之事。孔安国强读为 讹 字，虽训化，解释纡回。 今《史记》作 南讹 。
《周礼注》引《书》曰： 分命和仲，度西曰柳谷。 虞翻云： 郑玄所注《尚书》，古篆 丣 字，反以为 昧 。古大篆 丣 字，读当为 柳 。古 柳 、 丣 同字，而以为 昧 。 裴松之谓：翻言为然。
宅嵎夷，《释文》云： 《尚书考灵耀》及《史记》作 禺铁 。 今按《史记·尧本纪》 居郁夷 ，《正义》 郁 音 隅 。《夏本纪》 嵎夷既略 ，《索隐》云： 《今文尚书》及《帝命验》并作 禺铁 。 古 夷 字。薛氏曰： 今登州之地。
四岳，孔注云： 即上羲和四子，分掌四岳之诸侯。 按《周语》太子晋曰： 共之从孙四岳，佐禹胙国，命为侯伯，赐姓曰姜氏，曰有吕。 《左传》许，大岳之胤也⑤。杜氏注谓大岳，神农之后，尧四岳也。当从《周语》之说。迂斋云： 申、吕、齐、许皆四岳之后。尧让许由，亦其一也。
五典克从，孔安国《传》本于《左氏》，程子《解》本于《孟子》。《左氏》言五教，不及君臣、夫妇、朋友，天叙有典而遗其三焉，唯《孟子》得之。
程子谓：共、兜之徒，及舜登庸之始，侧陋之人，顾居其上，此凶乱之人所不能堪，故其恶显而舜诛之。韩非曰： 尧欲传天下于舜，鲧谏，共工又谏曰： 孰以天下而传之于匹夫乎？ 尧不听。 此可以证程子之说。韩非谓尧诛共、鲧，非也。
范蜀公《正书》曰： 舜之五刑：流也，官也，教也，赎也，贼也。流宥五刑者，舜制五流，以宥三苗之劓、刵、剕、宫、大辟也。 《皇王大纪》之说本诸此，而以墨、劓、剕、宫、大辟为贼刑之科目。
《书序》帝厘下土方，设居方，《释文》云： 一读至 方 字绝句。 《商颂》 禹敷下土方，外大国是疆 ，朱文公亦以 方 字绝句，云《楚辞·天问》 禹降省下土方 ，盖用此语。然《书序》已有此读矣。
郑康成读《舜典》云： 舜生三十，谓生三十年；登庸二十，谓历试二十年。
《大禹谟》言 念哉 者二，《益稷》言 念哉 者一，皆禹告舜之辞。心者治之本，心斯须不存，治忽分焉。 共惟千载心，秋月照寒水 ，于此见之。
皋陶曰： 彰厥有常，吉哉！ 周公曰： 庶常吉士。 召公曰： 吉士吉人。 帝王用人之法，一言以蔽之曰 吉 。舜所举曰 元 、曰 恺 ，吉德之实也；所去曰 凶 ，吉德之反也。议论相传，气脉相续。在春秋时谓之善人，在西汉时谓之长者。惟吉则仁，所谓元者善之长，为天地立心者也。
儆戒无虞，絜斋解云： 治安之时，危乱之萌已兆。汉宣帝渭上之朝，是年元后生成帝，新都篡汉已兆于极盛之日矣。无虞岂可不儆戒？愚谓匈奴衰而女戎兴，倚伏果可畏哉！ 又解 七旬有苗格 ，云： 舜耕历山之时，祗见厥父，惟知己之有罪而不见父之为顽，所以底豫。及其征苗也，自省未尝有过而惟见苗民之作慝，所以逆命。至班师之后，诞敷文德，无异负罪引慝之心而遂格焉。满损谦益，捷于影响，人心岂可以自满哉？愚谓仲虺之诰成汤，召公之训武王，戒其满而自矜也。齐桓服楚，魏武得荆州，唐庄宗取汴，皆以满失之。
九德，知人之法；三俊，用人之法。
禹之告舜曰： 安汝止，尽天理而无人欲，得至善而止也。 尹之告太甲曰： 钦厥止，去人欲而复天理，求至善而止也。
《虞书》作服，天子自日月而下十二章，郑康成注周礼谓：周以日月星辰画于旌旗，而冕服九章。注《礼记·郊特牲》祭之日，王被衮以象天，谓：有日月星辰之章，此鲁礼也。二礼之说自相背驰。鲁秉周礼，周、鲁之礼其有异乎？
《古文尚书》及《说文》璪火黺［黹米］黼黻，艾轩曰： 黺［黹米］黼黻，当各为一物。 璪 当为 玉璪 之 璪 。 璪 ，圜物也，意其为 璪 之状而以火旁饰之，火因物而后见耳。《考工记》谓火以圜，得非指璪火为一物乎？郑司农谓为圜形似火，此为近之。希冕，谓黺［黹米］黼黻皆从 黹 ，同谓之 希冕 。陆德明 希 与 黹 同，盖有由来也。
鸟兽跄跄，马融以为笋虡，《七经小传》用其说。《书裨传》以 凤凰来仪 为箫声之和，艾轩亦曰： 制器尚象。
古文 箾瞉 ，今文作 箫 ，《左氏》曰： 韶箾，舜乐名也。 诸儒误以箫管解之。
《说文》 奡，嫚也 ，引《虞书》 若丹朱、奡 、《论语》 奡荡舟 。按《书》有 罔水行舟 之语，则 奡荡舟 者，恐即谓丹朱。
古文 天明畏，自我民明畏 ，今文下 畏 字作 威 ，盖卫包所改，当从古。
若稽古，称尧、舜、禹三圣而皋陶与焉。舜以天下逊禹，禹独推皋陶。孟子论道之正传，亦曰： 若禹、皋陶，则见而知之。 又曰： 舜以不得禹、皋陶为己忧。 子夏亦云： 舜举皋陶，观于谟而见皋陶之学之粹也。
蛮夷猾夏，明刑治之而有余；四夷交侵，征伐制之而不足。虞、周之德天渊矣。
《淮南子》曰： 皋陶喑而为大理。 此犹夔一足之说也。皋陶陈谟赓歌谓之喑可乎？司马公诗云： 法官由来少和泰，皋陶之面如削瓜。 然《荀子·非相》之言，亦未必然。
《史记·秦本纪》：大费佐舜，调驯鸟兽，是为柏翳。《索隐》云： 《尚书》谓之 伯益 。 而《陈杞世家》谓：伯翳之后，封为秦，垂益夔龙，其后不知所封不见也，则 伯翳 非 伯益 矣。《水经注》偃师九山有百虫将军，《显灵碑》云： 将军姓伊氏，讳益，字隤敳，帝高阳之第二子伯益者也。 黄度文叔《书说》 益 即 隤敳 ，本于此。
《郑语》史伯曰： 姜，伯夷之后也。伯夷能礼于神，以佐尧者也。 注谓：四岳之族。《大戴礼·诰志篇》虞史伯夷曰： 明，孟也。幽，幼也。 《史记·历书》引之而其文小异， 虞夏之历 为 昔在古历 ， 百草权舆，瑞雉无释 为 百草奋兴，秭鳺先滜。
《吕氏春秋》云： 舜欲以乐传教于天下，乃令重黎举夔于草莽之中而进之，舜以为乐正。 《吕刑》乃命重黎，即羲和也。《楚语》尧育重黎之后，重黎举夔见于此。
汉董贤册文，言 允执其中 ，萧咸谓：此尧禅舜之文，非三公故事，班固笔之于史矣。而固纪窦宪之功曰： 纳于大麓，惟清缉熙。 其谀甚于董贤之册。当宪气焰方张，有议欲拜之伏称万岁者，微韩棱正色，则无君之恶肆矣。此固所以文奸言而无忌惮也。倪正父驳 昆命元龟 之制，有以也夫。
五行，《大禹谟》以相克为次，《洪范》以生数为次。五德，邹衍以相胜为义，刘向以相生为义。
柔而立，无立为懦。柔惠且直，不直为谄。柔嘉维则，失其则非嘉也。
《贾谊书·君道篇》引《书》曰： 大道亶亶，其去身不远；人皆有之，舜独以之。 此《逸书》也。
《禹贡释文》：《周公职录》云： 黄帝受命，风后受图，割地布九州。 《隋、唐志》无此书，《太平御览》引《太一式占》，《周公城名录》有此三句。夹漈《通志·艺文略》：《周公城名录》一卷。 城 、 职 字相似，恐传写之误。《世说注》云： 推《周公城录》，冶城宜是金陵本里。 《抱朴子·内篇·登涉》引《周公城名录》。
《大传》曰： 歌大化、大训、六府、九原而夏道兴。 注谓：四章皆歌禹之功。所谓 九叙惟歌 ， 九德之歌 ，于此犹可考。
《说文》引《虞书》曰： 仁闵覆下，则称旻天。 盖《虞书》说也。
豫州，荥波既猪，古文云： 荥嶓既都。 《职方氏》豫州，其浸波溠，郑注云：  波 读为 播 ，《禹贡》曰： 荥播既都 。 贾公彦疏云： 《禹贡》有播水无波。 然则《汉、唐书》本皆作 荥播 也。《史记·夏本纪》作 播 ，音 波 。
《史记》引《禹贡》二百里任国，《书》男邦，孔注：男，任也，任王者事。音壬。王莽封王氏女皆为任。注：任，充也，男服之义，男亦任也。 男 、 任 二字盖通用。
扬州，沿于江海，达于淮泗。东坡《书传》云： 吴王夫差阙沟通水，而江始有入淮之道，禹时则无之。 愚按：吴之通水有二焉：《左氏传·哀九年》吴城邗沟通江淮，注云： 今广陵韩江。 此自江入淮之道也。《吴语》夫差起师北征，阙为深沟于商、鲁之间，北属之沂，西属之济，以会晋公午于黄池。《左氏传·哀十三年》会黄池，注云： 陈留封丘县南，有黄亭，近济水。 此自淮入汴之道也。
百川东注，弱水独西，故《洪范》弱为六极。弱与柔异，柔如汉文帝，弱如元帝。
过九江至于东陵，曾彦和谓：东陵，今之巴陵。余按：《史记正义》岳州有巴陵，盖是东陵。曾说本此。
 朔南暨 为句，下云 声教讫于四海 。《史记注》本如此。
《说苑》子贡曰： 禹与有扈氏战，三陈而不服。禹于是修教一年，而有扈氏请服。 《庄子》谓 禹攻有扈，国为虚厉 ，皆与《书》异。《楚辞·天问》云： 该秉季德，厥父是臧。胡终毙于有扈，牧夫牛羊？ 又云： 有扈牧竖，云何而逢？击床先出，其命何从？ 古事茫昧不可考矣。《吕氏春秋》曰： 夏后相与有扈战于甘泽而不胜，六卿请复之，夏后相曰： 不可。吾地不浅，吾民不寡，战而不胜，是吾德薄而不教不善也。 于是乎处不重席，食不贰味，琴瑟不张，钟鼓不修，子女不饬，亲亲长长，尊贤使能，期年而有扈氏服。 愚谓：伐扈战甘者，夏后启也，误以为相。然其事可以补《夏书》之阙。
《甘誓》予则孥戮汝，《孔传》谓 辱及汝子 ，《王莽传》作 奴 ，颜注谓： 戮之以为奴也。 《泰誓》云： 囚奴正士。 岂及子之谓乎？
蔡邕《铭论》：殷汤有《甘誓》之勒。
《五子之歌》其二章皆述禹之训。蔡氏自 予视天下 以后，谓 予 ，五子自称也，然 予临兆民 之语，恐非五子自称。
《周语》单穆公引《夏书》曰： 关石和均，王府则有。 韦昭注云： 《逸书》也。关，门关之征也。石，今之斛也。言征赋调均，则王之府藏常有也。一曰：关，衡也。 时未见古文，故云《逸书》。左思《魏都赋》关石之所和钧，财赋之所厎慎，盖亦用韦说。李善引贾逵《国语注》曰： 关，通也。 孔安国谓 金铁曰石 ，未详。
《左氏传》夏有观、扈，汉东郡有畔观县。今开德府观城。《楚语》士亹曰： 尧有丹朱，舜有商均，启有五观，汤有太甲，文王有管、蔡，是五王者皆元德也，而有奸子。 韦昭注谓：五观，启子，太康昆弟也。观，洛汭之地。《书序》曰： 太康失国，昆弟五人，须于洛汭。 《水经注》亦云： 太康弟曰五观。 愚谓：五子述大禹之戒作歌，仁义之人，其言蔼如也，岂朱、均、管、蔡之比？韦氏说非也。
《史记》汤始居亳，从先王居，作《帝诰》，《索隐》云： 一作俈。从先王居，故作《帝俈》。
《史记》汤征诸侯，葛伯不祀，汤始伐之。汤曰： 予有言：人视水见形，视民知治不。 伊尹曰： 明哉！言能听，道乃进。君国子民，为善者皆在王官。勉哉，勉哉！ 汤曰： 汝不能敬命，予大罚殛之，无有攸赦！ 作《汤征》。岂孔壁逸篇，太史公亦见之乎！后有补《汤征》者，盖未之考。
辰弗集于房，《大衍历议》云： 《新历》仲康五年癸巳岁，九月庚戌朔，日蚀在房二度。 按《皇极经世》仲康元年壬戌；征羲、和，五年丙寅。与《历》不同。
君子之去留，国之存亡系焉，故《夏书》终于《汝鸠》、《汝方》，《商书》终于《微子》。《汤誓》予则孥戮汝，罔有攸赦，孔安国以为古之用刑，父子兄弟罪不相及，今云者，权以胁之，使勿犯。《酒诰》予其杀，安国以为择罪重者而杀之。吕居仁谓：安国能明圣人未尽之意，实有大功于圣人者。
郑康成注《禹贡》九河云： 齐桓公塞之，同为一。 《诗正义》云： 不知所出何书。 愚按：《书正义》引《春秋纬宝乾图》云： 移河为界，在齐吕，填阏八流以自广。 郑盖据此文。九峰蔡氏曰： 曲防，齐之所禁，塞河非桓公所为也。
郑康成《书》注，间见于疏义，如作服十二章、州十二师，孔注皆所不及。
《吕氏春秋》引《夏书》曰： 天子之德广运，乃圣乃神，乃武乃文。 《商书》曰： 五世之庙可以观怪，万夫之长可以生谋。 又曰： 仲虺有言曰： 诸侯之德，能自为取师者王，能自为取友者存。其所择而莫如己者亡  又曰： 刑三百，罪莫重于不孝。 《周书》曰： 若临深渊，若履薄冰。 其舛异如此。
《仲虺之诰》言仁之始也，《汤诰》言性之始也，《太甲》言诚之始也，《说命》言学之始也。皆见于《商书》。自古在昔，先民有作，温恭朝夕，执事有恪，先圣王之传恭也。亦见于《商颂》，孔子之传有自来矣。
孟子云： 伊尹、莱朱。 注：莱朱，亦汤贤臣，一曰仲虺是也。《春秋传》曰： 仲虺居薛，为汤左相。 是则伊尹为右相。《唐宰相世系表》：仲虺为汤左相，臣扈祖己皆其胄裔也。未详所据。
孔安国谓汤始改正朔，郑康成谓自古改正朔。叶少蕴云： 《甘誓》已言三正，则子、丑、寅迭以为正者，尚矣。 爰革夏正，林少颖谓：革正之事，古未尝有，盖始于汤，而武王因之。
《汉律历志》引《伊训》伊尹祀于先王，诞资有牧方明，说者谓祀先王于方明。朱文公曰：  方 当作 乃 ，即所谓 乃明言烈祖之成德。
郑康成云： 祖乙居耿后，奢侈逾礼，土地迫近山川，尝圯焉。至阳甲立，盘庚为之臣，乃谋徙居汤旧都。上篇是盘庚为臣时事，中篇、下篇是盘庚为君时事。 《正义》以为谬妄，《书裨传》云： 郑大儒必有所据而言。
《书序》祖乙圯于耿，孔氏注云： 圯于相，迁于耿。 《殷本纪》谓祖乙迁于邢。《皇极经世》祖乙践位，圯于耿，徙居邢，盖从《史记》。以《书序》考之，孔氏以 圯于耿 为 圯于相 ，恐未通。苏氏《书传》云： 祖乙圯于耿，盘庚不得不迁。 以《经世》、《纪年》考之，祖乙以乙未践位，后有祖辛、沃甲、祖丁、南庚、阳甲，而后盘庚立。祖乙曾孙。盘庚之立，以己亥，自祖乙践位至此一百二十五年。若谓民荡析离居，因耿之圯，不应如是之久也。当阙所疑。
盘庚之迁也，曰： 天其永我命于兹新邑。 消息盈虚之运，哲王其知之矣。唐朱朴议迁都以观天地兴衰为言，谓：关中文物，奢侈皆极焉，已盛而衰，难可兴矣，而以襄、邓为建都极选。陈同父上书孝庙，亦谓：钱塘山川之气，发泄无余，而以荆、襄为进取之机。其言与朴略同。朴不足道也，岂亦有闻于气运之说乎？
《大传》引《盘庚》 若德明哉！汤任父言卑应言 ，皆古文所无。
《论语》予小子履，敢用玄牡，敢昭告于皇皇后帝，孔安国注云： 《墨子》引《汤誓》，其辞若此。 疏云： 《尚书·汤誓》无此文，而《汤诰》有之，又与此小异。唯《墨子》引《汤誓》，其辞与此正同。
尔惟德罔小，万邦惟庆；尔惟不德罔大，坠厥宗汉。昭烈曰： 勿以恶小而为之，勿以善小而不为。 盖得此意。
桑穀之祥，大戊问伊陟，《韩诗外传》以为 穀生汤之廷，三日而大拱，汤问伊尹 ，误也；《汉·五行志》刘向以为 殷道既衰，高宗承敝而起，怠于政事，故桑穀之异见 ，又误也；《书大传》谓 武丁之时，先王道亏，刑罚犯，桑穀俱生于朝，武丁问诸祖己 ，刘向盖袭《大传》之误。
说筑傅岩之野，吴氏《裨传》、蔡氏《集传》以筑为居。愚按：《孟子》曰： 傅说举于版筑之间。 当从古注。傅岩在陕州平陆县北。
《鲁语》展禽曰： 上甲微能帅契者也，商人报焉。 《孔丛子》引《书》曰： 维高宗报上甲微。 盖《逸书》也。
学立志而后成，逊志而后得。立志，刚也；逊志，柔也。
西伯戡黎，孔注云： 文王貌虽事纣，内秉王心。 岂知文王之心哉！文王之德之纯，心与貌异乎？
西伯既戡黎，祖伊恐。商都朝歌，黎在上党壶关，乃河朔险要之地。朝歌之西境，密迩王畿，黎亡则商震矣。故武王渡孟津，莫之或御。周以商墟封卫，狄人迫逐黎侯，卫为方伯连率，不能救，而《式微》、《旄丘》之诗作。唇亡齿寒，卫终为狄所灭。卫之亡，犹商之亡也。秦拔上党而韩、赵危，唐平泽潞而三镇服，形势其可忽哉！
《泰誓》古文作《大誓》，孔氏注： 大会以誓众。 晁氏曰： 开元间，卫包定今文，始作 泰 。 或以交泰为说，真燕书哉！或说谓新经以 泰 为 否泰 之 泰 ，纣时上下不交，天下无邦，武王大会诸侯往伐，以倾纣之否。非经意也。《大誓》与《大诰》同。音 泰 者非。
虽有周亲，不如仁人。孔安国注《论语》，言 虽有管、蔡为周亲，不如箕子、微子之仁人 ，与注《尚书》异。《书传》云： 纣至亲虽多，不如周家之少仁人。 朱文公《集注》从《书传》。
《论语释文》：予有乱十人。《左传》叔孙穆子亦曰： 武王有乱十人。 刘原父谓：子无臣母之理，妇人盖邑姜。然本无 臣 字，旧说不必改。
《左氏传》云： 太伯不从。 《楚辞·天问》云： 叔旦不嘉。 与夷、齐之心一也。此武所以未尽善。
《武成》式商容闾，《正义》引《帝王世纪》云： 商容及殷民观周军之入，见毕公至，殷民曰： 是吾新君也。 容曰： 非也。视其为人，严乎将有急色，故君子临事而惧。 见太公至，民曰： 是吾新君也。 容曰： 非也。视其为人，虎据而鹰趾；当敌将众，威怒自倍；见利即前，不顾其后。故君子临众，果于进退。 见周公至，民曰： 是吾新君也。 容曰： 非也。视其为人，忻忻休休，志在除贼。是非天子，则周之相国也。故圣人临众知之。 见武王至，民曰： 是吾新君也。 容曰： 然。圣人为海内讨恶，见恶不怒，见善不喜，颜色相副，是以知之。  愚按：《韩诗外传》云： 商容尝执羽龠，冯于马徒，欲以伐纣而不能。遂去，伏于太行。及武王克殷，立为天子，欲以为三公。商容辞曰： 吾尝冯于马徒，欲以伐纣而不能，愚也；不争而隐，无勇也。愚且无勇，不足以备乎三公。 固辞不受命。君子闻之曰： 商容可谓内省而不诬能矣。君子哉！去素餐远矣。  《史记》燕王《遗乐间书》曰： 纣之时，商容不达，身祗辱焉，以冀其变。 《乐记》释箕子之囚，使之行商容而复其位，郑注乃谓：使箕子视商礼乐之官，贤者所处，皆令反其居。盖康成不见古文《武成》，故以容为礼乐。张良云： 武王入殷，表商容闾。 《史记·周纪》云： 表商容之闾。 皆与《书》合。
颜师古《刊谬正俗》云： 《武成序》往伐归獸，当依 兽 字。《费誓序》东郊不［门艸］，案《说文》及《古今字诂》，［门艸］，古 辟 字，辟训开，故孔氏释云： 东郊不开。 不得径读 辟 为 开 。 愚按：《古文尚书》，师古之说是也。虞翻谓 分北三苗 ， 北 古 别 字。
《大传·洪范》曰： 不叶于极，不丽于咎，毋侮矜寡，而畏高明。 《史记·宋世家》亦云： 毋侮鳏寡。
《周礼·大卜注》引《洪范》曰雨，曰济，曰圛，曰蟊，曰克，《诗》 齐子岂弟 笺：《古文尚书》以 弟 为 圛 。《正义》云： 《洪范稽疑》论卜兆有五， 曰圛 注云： 圛者，色泽光明。 盖古文作 悌 ，今文作 圛 。贾逵以今文校之，定以为 圛 。郑依贾氏所奏。 《说文》引《书》 圛圛升云，半有半无 ，今按 圛 即《洪范》 曰驿 ，其下乃注文。《古文尚书》曰塗，曰圛，与《周礼注》同。
《诗》 或圣或否，或哲或谋，或肃或艾 ，《庄子》 天有六极五常，帝王顺之则治，逆之则凶。九洛之事，治成德备 ，皆为《洪范》之学。
曾子固奏疏曰： 《洪范》所以和同天人之际，使之无间，而要其所以为始者，思也。《大学》所以诚意正心修身治其国家天下，而要其所以为始者，致其知也。正其本者，在得之于心而已。得之于心者，其术非他，学焉而已矣。古之人自可欲之善而充之，至于不可知之神。自十五之学而积之，至于从心不逾矩，岂他道哉？由是而已矣。 二程子以前，告君未有及此者。
《韩非》谓先王之法曰： 臣毋或作威，毋或作利，从王之指。无或作恶，从王之路。 盖述《洪范》之言而失之也。
天命有德，天讨有罪，故无作好恶。惟天聪明，惟圣时宪，故无作聪明。以天之德，行天之权，故惟辟作福威。
司马彪注《庄子》云： 箕子名胥余。 《史记正义》：《尸子》云。
巢伯来朝，注云： 南方之远国。 《正义》谓 南巢 ，李杞解曰： 成汤放桀于南巢，巢人纳之。意者终商之世，义不朝商乎？诚如是，亦足以见巢之忠，商之盛德矣。商亡而周兴，于是巢始来朝。 其说美矣，然无所据。
金縢之书，其异说有二焉：《鲁世家》云： 周公卒后，秋未获，暴风雷雨，禾尽偃，大木尽拔。周国大恐，成王与大夫朝服以开金縢书。 《梅福传》云： 昔成王以诸侯礼葬周公，而皇天动威，雷风著灾。 此皆《尚书大传》之说，盖伏生不见古文故也。《蒙恬传》云： 成王有病，甚殆，公旦自揃其爪，以沉于河，乃书而藏之记府。及王能治国，有贼臣言周公欲为乱，周公走而奔于楚。成王观于记府，得周公沉书，乃流涕曰： 孰谓周公旦欲为乱乎？  此又以武王有疾为成王。《索隐》曰： 不知出何书？ 《鲁世家》亦与《恬传》同。谯周云： 秦既燔书，时人欲言金縢之事，失其本末。 南轩曰： 至诚可以回造化，若金縢策祝之辞，则不无妄传者。
我之弗辟，朱文公谓：当从郑氏，以 辟 为 避 。
《武成》惟九年大统未集，《通鉴外纪》引《尚书大传》文王受命一年，断虞芮之质；《帝王世纪》文王即位四十二年，岁在鹑火，更为受命之元年；《周书·文传》：文王受命九年，时惟暮春，在镐召太子发。按《史记》秦惠王十四年，更为元年；《汲冢纪年》魏惠成王三十六年，改元称一年，或有因于古也。
文公赏雍季以义而不以谋，襄子赏高共以礼而不以功，故曰 崇德报功 。
若尔三王，是有负子之责于天，《史记》以 丕 为 负 ，《索隐》引郑玄曰：  丕 读曰 负 。 隗嚣《移檄》曰： 庶无负子之责。 盖本此。晁以道解 丕子之责 ，如《史传》中 责其侍子 之 责 ，盖云 上帝责三王之侍子 ，指武王也。
唐叔得禾，成王命唐叔以馈周公于东土，作《馈禾》。《史记》以 归 为 馈 。二字通用，见《论语》。
三监，孔氏谓管、蔡、商。《汉·地理志》：殷畿内为三国，邶、鄘、卫是也。邶封武庚；鄘，管叔尹之；卫，蔡叔尹之，以监殷民。唯郑康成以三监为管、蔡、霍。苏氏从孔说，林氏、蔡氏从郑说。三亳，孔氏谓亳人之归文王者三所，为之立监。康成云： 汤旧都之民，服文王者分为三邑：其长居险，故言阪尹，盖东成皋，南盝辕，西降谷也。 皇甫谧以蒙为北亳，穀熟为南亳，偃师为西亳。林氏从郑说，吕氏从皇甫说。《诗谱》以三叔为三监。孙毓云： 三监当有霍叔，郑义为长。
 民献有十夫，予翼 ， 亦惟十人，迪知上帝命 ，周公以贤人卜天意。史失其名，不独鲁两生也。
《周书·作雒》曰： 俾康叔宇于殷，俾中旄父宇于东。 注云： 东谓卫、殷、邶、鄘。 《诗谱》自纣城而北谓之邶，南谓之鄘，东谓之卫。康叔宇于殷，即卫也。注以殷为邶、鄘，非是。殷地在周之东，故曰东征。邶、鄘、卫皆东也。《康诰》曰： 在兹东土。 中旄父其邶、鄘之一欤？《顾命》有南宫毛。
《法言》谓：《酒诰》之篇， 俄空焉 。愚按：《酒诰》古今文皆有之，岂扬子未之见欤？《艺文志》云： 刘向以中古文校欧阳、大、小夏侯三家经文，《酒诰》脱简一。 而《大传》引《酒诰》曰： 王曰：封，唯曰若圭璧。 今无此句，岂即脱简欤？
 矧惟若畴，圻父薄违，农父若保，宏父定辟 ，荆公以 违 、 保 、 辟 绝句，朱文公以为夐出诸儒之表。《洛诰》复子明辟，荆公谓：周公得卜，复命于成王也。汉儒 居摄还政 之说，于是一洗矣。山谷云： 荆公六艺学，妙处端不朽。 信夫！
 厥或告曰： 群饮。 汝勿佚，尽执拘以归于周，予其杀无隐。 张氏以为此告者之词云尔。劝汝执而尽杀之也，汝当思之曰： 是商之诸臣，化纣为淫湎者，而可遽杀乎？亦姑惟教之而已。若不教而使陷于罪，是亦我杀之也。周公戒康叔，皆止杀之词，奈何以为劝哉！ 愚谓：此说得忠厚之意。
《梓材》曰： 以厥庶民暨厥臣，达大家。 周封建诸侯与大家臣室共守之，以为社稷之镇。九两，所谓宗以族得民。公刘之雅，所谓君之宗之。此封建之根本也。鲁之封有六族焉，卫之封有七族焉，唐之封有九宗、五正焉，皆所以系人心，维国势。不特诸侯为然，周公作《皇门》之书曰： 维其有大门宗子，茂扬肃德，勤王国王家，乃方求论择元圣。武夫羞于王所，咸献言助王恭明祀，敷明刑，用能承天嘏命。先人神祇报职用休，俾嗣在王家，万子孙用末被先王之灵光。 然则王室之不坏，繄大门宗子是赖。自封建之法废，国如木之无根，其亡也忽焉。然古者，世臣必有家学，内有师保氏之教，外有外庶子之训。国子之贤者，命之导训诸侯，若鲁孝公是也。使惇惠者教之，文敏者道之，果敢者谂之，镇靖者修之，若晋公族大夫是也。教行而俗美，然后托以安危存亡之寄，而国有与立矣。
商之泽深矣，周既翦商，历三纪而民思商不衰。考之《周书》，《梓材》谓之 迷民 ，《召诰》谓之 雠民 ，不敢有忿疾之心焉，盖皆商之忠臣义士也。至《毕命》始谓之 顽民 ，然犹曰： 邦之安危，惟兹殷士。 兢兢不敢忽也。孔子删《诗》，存邶、鄘于《风》，系商于《颂》。吁，商之泽深矣。
《召诰正义》引《周书·月令》云： 三日粤朏。 《汉·律历志》引古文《月采篇》曰： 三日曰昢。 颜注：谓说月之光采。愚以《书正义》考之， 采 字疑当作 令 。
娄敬曰： 成王即位，周公营成周，以为此天下中，有德则易以王，无德则易以亡。 《吕氏春秋》南宫括曰： 成王定成周，其辞曰： 惟余一人，营居于成周。惟余一人，有善易得而见也，有不善易得而诛也。  《说苑》南宫边子曰： 昔周成王之卜居成周也，其命龟曰： 予一人兼有天下，辟就百姓，敢无中土乎！使予有罪，则四方伐之，无难得也。  三说大意略同。
周公为师，召公为保。郑康成不见《周官》之篇，以师保为《周礼》师氏、保氏，大夫之职。《师氏、保氏注》亦引《书叙》云： 圣贤兼此官。 《礼记·文王世子注》谓大司成、司徒之属师氏也。两注自不同。
有若散宜生，《孔氏传》云： 散氏，宜生名。 愚按：《汉书·古今人表》：女皇尧妃，散宜氏女。当以 散宜 为氏。
《多方》越惟有胥伯小大多正，《大传》云： 古者，十税一，多于十税一谓之大桀小桀，少于十税一谓之大貊小貊。王者十一而税，而颂声作矣。故《书》曰： 越维有胥赋小大多政。  古今文之异如此。
《无逸》，《大传》作 毋逸 。毋者，禁止之辞，其义尤切。
《无逸》中宗、高宗、祖甲、文王之享国，以在位言；《吕刑》穆王享国百年，以寿数言。
祖甲，孔安国、王肃云： 汤孙太甲也。 马融、郑玄云： 武丁子帝甲也。 《书正义》以郑为妄。《史记正义》按帝王年代，历帝甲十六年，太甲三十三年，明王、孔说是。王肃云： 先中宗，后祖甲，先盛德，后有过。 蔡氏《书传》从郑说，谓非太甲。按邵子《经世书》高宗五十九年，祖庚七年，祖甲三十三年，世次历年皆与《书》合，亦不以太甲为祖甲。
《无逸》多言不敢，《孝经》亦多言不敢，尧、舜之兢业，曾子之战兢，皆所以存此心也。
天命自度，天与我一；自作元命，我与天一。
民之疾苦常在目，故曰： 顾畏于民碞，天之监临常在目。 故曰： 顾諟天之明命。
文王罔攸兼于庶言庶狱庶慎，司马公曰： 人君急于知人，缓于知事。 愚谓：汉宣帝综核名实，非不明也，而不能知弘、石之奸；唐宣宗抉擿细微，非不察也，而不能知令狐绹之佞，明于小而闇于大也。故尧、舜之知，不遍物而急先务。
观蔡仲之命，知周所以兴；观中山靖王之对，知汉所以亡。周公吊二叔之不咸，方且封建亲戚，以蕃屏周；汉惩七国之难，抑损诸侯，以成外戚之篡。心有公私之殊，而国之兴亡决焉。
君陈，盖周公之子，伯禽弟，见《坊记注》，它无所考。《传》有 凡、蒋、邢、茅、胙、祭 ，岂君陈其一人欤？凡伯、祭公、谋父，皆周公之裔，世有人焉，家学之传远矣。
命君陈分正东郊、成周，郑注：周之近郊五十里，今河南、洛阳相去则然。郑以目验知之。《仪礼疏》。
尔乃顺之于外，曰： 斯谋斯猷，惟我后之德。 先儒谓：成王失言。盖将顺其美，善则称君，固事君之法，然君不可以是告其臣。 顺 之一字，其弊为谀。有善归主，李斯所以亡秦也，曾是以为良显乎？闇愎之君，诵斯言则归过，求名之疑不可解矣。承弼昭事，称文武而不及成王，其有以夫。
推诚以待士，则栾氏之勇，亦子之勇；用贤以及民，则田单之善，亦王之善。故曰： 有容德乃大。
史伯论周之敝曰： 去和而取同。 与晏子之论齐，子思之论卫，一也。西汉之亡，亦以群臣同声，故曰： 庶言同则绎。
《周官》 诸侯各朝于方岳，大明黜陟 ，黜陟明而后封建定。柳子谓天子不得变其君，殆未考周制也。
康王释丧服而被衮冕，且受黄朱圭币之献，诸儒以为礼之变，苏氏以为失礼。朱文公谓：天子诸侯之礼与士庶人不同，故孟子有 吾未之学 之语。如《伊训》元祀十二月朔，奉嗣王祗见厥祖，固不可用凶服矣。汉、唐即位行册礼，君臣亦皆吉服，追述先帝之命，以告嗣君。盖易世传授，国之大事，当严其礼也。蔡氏《书传》取苏氏而不用文公之说。愚观孝宗初上太上帝后尊号，有欲俟钦宗服除奉册者，林黄中议：唐宪宗上顺宗册，在德宗服中，谓行礼无害，第备乐而不作可也。刘韶美议曰： 唐自武德以来，皆用易月之制，既葬之后，谓之无服。群臣上尊号，亦多在即位之年。与本朝事体大相远也。 观韶美之言，则文公《语录》所云 汉唐册礼 ，乃一时答问，未为定说也。
《史记·周纪》：康王命作策毕公，分居里，成周郊。《书序》缺 公 字。
《毕命》一篇，以风俗为本。殷民既化，其效见于东迁之后，盟向之民不肯归郑，阳樊之民不肯从晋。及其末也，周民东亡而不肯事秦，王化之入人深矣。唐贾至议取士，以安史之乱为鉴，谓：先王之道消，则小人之道长；小人之道长，则乱臣贼子生焉。盖国之存亡在风俗。四维不张而秦历促，耻尚失所而晋祚覆。至其知本之言哉！
周之兴也，商民后革，百年化之而不足；周之衰也，卫风先变，一日移之而有余。
 虽收放心，闲之惟艰 ，孟子求放心之说也。 绳愆纠谬，格其非心 ，孟子格君心之说也。
卫石碏以义厉一国，而宁、蘧之类萃焉；晋赵衰以逊化一国，而知、范之贤继焉。故曰： 树之风声。
齐大史之守官，尚父之德远矣；鲁宗人之守礼，周、孔之泽深矣。故曰： 惟德惟义，时乃大训。
皇帝，始见于《吕刑》。赵岐注《孟子》引《甫刑》曰： 帝清问下民。 无 皇 字。然岐以 帝 为 天 ，则非。
兵以恭行天罚，谓之天吏。刑以具严天威，谓之天牧。
《中说》薛收曰： 古人作元命，其能至乎？ 阮逸注云： 《元命包》，《易书》也。 愚按：《春秋纬》有《元命包》，《易书》有《元包》。薛收盖谓 自作元命 ，其言见于《吕刑》，阮注误矣。
张子韶《书说》于《君牙》、《冏命》、《文侯之命》，其言峻厉激发，读之使人愤慨，其有感于靖康之变乎？胡文定《春秋传》于夫椒之事，亦致意焉。朱子《诗传》，其说《王风·扬之水》，亦然。
子夏问金革之事无辟，孔子曰： 吾闻诸老聃曰： 昔者，鲁公伯禽有为为之也。  郑注云： 有徐戎作难，丧，卒哭，而征之，急王事也。征之作《粊誓》。 后世起复者，皆以伯禽藉口。尝考《书·多方》王来自奄，孔注云： 周公归政之明年，淮夷奄又叛。鲁征淮夷，作《费誓》。 《鲁世家》伯禽即位之后，有管、蔡等反，淮夷、徐戎并兴，于是伯禽率师伐之于[北米]，作《[北米]誓》。据此则伯禽征淮、徐，在周公未没之时，非居丧即戎也。《左传》 殽之役，晋始墨 ，若伯禽行之，则晋不言 始 矣。记《礼》之言，恐非谓《费誓》也。
魏觞诸侯于范台，鲁共公举觞择言，以酒、味、色、台池为戒。汉高帝围鲁，诸儒尚讲诵习《礼》、《乐》，弦歌之音不绝。周公、伯禽之化，历战国秦、楚，犹一日也。
周益公谓：《文苑英华》赋多用 员来 ，非读《秦誓正义》，安知今之 云 字，乃 员 之省文。愚按：《汉书》韦孟谏诗，颜师古注引《秦誓》：虽则员然。古文作 员 。
《文心雕龙》云： 《书》摽七观。 孔子曰： 《六誓》可以观义，《五诰》可以观仁，《甫刑》可以观诚，《洪范》可以观度，《禹贡》可以观事，《皋陶谟》可以观治，《尧典》可以观美。 见《大传》。《孔丛子》云： 《帝典》观美，《大禹谟》、《禹贡》观事，《皋陶谟》、《益稷》观政，《泰誓》观义。 此其略略异者。
春秋时，郤缺之言 九功《九歌》 ，穆姜之言 元亨利贞 ，子服惠伯之言 黄裳元吉 ，叔向之言 《昊天有成命》 ，单穆公之言 《旱鹿》 ，叔孙穆子之言 《鹿鸣》之三 ，成鱄之言 《皇矣》之《雅》 ，闵马父之言 商《那》之《颂》 ，左史倚相之言 《懿》戒 ，观射父之言 重、黎 ，白公子张之言 《说命》 ，其有功于经学，在汉儒训故之先。盖自迟任、史佚以来，统绪相承，气脉未尝绝也。
《颜氏家训》云：《王粲集》中难郑玄《尚书》事，今仅见于唐元行冲《释疑》。王粲曰： 世称伊、雒以东，淮、汉以北，康成一人而已。咸言先儒多阙，郑氏道备，粲窃嗟怪，因求所学，得《尚书注》。退思其意，意皆尽矣，所疑犹未谕焉，凡有二篇。 《馆阁书目》：粲集八卷，诗赋论议垂六十篇。
官师相规，注谓：官众。《左传》官师从单靖公，注：天子官师，非卿也。《汉·贾谊传》官师小吏，注云： 一官之长。 愚谓：汉注得之。周官皆有师。
王景文谓： 文章根本在《六经》 ，张安国欲记《考古图》，曰： 宜用《顾命》。 游庐山序所历，曰： 当用《禹贡》。
伊尹之始终，《书序》备矣。陆士衡《豪士赋序》伊生抱明，允以婴戮，盖惑于《汲冢纪年》之妄说也。皇甫谧云： 伊尹百有余岁。 应劭云： 周公年九十九。 王充《论衡》云： 召公百八十。 故赵岐注《孟子》云： 寿若召公。
《吕氏春秋·孝行览》云： 《商书》曰： 刑三百，罪莫重于不孝。  注：商汤所制法也。三百，商之刑。三千，周之刑。其繁简可见。
《周礼·大司马注》引《书》曰： 前师乃鼓譟。 疏谓：《书传》说武王伐纣时事。《二礼疏》引《书传·略说》，皆书 《大传》 也。
《洪范》五者来备，《史记》云： 五是来备。 荀爽谓之 五韪 ，李云谓之 五氏 ，传习之差如此，近于郢书燕说矣。
土气为风，水气为雨。箕属东方木，克土，土为妃，故好风。毕属西方金，克木，木为妃，故好雨。此郑康成说也。吴仁杰谓：《易》以坎为水，北方之卦。又曰 雨以润之 ，则雨属水。《汉志》：轸星亦好雨。
五福不言贵而言富，先王之制。贵者始富，贱者不富也。
赵岐注《孟子》，不见古文，以 其助上帝宠之 断句。又 我武惟扬 ，注云： 古《尚书》百二十篇之时《太誓》也。 又 帝使其子九男二女 ，注云： 《尧典》曰 釐降二女 ，不见九男，孟子时《尚书》凡百二十篇。《逸书》有《舜典》之叙，亡失其文。孟子诸所言舜事，皆《尧典》及《逸书》所载。 又 不及贡，以政接于有庳 ，谓皆逸篇之辞。又引《书》：禹拜谠言。
葛伯仇饷，非《孟子》详述其事，则异说不胜其繁矣。孟子之时，古书犹可考，今有不可强通者。
《易乾凿度》曰： 《易》之帝乙为汤，《书》之帝乙六世王，名同不害以明功。 帝乙，汤玄孙之孙也。按《史记》汤至帝乙二十九王，谓六世王，未详。唐陈正节曰： 殷自成汤至帝乙十二君，其父子世六易。 谓十二君，亦未详。
林少颖《书说》至《洛诰》而终，吕成公《书说》自《洛诰》而始。朱文公曰： 苏氏伤于简，林氏伤于繁，王氏伤于凿，吕氏伤于巧，然其间尽有好处。
制治于未乱，保邦于未危。泰之极，则城复于隍；既济之极，则濡其首。不于其未，而于其极，则无及矣。
伊尹以辩言乱政戒其君，盘庚以度乃口告其民。商俗利口，其敝久矣。邵子曰： 天下将治，则人必尚行；天下将乱，则人必尚言。 周公训成王，勿以憸人，所以反商之敝也。张释之谏文帝，超迁啬夫，所以监秦之失也。《周官》曰： 无以利口。 《冏命》曰： 无以巧言。 此周之家法。将相功臣，少文多质；安静之吏，悃愊无华。此汉之家法。
恭在貌，敬在心，《书正义》之说也。中心为忠，如心为恕，《诗、春秋正义》之说也。
尧、舜之世，名臣止任一事；仲尼之门，高第皆为一科。故曰： 无求备于一夫。
强恕而行，忍也，原宪之克伐怨欲，不行焉也。一视同仁，容也，颜子之克己复礼，天下归仁也。忍言事，容言德。习忍则至于容。
式和民则，顺帝之则，有物有则，动作、礼义、威仪之则，皆天理之自然，有一定之成法。圣贤传心之学，唯一 则 字。
若农服田力穑，乃亦有秋，故民生在勤则不匮。先知稼穑之艰难，乃逸，故君子能劳则有继。
乃命三后，先儒曰： 人心不正，则入于夷狄禽兽，虽有土不得而居，虽有谷不得而食，故先伯夷而后及禹、稷。 此说得孔子 去食 、孟子 正人心 之意。《小雅》尽废，其祸烈于洚水。四维不张，其害憯于阻饥。
《周礼·司刑》五刑之属二千五百，穆王虽多五百章，而轻刑增，重刑减。班固以《周礼》为中典，《甫刑》为重典，非也。
舜、皋陶曰 钦 、曰 中 ，苏公曰 敬 、曰 中 ，此心法之要也。《吕刑》言 敬 者七，言 中 者十，所谓 惟克天德 ，在此二字。
禹有典则贻厥子孙，而有盘游无度者；汤以义礼垂裕后昆，而有颠覆典刑者。是以知嗣德之难也。宋武帝留葛灯笼、麻蝇拂于阴室；唐太宗留柞木梳、黑角篦于寝宫。作法于俭，其敝犹侈，况以侈示后乎！
因岱柴而封禅，因时巡而逸游，因《洛书》而崇饰符瑞，因建极而杂糅正邪，因享多仪而立享上之说。塞忠谏，谓之浮言；锢君子，谓之朋比。惨礉少恩，曰威克厥爱；违众妄动，曰惟克果断。其甚焉者，丕之夺汉，托之舜、禹；衍之篡齐，托之汤、武。邵陵海西之废，托之伊尹；新都之摄，临湖之变，托之周公。侮圣言以文奸慝，岂经之过哉！
苏绰《大诰》近于莽矣，《太玄》所谓童牛角马，不今不古者欤？苏威《五教》，绰之遗风也。
《史记·秦纪》：缪公三十三年，败于殽。三十六年，自茅津渡河，乃誓于军。申思不用蹇叔、百里傒之谋，令后世以记余过。君子闻之，皆为垂涕，曰： 嗟乎！秦缪公之与人周也，卒得孟明之庆。 《书序》云： 败崤归，作《誓》。 与《史》不同。邵子谓：修夫圣者，秦穆之谓也。穆公是霸者第一，悔过自誓之言，几于王道。此圣人所以录于书末。
《大传》太子年十八曰 孟侯 ，于四方诸侯来朝，迎于郊者，问其所不知。唐《册太子文》云： 尽谦恭于齿胄，审方俗于迎郊。 愚谓：孟侯见《康诰》，谓诸侯之长，盖方伯也。《大传》说非。
《汉·艺文志》：《周书》七十一篇。刘向云： 周时诰誓号令，盖孔子所论百篇之余。 《隋、唐志》系之汲冢，然汲冢得竹简书在晋咸宁五年，而两汉已有《周书》矣。太史公引 克殷度邑 ，郑康成注《周礼》云： 《周书·王会》备焉。 注《仪礼》云： 《周书》北唐以闾。 许叔重《说文》引《逸周书》 大翰若翚雉 ，又引 豲有爪而不敢以撅 ，马融注《论语》引《周书·月令》，皆在汉世。杜元凯解《左传》时，汲冢书未出也， 千里百县 、 辔之柔矣 ，皆以《周书》为据，则此书非始出于汲冢也。按《晋·束皙传》：太康二年，汲郡得竹书七十五篇。其目不言《周书》。纪云： 咸宁五年，《左传后序》云太康元年。当考。 《左传正义》引王隐《晋书》云： 竹书七十五卷，六十八卷有名题，七卷不可名题。 其目录亦无《周书》。然则系《周书》于汲冢，其误明矣。
《书大传》载四海、河江、五湖、钜野、钜定、济中、孟诸、隆谷、大都之贡物，此禹时也。《周书》载伊尹为四方献令，此汤时也。《王会》载八方会同，各以其职来献。自稷慎以下，其贽物二十一；自义渠以下，其贽物二十；自高夷以下，其贽物十四；自权扶以下，其贽物九。此成王时也。愚谓：《旅獒》之训曰： 毕献方物，惟服食器用珍异之贡。 恐非三代之制。
《王会》曰： 堂下之右，唐公、虞公南面立焉。堂下之左，殷公、夏公立焉。 唐公、虞公，《乐记》所谓祝陈也。殷公、夏公，《乐记》所谓杞宋也。然则《郊特牲》云： 尊贤不过二代。 其说非矣。
《周书·史记篇》穆王召左史戎夫，取遂事之要戒，言皮氏、华氏、夏后、殷商、有虞氏、平林、质沙、三苗、扈氏、义渠、平州、林氏、曲集、有巢、有郐、共工、上衡氏、南氏、有果氏、毕程氏、阳氏、榖平、阪泉、县宗、玄都、西夏、绩阳、有洛之亡。国名多传记所未见。
《周书·大聚篇》 若冬日之阳，夏日之阴，不召而民自来 ，亦见《文子》。张文潜《祭司马公文》 冬晹夏冰，赴者争先 ，盖本于此。
《周书·谥法》惟三月既生魄，周公旦、太师望相嗣王发既赋宪，受胪于牧之野。将葬，乃制作谥。今所传《周书》云： 维周公旦、太公望开嗣王业，建功于牧之野。终葬，乃制谥。 与《六家谥法》所载不同。盖今本缺误，《文心雕龙》云 赋宪之谥 出于此。吕成公《策问》旦以文名，奭以康名，闳夭以尊显。闳夭谥当考。
《文心雕龙》夏、商二《箴》，余句颇存。《夏箴》见《周书·文传篇》，《商箴》见《吕氏春秋·名类篇》。
《周书·小武开篇》周公曰： 在我文考，顺道九纪：一辰以纪日，二宿以纪月，三日以纪德，四月以纪刑，五春以纪生，六夏以纪长，七秋以纪杀，八冬以纪藏，九岁以纪终。  九纪 与《洪范》 五纪 相表里。《文选》任彦升曰： 不改参辰，而九星仰止。 注引《周书》王曰： 余不知九星之光。 周公曰： 星、辰、日、月、四时、岁，是谓九星。 九星即九纪也。
任章引《周书》曰： 将欲败之，必姑辅之；将欲取之，必姑与之。 《战国策》。萧何引《周书》曰： 天予不取，反受其咎。 此岂苏秦所读《周书·阴符》者欤！老氏之言，范蠡、张良之谋，皆出于此。朱子云： 老子为柱下史，故见此书。
《三坟》书无传，宓牺唯《易》存，而商高所云 周天历度 ，《周髀》。《管子》所云 造六峜以迎阴阳者 ，不复见。《管子·轻重戊篇》：虑戏作造六峜以迎阴阳⒃，作九九之数以合天道，而天下化之。周人之王，循六峜，行阴阳。 峜 字，未详。许行为神农之言，晁错述神农之教，列子称黄帝之书。阴阳五行，兵法医方，皆托之农、黄而大道隐矣。今有山气形之书，谓之《连山》、《归藏》、《坤乾》。元丰中，毛渐得之西京。或云： 张天觉得之比阳民家，非古也。 《列子》引黄帝书，即《老子》谷神不死章。
有言逊于汝志，艮之不拯其随也；惟学逊志，谦之卑以自牧也。逊一也，而善恶异。君体刚而用柔，臣体柔而用刚。君不逊志，则为唐德宗之强明；臣而逊言，则为梁丘据之苟同。
周人乘黎，祖伊恐。商受能如《震》上六之 畏邻戒 ，则无咎矣。蜀汉之亡也，吴华核诣宫门上表曰： 成都不守，社稷倾覆。臣以草芥，窃怀不宁。陛下至仁，必垂哀悼。臣不胜忡怅之情，谨拜表以闻。 吁，华核亦吴之祖伊欤！
学古入官然后能议事以制，伯夷以《礼》折民，汉儒以《春秋》决狱。子产曰： 学而后入政，未闻以政学者也。 荀卿始为法后王之说，李斯师之，谓诸生不师今而学古。太史公亦惑于流俗之见，《六国表》云： 传曰：法后王何也？以其近己而俗变相类，议卑而易行也。 文帝谓：卑之毋甚高论。宣帝谓：俗儒好是古非今。秦既亡，而李斯之言犹行也。《孟子》曰： 为政不因先王之道，可谓智乎？
舜之克艰，文王之无逸，心也。后之勤政者，事为而已。
勿以憸人，立政之戒也。爻辞，周公所作，《师》之上六、《既济》之九三，皆曰： 小人勿用。
《左氏传》引《商书》曰： 沈渐刚克⒄，高明柔克。 《洪范》言：惟十有三祀，箕子不忘商也，故谓之《商书》。陶渊明于义熙后，但书甲子，亦箕子之志也。陈咸用汉腊亦然。
既获仁人，武所以克商也。养民以致贤人，兴汉在于一言。延揽英雄，务悦民心，复汉在于一言。
张文饶曰： 尧之历象，盖天法也。舜之玑衡，浑天法也。
李仁父《宰相年表序》曰： 孔子序三代之《书》，其称相者，独伊尹、伊陟、傅说、周公、召公、毕公六人耳。


《谷梁·隐四年传》注云： 建储非以私亲，所以定名分。 邓润甫《草东宫制》云： 建储非以私亲，盖明万世之统。主器莫若长子，兹本百王之谋。 盖出于此。
晏元献《谢昇王记室表》云： 衣存缺衽，式赞于谦冲；馔去邪蒿，不忘于规谏。 《韩诗外传》周公诫伯禽曰： 衣成则必缺衽，宫成则必缺隅。
《九章算术》：五雀六燕，飞集于衡，衡适平。一雀一燕，飞而易处，则雀重而燕轻。陆农师《谢吏部尚书表》：六燕相亭，试铨平其轻重。盖用此。
《周书·王会》东越海蛤，或误为 侮食 ，而王元长《曲水诗序》用之，其 别风淮雨 之类乎？
骆宾王云： 类同心异者，龙蹲归而宋树伐。质殊声合者，鱼形出而吴石鸣。 龙蹲，谓孔子。《春秋演孔图》：孔子坐如蹲龙，立如牵牛。
杨盈川《叙郡守》云： 代临本州，则元宾之父喜形于色；继为本守，则张翕之子迎者如云。 《叙县令》曰： 仁之所怀，幼童不能击将雏之雉；明之所断，老父不能争食粟之鸡。 对的语工。
苏许公制：右掖司言：伫光于五字。常衮表：五字非工。张南史诗：唯有五字表。《魏志》：司马景王命中书令虞松作表，再呈辄不可意。中书侍郎钟会取视，为定五字，松悦服。西掖用五字，本于此。
张文定庆历中，草两制，《荐举敕》云： 盖举类之来旧矣，三代之盛王，其必由之。如闻外之议云： 是且启私谒告请之弊也。予不以是待士大夫，何士大夫自待之浅邪？  又《察举守令敕》云： 夫天下之大，官吏之众，独不闻循良尤异者之达予听，外台之职，岂非阙欤？抑朝廷未有以导之也。其视守令，能以仁政得民，民心爱之，如古循吏然者，宜以名上。予得以褒慰之，亦以使四方之民，知予不专宠健吏，所贵仁者尔。 尤延之谓：二诏，大哉言乎！简而尽，直而婉，丁宁恻怛之意，见于言外。至今诵之，盎然如在春风中，岂特公之文足以导上之德意志虑，亦当时善治足以起其文也。
文定又行《范文正公参政制》云： 大恩之下难为报，大名之下难为处。矧兼二者，可无勉哉！尔尚朝夕以交修，予允迪前人勤教，邦其永孚于休。 训辞温雅，可以见太平之象。
端平元年九月，真文忠公除翰林学士，洪舜俞命词曰： 迪惟仁祖，有若臣修。朝京师于甲午之元，拜内相于季秋之月。 欧阳公之除，在至和元年九月，岁皆甲午。用事切当如此。
庆元初，嗣秀王辞中书令，赐赞拜不名。郑溥之草制云： 天下之达尊三，德兼爵齿以俱茂。人臣之不名五，老与亲贤而并隆。 《公羊传》注：礼君于臣不名者有五：诸父兄不名，上大夫不名，盛德之士不名，老臣不名。《说苑》伊尹曰： 君之所不名臣者四：诸父臣而不名，诸兄臣而不名，先王之臣臣而不名，盛德之士臣而不名。 咸淳初，嗣荣王赐诏书不名，余草制用《说苑》事。
开禧，追贬秦桧。周南仲代草制云： 兵于五材，谁能去之？首弛边疆之禁。臣无二心，天之制也，忍忘君父之雠。 又云： 一日纵敌，遂贻数世之忧。百年为墟，谁任诸人之责？ 《金虏南迁录》载孙大鼎疏言：遣桧间我以就和。桧之奸状著矣。嘉定之牵复，几于失刑。
韩文公《王仲舒铭》云： 敷文帝阶，擢列侍从。 野处《谢敷文阁直学士表》云： 宣布中和，方歌盛德之事；擢列侍从，遽复敷文之阶。 虽借用而切当。
王辅嗣吐金声于中朝，此子复玉振于江表。微言之绪，绝而复续，不意永嘉之末，复闻正始之音。晋人之称卫玠，盖所尚者清谈也。正始，魏齐王芳年号。胡武平启，以 正始之遗音 ，对 夺朱之乱雅 ，陆务观尝擿其误。王季海行《东坡赠太师制》云： 博观载籍之传，几海涵而地负。远追正始之作，殆玉振而金声。 恐亦袭武平之误也。若正始之清谈，非所以称坡公。
胡文定《以亲辞成都学事》云： 矧当喜惧之年，深计短长之日。 曾文清《求归侍》云： 朝则倚门，暮则倚闾，常恐失望。父曰嗟子，母曰嗟季，曷敢弭忘？
上官仪《册周王文》：识表魏舟之象，词掩汉台之驾。上句用曹苍舒事，下句用《柏梁台诗》：梁王曰： 骖驾驷马从梁来。 或以 驾 为 卦 ，引沛献王占雨事。非也。
洪景卢《周茂振入馆谢启》：虽不若董彦远之博，如 桃莱难悟，柳卯本同 ； 幼妇外孙之义，女郎世子之名 ，亦俪语之工者。
野处《草梁叔子制》云： 鼎学士之大称。 盖用刘禹锡《天平军壁记》以牙璋玉节，鼎右仆射官称之语。又草《叶颙左相制》云： 学圣人之道，高天下以声。 或云： 叶语音高，故以戏之。 然 矜人臣以能，高天下以声 ，《史记》谓殷纣也，不当用之王言。
徐渊子《上梁文》云： 林木翳然便有濠濮间想；清风飒至，自谓羲皇上人。 《初寮·启》云： 得知千载，上赖古书。作吏一行，便废此事。 皆全句。
李宗道《春秋十赋》，属对之工，如：越椒熊虎之状，弗杀必灭若敖；伯石豺狼之声，非是莫丧羊舌。王子争囚，而州犁上下；伯舆合要，而范宣左右。鲁昭之马将为椟；卫懿之鹤有乘轩。于奚辞邑，而卫人假之器；晋侯请隧，而襄王与之田。星已一终，鲁君之岁；亥有二首，绛老之年。作楚宫，见襄公之欲楚；效夷言，知卫侯之死夷。鸡惮牺，而断其尾；象有齿，而焚其身。虞不腊矣，吴其沼乎。好鲁以弓，请谨守宝；赐郑以金，盟无铸兵。蛇出泉台声姜薨，鸟鸣亳社伯姬卒。
晏元献《进牡丹歌诗表》云： 永平神爵之颂，孝明称美者五人；贞元重九之篇，德宗考第于三等。 按《论衡》云： 永平中，神雀群集，诏上《神雀颂》。百官上颂文比瓦石，唯班固、贾逵、傅毅、杨终、侯讽五颂金玉，孝明览焉。贞元事，见《刘太真传》。
宁皇《服药赦文》，陈正父所草也。虽不明不敏，有辜四海望治之心，然无怠无荒，未始一毫从己之欲。天下诵之，谓写出宁皇心事。
卢思道《贺甘露》云： 神浆可挹，流味九户之前；天酒自零，凝照玉阶之下。 常衮《贺雪》云： 重阴益固，应水泽腹坚之时；积润潜通，迎土膏脉起之候。 皆俪语之工者。
俗语皆有所本，如 利市 ，出《易·说卦》、《左传》。 难为人 ，出《表记》。 担负 ，出《诗·玄鸟笺》。 折阅 ，出《荀子》。 生活 ，出《孟子》。 家数 ，出《墨子》。 服事 ，出《周礼·大司徒》。 伏事 ，出陆士衡诗。 分付 ，出《汉·原涉传》。 交代 ，出《盖宽饶传》。 区处 ，出《黄霸传》。 多谢 ，出《赵广汉传》。 丁宁 ，出《诗·采薇笺》。 什物 ，出《后汉·宣秉传》。 自由 ，出《五行志》。 晓示 ，出《童恢传》。 主者 ，出《刘陶传》。 意智 ，出《鲜卑传》。 卑末 ，出《栾巴传》。 告示 ，出《荀子》。仁者好告示人。 布施 ，出《周语》。布施优裕。 比校 ，出《齐语》。 行头 ，出《吴语》。 当日 ，出《晋语》。 地主 ，出《左传》、《越语》。 相于 ，出《晋·后妃传》。 料理 ，出《王徽之传》。 长进 ，出《和峤传》。 消息 ，出《魏少帝纪》。 功夫 ，出《王肃传》。 普请 ，出《吴·吕蒙传》。 手下 ，出《太史慈传》。 牢固 ，出《陆抗传》。 郑重 ，出《王莽传》。 分外 ，出魏程晓上疏。 小却 ，出《宋纪》。 间介 ，出《长笛赋》。间介无蹊。 娄罗 ，出《南史·顾欢传》。 本分 ，出《荀子》。见端不如见本分。 措大 ，出《五代·东汉世家》。 假开 ，出《王峻传》。 本色 ，出《唐·刘仁恭传》。 古老 ，出《书·无逸注》。 商量 ，出《易》商兑注。 不宣备 ，出杨德祖《答临淄侯》。不能宣备。 生人妇 ，出《魏·杜畿传》。 私名 ，出《列子》。 家公 ，出《庄子》。主人公也。 致意 ，出《晋·简文纪》。 传语 ，出《后汉·清河王庆传》。 收拾 ，出《光武纪》。 寻思 ，出《刘矩传》。 不审 ，出《韩诗外传》。 世情 ，出《缠子》。不识世情。 尔来 ，出孔明《出师表》。 朅来 ，出《思玄赋》。 和买 ，出《左传正义》。 阿谁 ，出《蜀·庞统传》。 罢休 ，出《史记·孙武传》。 惭愧 ，出《齐语》。 安排 ，出《庄子》。 比数 ，出《周礼·大司马注》。 见在 ，出《槁人注》。 孩儿 ，出《书·康诰注》。 老境 ，出《曲礼正义》。 牵帅 ，出《左传》。 先辈 ，出《诗·采薇笺》。 如今 ，出《杕杜笺》。 居士 ，出《玉藻》。 可人 ，出《杂记》。 道人 ，出《汉·京房传》。 寄居 ，出《息夫躬传》。 某甲 ，出《周礼·职内注》。 道士 ，出《新序》。介子推云。 主人翁 ，出《史记·范睢传》。 小家子 ，出《汉·霍光传》。 不中用 ，出《史记·外戚世家·王尊传》。 我辈人 ，出《晋·石苞传》。 对岸 ，出《乐志》。 十八九 ，出《汉·丙吉传》。至今十八九矣。 浩大 ，出《后汉·马廖传》。 两两相视 ，出《周嘉传》。 年纪 ，出《光武纪》。 杂碎 ，出《仲长统传》。 细碎事手下 ，出《吴·吕范传》。 合少成多 ，出《中庸注》。 若干 ，出《礼记·曲礼·投壶》。 如干 ，出《陈·何之元传》。 胶加 ，出《九辩》。胶，音豪。加，丘加反。 牢愁 ，出《扬雄传》。畔牢愁。《集韵》：愁，音曹。 墨杘 ，出《列子》。音眉痴。 冗长 ，出陆士衡《文赋》。 无状 ，出《史记·夏本纪》。 擘画 ，出《淮南子》。 前定 ，出《中庸》。 细作 ，出《左传释文》。 叙致 ，出《世说》。 留连 ，出《后汉·刘陶传》。 问息耗 ，出《窦后纪》。 已分 ，出魏文帝书。 物色 ，出《淮南子》。 本师 ，出《史记·乐毅传》。 祖师 ，出《汉·外戚·丁姬传》。 生熟 ，出《庄子》。 有瓜葛 ，出《后汉·礼仪志》。 发遣 ，出《陈寔传》。 天然 ，出《贾逵传》。 新鲜 ，出《太玄》。 钝闷 ，出《淮南子》。 夸张 ，出《列子》。 愺恅 ，出《洞箫赋》。 近局 ，出陶渊明诗。 提撕 ，出《诗·抑笺》。 本贯 ，出晋江统论。 十字街 ，出《北史·李庶传》。 见钱 ，出《汉书·王嘉传》。
梁简文《为子辞封表》云： 日蚀之余，无黄童之对；荷戟入榛，异子乌之辩。 又云： 熙祖流聪慧之称，方建临淮之国；元仲表岐嶷之资，乃启平原之封。 荷戟入榛，扬雄童乌事。熙祖，晋太子遹字。元仲，魏明帝字。元丰末，《皇弟似封普宁郡王制》，全用熙祖、元仲一联，然熙祖非美事也。
王元之表：风摧霜败，芝兰之性终香；日远天高，葵藿之心未死。刘元城表云： 志存许国，如万折而必东；忠以事君，虽三已而无愠。 斯言可以立懦志。
驴非驴，马非马；《汉·西域传》。乌不乌，鹊不鹊。《战国策》。可以为对。傅景仁云： 烹羊炰羔，唯 带牛佩犊 可对。
嘉定受宝玺，南塘贺表云： 函封远致，不知何国之白环；瑑刻孔章，咸曰宁王之大宝。 宗室入翰苑者三人：彦中、汝谈、汝腾。
王岐公《答韩魏公诏》：岂朕郁于大道，未昭治乱之原？将卿保其成功，自洁进退之分。崔大雅《答周益公诏》：岂朕不德，未达好贤之诚？将卿既明，自全引退之节。盖仿其意。
郑安晚再相，应之道草制云： 彦博重入中书，特令纳节；王曾再登揆席，俛就集贤。
黄伯庸为《贺雪表》云： 招徕众俊，无昼卧洛阳之人；奖励三军，有夜入蔡州之志。 语工而健。 上天同云，平地尺雪 ，范蜀公表也，周益公用之。
耿直之守京口，复陈少阳之后曰： 如可赎兮百身，犹将宥之十世。
亿载万年，为父为母；四海九州，悉主悉臣。迂斋对。
李显忠复节钺，汪圣锡草制云： 念秦伯用孟明之意，与冯唐面文帝之言。 又云： 与人之周，庶几得颇、牧而能用；共武之服，尔其继英、卫之善兵。
倪正父草《寿皇尊号诏》云： 率百官若帝之初，丕讲非常之礼；于万年受天之祜，聿迎滋至之休。 周益公《辞免表》云： 逊于殳斨、伯与，敢忘稽首；有若虢叔、闳夭，尚助迪威。 正父答诏云： 殳斨、伯与固可逊，未闻虞帝之必从。虢叔、闳夭虽曰贤，盖视周公而不及。
真文忠为《原贷盗贼诏》云： 弄潢池之兵，谅非尔志；烈昆冈之火，亦岂予心？ 又云： 自有宇宙至于今日，未闻盗贼得以全躯。 其言足以感动人心。
王卿月为《澹庵制》云： 吾宁身蹈东海，独仲连不肯帝秦。至今名重泰山，微相如何以强赵？
卢肇《海潮赋后序》：马褐牛衣。古未有对者。
崔大雅草《史直翁制》云： 皇祐之诏二老，设几以须；熙宁之遇四臣，赍书而访。尚有斯礼，勿遐尔心。 二老：杜衍、任布。四臣：韩、富、文、曾。
吕成公《代其父仓部自黄州易守池州启》云： 爰考唐朝，有杜牧把麾之旧；其临秋浦，亦齐安解组之余。虽后先迁徙之偶同，顾今昔风流之非匹。
端平初，济王夫人吴氏复旧封，其父与蒋右史良贵有《连良贵托先君代为谢丞相启》。其末联云： 孤忠未泯，敢忘漆室之忧葵；厚德难酬，愿效老人之结草。 良贵称赏。
真文忠除参政，辞以疾。赵南塘草诏曰： 汉御史大夫吉当封，病，上忧之。夏侯胜谓必瘉，果然，后遂至相。朕之贤卿，甚于宣帝之德吉也。卿其亲医药自厚，且先即舍拜命，少间可就车。朕遣黄门召见卿矣。 此诏有西汉风。
郑威愍公骧。《新除谢上章》云： 关陕六七任，不挂权臣之横恩；崇观二十秋，靡沾故相之余润。 公之大节如此。冯翊之死义，其处之有素矣。
傅至乐《上周益公启》云： 东门之柳自凋，玄都之桃何在？彼刀头之舐蜜，得未锱铢，况井眉之居瓶，怳如梦寐。 盖指张说也。
或《上朱文公启》云： 行藏勋业销倚楼，看镜之怀；窈窕崎岖寄寻壑，经丘之趣。
宋正甫诗：三甲未全，一丁不识。
或试县学见黜，后预乡荐，以启谢县令，有不平之意。令答云： 大敌勇，小敌怯，昔固有之。今日是，前日非，吾无愧矣。
毛宪守长沙，《谢韩平原》云： 湖南之地二千里，序诗幸托于昌黎；平原之客十九人，脱颖愿同于毛遂。
毛泽民启云： 扬子云貌寑官卑，经虽玄而谓白；九方堙机深识妙，马本骊而为黄。 李清卿启云： 斯风未泯，则朝取温造而暮拔石洪；吾道不行，则近舍皇甫而远求居易。
洪舜俞荐于乡，巩嵘监试。后巩为江东宪使，舜俞分教番阳，启云： 东坡倅钱唐，曾在门外鹄袍之列；半山宪江左，亦赏梁间燕语之诗。
徐渊子为越教，《答项平甫》云： 正恐异时风舞雩之流，不无或者月离毕之问。 或《答洪舜俞》云： 鲁直大名，有皎洁江梅之句；少游下蔡，无丁东玉佩之词。
有郡守招士人教子辞曰： 士而托于诸侯，非其义也。师不贤于弟子，将焉用之？
张宣公《答教官》云： 识其大者，岂诵说云乎哉？何以告之？曰仁义而已矣。
真文忠为江东转运，有民困于买鸠之役，来诉。公判云： 诏捕癕癗，若水尚还其使；岁贡蚶蛤，孔戣犹疏于朝。况为州县之官，可恣口腹之欲？
攻媿《为姜氏庆七十致语》云： 今日王孙，犹有承平之故态；旧时竹马，得见会昌之新春。 承平、王孙，见柳文《姜崿志》。
衢州稽古阁书《皋陶谟》于屏，其《上梁文》云： 皋陶若稽古，事三朝稽古之君；孔子与斯文，为万世斯文之主。
王相蝓。嘉熙间，以亲老辞督府辟，其书曰： 昔温太真绝衿违母以奉广武之檄，心虽忠而人议其失性；徐元直指心恋母以辞豫州之命，情虽窘而人予其顺天。
吕倚《谢王岐公馈钱酒》，用白水真人、青州从事，岐公称之。
夏文庄表云： 诗会余蚳之文，简凝含酖之墨。 余蚳，见《诗》贝锦笺。 笔锐干将，墨含淳酖 ，出《文心雕龙》。
独孤《驯象》，世以为工。子云《甘泉》，晚而悔作。晏元献谓赋也。独孤绶《放驯象赋》云： 返诸林邑之野，归尔梁山之隅。时在偃兵，岂婴乎燧尾？上惟贱贿，宁恤乎焚躯？
唐律赋《鸡鸣度关》云： 念秦关之百二，难逞狼心；笑齐客之三千，不如鸡口。
绍兴中省试，高祖《能用三杰赋》第四韵，用 运筹帷帐 。考官谓《汉书》乃 帷幄 ，非 帐 字，不敢取。彻棘，以语周益公，益公曰： 《史记》云 运筹帷帐之中 ，非误也。 淳熙中省试，《人主之势重万钧赋》第一联，有用 洪钟 二字者，考官哂之。洪文敏典举闻之曰： 张平子《西京赋》洪钟万钧，此必该洽之士。 遂预选。绍熙中，四明试《航琛越水诗》，有用东坡 舶趠 二字而黜者。决得失于一夫之目，其幸不幸若此。
东都之季，清议扶之而有余；强秦之末，壮士守之而不足。前辈作风俗万世之基末韵。亶聪明而有作，无作聪明；由仁义以安行，非行仁义。舜由仁义行。
非刀匕是共，膳宰举席间之觯；释椎凿而上，轮人议堂上之书。此工执艺事以谏赋联也。


汉武尊《公羊》家，而董仲舒为儒者宗。 正谊不谋利，明道不计功 二言，得夫子心法。太史公闻之董生者，又深得纲领之正。尝考公羊氏之《传》，所谓谶纬之文，与黜周王鲁之说，非《公羊》之言也。苏氏谓：何休，《公羊》之罪人。晁氏谓：休负《公羊》之学。五始、三科、九旨、七等、六辅、二类、七缺，皆出于何氏，其《墨守》不攻而破矣。
《笔谈》曰： 《史记年表》：平王东迁三年，鲁惠公即位。《纂例》隐公下，注云： 惠公三年，平王东迁。 不知啖赵得于何书？ 《盐石新论》以为啖赵所云，出何休《公羊音训》，当作 平王东迁三年，惠公立 。此休一时记录之误。安定谓：平王东迁，孝公之三十七年也。明年，惠公立。《春秋》不始于孝公、惠公者，不忍遽绝之，犹有所待焉。历孝逾惠，莫能中兴，于是绝之。所以始于隐公也。
汉以《春秋》决事，如雋不疑引 蒯聩违命出奔，辄距而不纳。《春秋》是之 ；萧望之引 士瞃侵齐，闻齐侯卒，引师而还。君子大其不伐丧 ；丞相、御史议封冯奉世，引 大夫出疆，有可以安国家，颛之可也 。皆本《公羊》，虽于经旨有得有失，然不失制事之宜。至于严助以《春秋》对，乃引 天王出居于郑，不能事母，故绝之 。其谬甚矣。
《左氏》载曹刿问战、谏观社，蔼然儒者之言。《公羊》乃有盟柯之事，太史公遂以曹沫列刺客之首。此战国之风，春秋初未有此习也。《谷梁》柯盟曹刿，《公羊》作 曹子 。然则 沫 即 刿 也。此游士之虚语，而燕丹之用荆轲，欲以齐桓待秦政，不亦愚乎！
九世犹可以复雠乎？虽百世可也。汉武用此义伐匈奴，儒者多以《公羊》之说为非。然朱子序《戊午谠议》曰： 有天下者，承万世无疆之统，则亦有万世必报之雠。 吁，何止百世哉！
 臣不讨贼，非臣也；子不复雠，非子也 、 雠者无时焉可与通 ，此三言者，君臣父子、天典民彝系焉。公羊子大有功于圣《经》。
以祭仲废君为行权，范甯已讥其失矣。孟子曰： 有伊尹之志则可。 若祭仲者，董卓、司马师、孙琳、桓温之徒也，其可褒乎？
葵丘之会，桓公震而矜之。安定谓：前则致王世子于首止，今又致宰周公于葵丘，其心盈亦甚矣。《谷梁》以为美，非美也；《孟子》以为盛，有激而云。
以卫石恶为恶人，刘原父非之曰： 董贤可谓贤乎！ 又以仲孙何忌为 讥二名 ，新莽之制，其出于此欤？东汉之士，犹无二名者。
用致夫人，《公羊》以为姜氏，讥以妾为妻也。董仲舒谓 成风 ，先儒取之。仲舒说《经》，盖不泥于《公羊》也。晋江虨曰： 厌屈私情，所以上严祖考。 曾谓：《周礼》在鲁，其臣无一江虨乎？
晋人执宋仲几于京师。仲几之罪何？不蓑城也。注云： 若今以草衣城是也。 《汉·五行志》：董仲舒以为宋中几亡尊天子之心，而不衰城。颜注云： 衰城，谓以差次受功赋也。 按《左氏传》：迟速衰序，于是焉在。又云： 宋仲几不受功。  蓑 字当从《汉志》作 衰 ，音初为反。衰，差也。与《左氏》合。
公羊子，齐人。其传《春秋》，多齐言。登来、化我、樵之、漱浣、笋将、踊为、诈战、往党、往殆、于诸、累、［忄戍］、如、昉、棓、脰之类是也。郑康成，北海人。其注三《礼》，多齐言，麹麸曰媒、疾为戚、麇为獐、沤曰涹、椎为终葵、手足掔为骹、全菹为芋、祭为堕、题肩谓击征、滑曰瀡、相绞讦为掉磬、无发为秃楬、穅为相、殷声如衣、祈之言是之类是也。方言之异如此，则《书》之诰誓其可强通哉？
文公二年，公子遂如齐纳币。讥丧娶也。娶在三年之外则何讥乎？丧娶，三年之内，不图婚娶者大吉也，非常吉也。其为吉者主于己，以为有人心焉者，则宜于此焉变矣。公羊子之言，天理民彝之正也。《左氏》以为礼、以为孝，其害教最甚。杜氏谓：谅闇既终，嘉好之事，通于外内。其悖理又甚焉。《中庸》曰： 三年之丧，达乎天子。 《孟子》曰： 三年之丧，自天子达于庶人。 左、杜而忘诸乎？杜预在晋，议太子之服，谓：周公不言高宗服丧三年，而云谅闇，此服心丧之文也。叔向不讥景王除丧，而讥其宴乐已早，明既葬应除，而违谅闇之节也。司马公以为巧饰《经》、《传》，以附人情。预但知春秋衰世之礼，而未知先王制礼之本也。《公羊》长于《左氏》，此其一端也。
谷梁传

《谷梁传序》：凡《传》以通《经》为主，《经》以必当为理。夫至当无二，而三《传》殊说，庸得不弃其所滞，择善而从乎？《孝经序》袭其语。
桓五年《传》：郑，同姓之国也，在乎冀州。注：冀州则近京师。按郑之始封，在今京兆，其地属雍州。东迁之后，徙新郑，在今河南，其地属豫州。谓近京师则可，谓在冀州则非。或曰： 冀州，中州也。 《淮南子》正中冀州，曰中土。
秦自殽之败，即楚，见吕相绝秦，故《谷梁》曰： 秦之为狄，自殽之战始。 止斋曰： 楚之伯，秦之力也。自灭庸以后，秦为楚役。
伯宗攘辇者之善，谷梁子非之。董公遮说汉王，赵涉遮说条侯，系天下兴亡安危之大几，用其言而不用其人，何哉？
隐九年，侠卒。侠者，所侠也。所氏见于史者，汉有所忠，《食货、郊祀志》、《石庆、司马相如传》。后汉有所辅。《独行刘茂传》。《风俗通》：所姓，宋大夫华所事之后。鲁有所氏，非但出于宋也。然无骇、翚、挟、柔、溺、宛，先儒谓大夫未爵命于天子，不氏。则侠之氏为所，非也。
《公羊传》于襄二十一年云： 十有一月庚子，孔子生。 《谷梁传》于二十年十月云： 庚子，孔子生。 二十一年，贾逵注《经》云： 此年仲尼生。 昭二十四年，服虔载贾逵语云： 仲尼时年三十五。 定以孔子为襄二十一年生也。《孔子世家》云： 鲁襄公二十二年生。 杜注从《史记》。臧荣绪以宣尼生庚子日，陈《五经》拜之。然以年则《公》、《谷》、《史记》有一年之差，以月则《公》、《谷》有一月之差。今不可考。
侯国不守典礼，而使宰咺归赗；侯国不共贡职，而使石尚归脤。《经》书天王以是始终，盖伤周而叹鲁也。《谷梁》谓石尚欲书《春秋》，曾是以为礼乎？
《文中子》谓：范宁有志于《春秋》，征圣《经》而诘众《传》。盖杜预屈《经》以申《传》，何休引纬以汩《经》，唯甯之学最善。
《谷梁》言大侵之礼，与《毛诗·云汉传》略同；言蒐狩之礼，与《毛诗·车攻传》相合。此古礼之存者。
《左传正义》云： 汉代古学不行，明帝集诸学士作《白虎通义》。因《谷梁》之文，为之说曰： 王者诸侯所以田猎何？为苗除害，上以共宗庙，下以简集士众也。春谓之田何？春，岁之本，举本名而言之也。夏谓之苗何？择其怀任者也。秋谓之蒐何？蒐索肥者也。冬谓之狩何？守地而取之也。四时之田总名为田何？为田除害也。  今《白虎通义》十卷，无此语，岂亦有逸篇欤？然章帝会诸儒于白虎观，《正义》谓明帝，亦误。
某，或作 厶 ，出《谷梁注》：邓，厶地。
谷梁子，或以为名赤，或以为名俶，秦孝公时人。今按：《传》载《尸子》之语。尸佼与商鞅同时，故以谷梁子为秦孝公时人，然不可考。《汉书》但云鲁学。
论语
或问： 《论语》首篇之次章，即述有子之言。而有子、曾子独以子称，何也？ 曰： 程子谓此书成于有子、曾子之门人也。 曰： 柳子谓孔子之没，诸弟子以有子为似夫子，立而师之。其后不能对诸子之问，乃叱避而退，则固有常师之号，是以称子。其说非与？ 曰： 非也。此太史公采杂说之谬，宋子京、苏子由辨之矣。《孟子》谓：子夏、子张、子游，以有若似圣人，欲以所事孔子事之。朱子云： 盖其言行气象有似之者，如《檀弓》所记子游谓有若之言似夫子之类是也。 岂谓貌之似哉？ 曰： 有子不列于四科，其人品何如？ 曰： 宰我、子贡、有若智足以知圣人。此《孟子》之言也。盖在言语之科，宰我、子贡之流亚也。 曰： 有子之言，可得闻与？ 曰： 盍彻之对，出类拔萃之语，见于《论》、《孟》。而《论语》首篇所载，凡三章，曰 孝弟 ，曰 礼 ，曰 信恭 ，尤其精要之言也。其论 晏子焉知礼 ，则《檀弓》述之矣。《荀子》云： 有子恶卧而焠掌，可以见其苦学。  曰： 朱子谓有子重厚和易，其然与？ 曰： 吴伐鲁，微虎欲宵攻王舍，有若与焉，可谓勇于为义矣，非但重厚和易而已也。 曰： 有子、曾子并称，然斯道之传，唯曾子得之。子思、孟子之学，曾子之学也，而有子之学无传焉，何欤？ 曰： 曾子守约而力行，有子知之而已。智足以知圣人，而未能力行也。《家语》称其 强识好古道 ，其视以鲁得之者，有间矣。 曰： 学者学有子可乎？ 曰： 孝弟务本，此入道之门、积德之基，学圣人之学莫先焉。未能服行斯言，而欲凌高厉空，造一贯忠恕之域，吾见其自大而无得也。学曾子者，当自有子孝弟之言始。 曰： 《檀弓》记有子之言，皆可信乎？ 曰： 王无咎尝辨之矣。若语子游欲去丧之踊；孺子［享黄］之丧，哀公欲设拨以问若，若对以为可。皆非也。唯《论语》所载为是。
《春秋正义》云： 哀公问主于宰我，案古《论语》及孔、郑皆以为社主，张、包、周等并为庙主。 今本作 问社 ，《集解》用孔氏说，凡建邦立社，各以其土所宜之木。亦不言社主，然《正义》必有据。
张衡《思玄赋》：匪仁里其焉宅兮，匪义迹其焉追。注引《论语》 里仁为美。宅不处仁，焉得知？ 里、宅，皆居也。石林云： 以择为宅，则里犹宅也。盖古文云然。今以宅为择，而谓里为所居，乃郑氏训解，而何晏从之。当以古文为正。 致堂云： 里，居也。居仁如里，安仁者也。
 商为起予 ，理明辞达也。 回非助我 ，默识心通也。
《说苑》：管仲筑三归之台，以自伤于民。《集注》取之。
举直错诸枉，举枉错诸直。孙季和谓：举直而加之枉之上，则民服，枉固服于直也。举枉而加之直之上，则民不服，直固非枉之所能服也。若诸家解，何用加二 诸 字。
王景文曰： 孔子见起证而知其末，故曰： 其或继周者，虽百世可知也。 孟子见进证而知其极，故曰： 千岁之日③，可坐而致也。 邵氏见困证而知其穷，故曰： 苟有命世之人，虽民如夷狄，三变而帝道可举。惜时无百年之世，世无百年之人，时难人难，不其然乎？  邵子之言，见《观物篇》。
 默而识之 ，朱子谓不言而存诸心。 屡空 ，不取虚中之说，恐学者流于异端也。
申枨，郑康成云： 盖孔子弟子申续。《史记》云： 申棠，字周。 《家语》云： 申续，字周。  今《史记》以 棠 为 党 ，《家语》以 续 为 绩 ，传写之讹也。后汉《王政碑》云： 有羔羊之絜，无申棠之欲。 亦以 枨 为 棠 ，则申棠、申枨一人尔。唐开元封申党召陵伯，又封申枨鲁伯。本朝祥符封枨文登侯，又封党淄川侯，俱列从祀。 党 即 棠 也，一人而为二人，失于详考《论语释文》也。《史记索隐》谓：《文翁图》有申枨、申堂，今所传《礼殿图》有申党，无申枨。
甘罗曰： 项橐七岁为孔子师。 董仲舒《对策》：此亡异于达巷党人，不学而自知。孟康注：人，项橐也。《隶释》载《逢盛碑》，以为后橐。孟康之说未知所出，《论语注疏》无之。
师挚之始，郑康成谓：鲁太师之名。太师挚适齐，孔安国以为鲁哀公时人，康成以为周平王时人。班固《礼乐志》谓：殷纣作淫声，乐官师瞽抱其器而奔散，或适诸侯，或入河海。《古今人表》列太师挚以下八人于纣时。吴斗南云： 按《商本纪》纣世抱乐器而奔者，太师疵、少师强也。《人表》亦列此二人于师挚八人之后，误合两事为一。 石林云： 司马迁论周厉王事曰： 师挚见之矣。 则师挚，厉王时人也。 诸说不同，横渠从孔安国注。
考其所为，观其所由，察其所安。亦见《大戴礼·文王官人篇》。
老彭，郑注云： 老聃、彭祖。 龟山曰： 老氏以自然为宗，谓之不作可也。 朱文公曰： 以《曾子问》言礼证之，述而不作，信而好古，皆可见。盖聃周之史官，掌国之典籍、三皇五帝之书，故能述古事而信好之。如五千言，或古有是语而传之。《列子》引黄帝书，即 谷神不死 章也。聃虽知礼，谓行之反以多事，故欲灭绝之。礼运谋用是作，兵由此起，亦有此意。 致堂曰： 仲尼问礼，或以证旧闻，或以绝灭礼学之故，振而作之，使于问答之际有启发，非以为师也。
王无咎云： 鹿邑之外有互乡城，邑人相传，谓互乡童子见孔子者，此处也。前代因立互乡县。其城犹存。 鹿邑属亳州。
不舍昼夜，《释文》：舍，音捨。《集注》亦云： 上声。 而《楚辞辨证》云： 洪引颜师古曰： 舍，止息也。屋舍、次舍，皆此义。 《论语》不舍昼夜，谓晓夕不息耳。今人或音捨者，非是。 《辨证》乃朱子晚岁之书，当从之。
庞涓、孙膑同学兵法，苏秦、张仪同学从衡，李斯、韩非同学刑名，始也朋而终也仇。故曰： 小人同而不和，比而不周。
思欲近，近则精；虑欲远，远则周。
四教以文为先，自博而约；四科以文为后，自本而末。
互乡童子则进之，开其善也；阙党童子则抑之，勉其学也。
草庐一言而定三分之业，一言之兴邦也；夕阳亭一言而召五胡之祸，一言之丧邦也。
唐太宗文学馆学士，许敬宗与焉；裴晋公淮西宾佐，李宗闵与焉。以是知佞人之难远。
尹和静云： 君臣以义合者也，故君使臣以礼，则臣事君以忠。 东涧谓：如言父慈子孝，加一 则 字，失本义矣。
 以能问于不能，以多问于寡，有若无，实若虚，犯而不校 ，颜子和风庆云之气象也。 富贵不能淫，贫贱不能移，威武不能屈 ，孟子泰山岩岩之气象也。
麻冕，礼也；今也纯，俭。郑注：纯，黑缯也，侧基反。而《释文》以郑为下音。今读者从上音如字，非也。按《仪礼疏》，古 缁 、 ［纟才］ 二字并行， 缁布 之 缁 ，本字不误。 ［纟才］帛 之 ［纟才］ ，多误为 纯 。《周礼》纯帛，注：纯，实 缁 字。古 缁 以 才 为声。《释文》纯，侧其反，依字从糸、才。《诗·行露笺》［纟才］帛，《释文》云： ［纟才］，音缁。依字糸旁才。后人以才为屯，因作纯。 又《丰》，《诗笺》云： 士妻［纟才］衣。 《仪礼》纯衣，《释文》无音，亦非也。《集解》纯，丝也。取《说文》。
君子不以绀緅饰，孔氏注：一入曰 緅 。石林云： 《考工记》：三入为纁，五入为緅，七入为缁。緅在纁、缁之间。《尔雅》：一入为縓。《礼》：练衣黄里，縓缘；练冠、麻衣縓缘。盖孔氏误以 緅 为 縓 ，则 緅 不可为近丧服。 《集注》谓：緅绛色以饰练服。亦用孔注。《正义》曰： 一入为緅，未知出何书。 又云： 三年练以緅饰衣，似读緅为縓。 当以石林之说为正。
马融注《论语》云： 所因，谓三纲五常。 《大学衍义》谓：三纲之说，始见于《白虎通》。愚按：《谷永传》云： 勤三纲之严。 《太玄·永》次五云： 三纲得于中极，天永厥福。 其说尚矣。《礼记正义》引《礼纬含文嘉》，有三纲之言，然纬书亦起于西汉之末。
《太平御览》引《庄子》曰： 孔子病，子贡出卜。孔子曰： 子待也。吾坐席不敢先，居处若斋，食饮若祭，吾卜之久矣。  子路请祷，可以参观。
仁者静，孔安国云： 无欲故静。 与《太极图说》同。
石林解 执礼 云： 犹执射、执御之执。《记》曰： 秋学礼，执礼者诏之。 盖古者谓持礼书以治人者，皆曰 执 。《周官·大史》：大祭祀，宿之日，读礼书；祭之日，执书以次位常。凡射事执其礼事，此礼之见于书者也。 解 《雅》、《颂》各得其所 云： 季札观鲁乐，以《小雅》为周德之衰，《大雅》为文王之德。《小雅》皆变雅，《大雅》皆正雅。楚庄王言武王克商，作《颂》，以《时迈》为首，而《武》次之，《赉》为第三，《桓》为第六，以所作为先后。以此考之，《雅》以正变为大小，《颂》以所作为先后者，《诗》未删之序也。论政事之废兴，而以所陈者为大小；推功德之形容，而以可告者为先后者，删《诗》之序也。 其说可以补注义之遗。
《吕氏春秋》：楚有直躬者，其父窃羊而谒之上。上执而将诛之，直躬者请代之。将诛矣，告吏曰： 父窃羊而谒之，不亦信乎！父诛而代之，不亦孝乎！信且孝而诛之，国将有不诛者乎？ 荆王闻之，乃不诛也。孔子闻之曰： 异哉，直躬之为信也。一父而载取名焉，故直躬之信，不若无信。 此即叶公所云也。致堂曰： 直躬，犹曰正己，而《吕氏春秋》以为人姓名，妄也。
周生烈子云： 舜尝驾五龙以腾唐衢，武尝服九駮以驰文涂。此上御也。 谓五臣、九臣。
《文子》曰： 人皆以无用害有用，故知不博而日不足。以博弈之日问道，闻见深矣。 可以发明无所用心之戒。言无所用心之害，非以博弈为贤也。读此章者，当以韦昭之论，陶侃之言参观。
曹操《祭桥玄文》曰： 仲尼称不如颜渊。 注引《论语》：孔子谓子贡：吾与汝俱不如也。按包氏解云： 吾与女俱不如。
周有八士，包氏注云： 四乳生八子。 其说本董仲舒《春秋繁露》。谓四产得八男，皆君子雄俊，此天所以兴周国。《周书·武寤篇》尹氏八士，注云： 武王贤臣。 《晋语》文王询八虞，贾逵云： 周八士，皆在虞官。 以仲舒 兴周 之言考之，当在文、武时。
东坡解 孟庄子之孝为献子 ，石林谓：以献子为穆伯之子，以惠叔为惠伯，读《左氏》不精，二者皆误。致堂取苏说，而不辨其误。
《吕氏春秋·不苟论》云： 孔丘、墨翟，昼日讽诵习业。夜亲见文王、周公旦而问焉。 注：引《论语》梦见周公。孔、墨并称，始于战国之士。其流及于汉儒，虽韩退之亦不免。
逸民各论其行，而不及朱张。或曰： 其行与孔子同，故不复论也。 《释文》引王弼注：朱张，字子弓，荀卿以比孔子。
虞仲夷逸，隐居放言。包氏注：放，置也，不复言世务。介之推曰： 言，身之文也。身将隐，焉用文之。 《中庸》曰： 其默足以容。 古注亦有味。
《论语疏》：案《春秋少阳篇》伯夷姓墨，名允，字公信。伯，长也。夷，谥。叔齐名智，字公达，伯夷之弟。齐，亦谥也。《少阳篇》，未详何书。真宗问陈彭年：墨允、墨智何人？彭年曰： 伯夷、叔齐也。 上问：见何书？曰： 《春秋少阳》。 夷、齐之父，名初，字子朝。胡明仲曰： 《少阳篇》以夷、齐为伯、叔之谥，彼已去国，隐居终身，尚谁为之节惠哉？盖如伯达、仲忽，亦名而已矣。
沮溺荷蓧之行，虽未能合乎中；陈仲子之操，虽未能充其类，然唯孔、孟可以议之。斯人清风远韵，如鸾鹄之高翔，玉雪之不汙，视世俗殉利亡耻、饕荣苟得者，犹腐鼠粪壤也。小人无忌惮，自以为中庸，而逸民清士，乃在讥评之列，学者其审诸！
《吕氏春秋》云： 子路揜雉，得而复释之。 盖因 子路共之 ，而为此说。朱文公《集注》引晁、刘两说， 共 字当为 拱执 之义。
上蔡云： 圣人语常而不语怪，语德而不语力，语治而不语乱，语人而不语神。 本王无咎之说。
陆务观云： 一言可以终身行之者，其恕乎！此圣门一字铭也。《诗》三百一言以蔽之，曰 思无邪 。此圣门三字铭也。
为力不同科，马融解云： 力役有上、中、下三科。 五峰谓此说是。
譬诸草木，区以别矣。五峰曰： 草木生于粟粒之萌，及其长大，根茎华实，虽凌云蔽日，据山蟠地，从初具乎一萌之内，而未尝自外增益之也。 用《乐记》区萌字，音勾。朱文公曰： 林少颖亦说与黄祖舜如此。
《汉·艺文志》 小道可观 ，《蔡邕传》 致远则泥 ，以子夏之言为孔子。《唐·孔颖达传》 以能问于不能 ，以曾子之言为孔子。
卞庄子之勇，或问云： 事见《新序》。 愚按：《荀子·大略篇》：齐人欲伐鲁，忌卞庄子不敢过卞。此可见其有勇也。
《史记正义》：首阳山有五。颜师古注《汉书》云： 伯夷歌登彼西山，当以陇西为是。 石曼卿诗曰： 耻生汤武干戈日，宁死唐虞揖逊区。 谓首阳在河东蒲坂，乃舜都也。余尝考之《曾子书》，以为夷、齐死于济、浍之间，其仁成名于天下。又云： 二子居河、济之间。 则曼卿谓首阳在蒲，为得其实。浍，水名，《左氏》所谓汾浍。
水一也，孔子观之而明道体之无息；孟子观之而明为学之有本。荀子亦云： 水至平，端不倾，心术如此象圣人。 其观于水也，亦亚于孔、孟矣。于此见格物之学。
吕成公读《论语》 躬自厚而薄责于人 ，遂终身无暴怒。絜斋见象山读《康诰》，有感悟，反己切责，若无所容。前辈切己省察如此。
孔庭之教曰《诗》、《礼》。子思曰： 夫子之教，必始于《诗》、《书》而终于《礼》、《乐》，杂说不与焉。 《荀子·劝学》亦曰： 其数则始乎诵《经》，终乎读《礼》；其义则始乎为士，终乎为圣人。 《经》，谓《诗》、《书》。
四勿九思，皆以视为先。见弓以为蛇，见寝石以为伏虎，视汩其心也。闵周者，黍稷不分；念亲者，莪蒿莫辨，心惑其视也。吴筠《心目论》：以动神者心，乱心者目。《阴符经》：心生于物，死于物，机在目。蔡季通释其义曰： 《老子》曰： 不见可欲，使心不乱。 西方论六根、六识，必先曰眼、曰色，均是意也。
古者士传言谏，其言责与公卿大夫等。及世之衰，公卿大夫不言而士言之，于是有欲毁乡校者，有谓处士横议者，不知三代之盛，士亦有言责也。夫子曰： 天下有道，庶人不议，而不及士。 其指微矣。乙酉二月，梦前宰辅以太学所上书，求余跋语。梦中作此，寤而识之。
非帷裳，必杀之。郑康成云： 帷裳，谓朝祭之服，其制正幅如帷。非帷裳者，谓深衣，削其幅缝，齐倍要。 见《春秋正义》。《集解》不取《集注》，用郑说。
孔门弟子，唯言偃，吴人，而澹台灭明，南游至江。《史记正义》：苏州南五里，有澹台湖。《儒林传》：澹台子羽居楚。
《韩非》曰： 季孙相鲁，子路为郈令。鲁以五月起众为长沟，子路以其私秩粟为浆饭，要作沟者于五父之衢而餐之。孔子闻之，使子贡往覆其饭，击毁其器，曰： 鲁君有民，子奚为乃餐之？ 言未卒，而季孙使者至，让曰： 肥也起民而使之，先生使弟子令徒役而餐之，将夺肥之民耶？ 孔子驾而去鲁。 此虽与《论语》、《史记》不同，然亦夫子去鲁之一事也。考《左氏传》郈，叔孙之邑也。
申屠嘉不受私谒，则可以折幸臣；董仲舒正身率下，则可以事骄王。魏相以廉正，霍氏不能诬；袁安、任隗以素行，窦氏无以害。故曰： 其身正，不令而行。苟正其身矣，于从政乎何有？
君子不因小人而求福，孔子之于弥子也；不因小人而避祸，叔向之于乐王鲋也。朱博之党丁傅，福可求乎？贾捐之之谄石显，祸可避乎？故曰： 不知命，无以为君子。
朱子以无垢为杂学，《论语集注》独取 审富贵，安贫贱 一语。
陈仲猷曰：  逝者如斯 ，夫道体无穷，借水以明之。 鸢飞戾天，鱼跃于渊 ，道体无不在，借鸢、鱼以明之。 叶仲圭曰：  出入无时，莫知其乡 ，常人之心也。 寂然不动，感而遂通 ，圣人之心也。圣人之心，岂常人之所无哉？昏与明异而已矣。 仲猷、仲圭，皆余同年。
王充云： 浴乎沂，涉沂水也。风乎舞雩，风，歌也。 仲长统云： 讽于舞雩之下。 愚谓：以 风 为 讽 ，则与 咏 而归一意矣。当从旧说。
上蔡《论语解》引元泽云：王元泽。 教之化民也深于命，民之效上也捷于令。 本《史记》赵良之言。《商君传》。
《集注》蘧伯玉于孙林父、宁殖放弑之谋，不对而出。按《左氏传》，宁殖当为宁喜。
《史记·循吏传》：孙叔敖三得相而不喜，三去相而不悔。与令尹子文之事相类，恐是一事。
范伯崇曰： 温故而不知新，虽能读《坟》、《典》、《索》、《丘》，足以为史，而不足以为师。
《刘子·谨独篇》曰： 颜回不以夜浴改容。 《颜氏家训》曰： 曾子七十乃学，名闻天下。 皆未详所出。《家语》曾参少孔子四十六岁，非老而学者。
蘧伯玉，《史记》谓孔子所严事，不当在弟子列。《礼殿图》有之，而唐、宋皆锡封从享。公伯寮非孔子弟子，乃季氏之党，致堂胡氏之说当矣。《家语》不列其名氏，盖自《史记》失之。《家语》有县亶，字子象，《史记索隐》以为县丰，唐、宋封爵，皆不及焉。《礼记·檀弓》有县子，岂其人与？
柳子厚《与太学诸生书》曰： 仲尼吾党狂狷，南郭献讥。 按《荀子·法行篇》：南郭惠子问于子贡曰： 夫子之门，何其杂也。 非以狂狷为讥。
无可无不可，致堂谓以五字成文。圣人从容中道，无所偏倚。世之通傥不泥者，才足谓之无不可尔。马援以此称高帝，亦稔于常谈。
夫子之割之席，曾子之箦，一于正而已。论学则曰正心，论政则曰正身。
善人吾不得而见之矣，得见有恒者斯可矣。善人，周公所谓吉士也。有恒，周公所谓常人也。
微生高，《汉·古今人表》作 尾生高 。盖即《庄子》所谓尾生。东方朔曰： 信若尾生。 然尾生之信，非信也。
郑校周之本，以齐古读正，凡五十事。《释文》。
陈自明以 子见南子 为 南蒯 。以《传》考之，昭公十二年，南蒯叛，孔子年方二十有二，子路少孔子九岁，年方十三。其说凿而不通矣。
圣人毋必，而《乡党》言 必 者十有五，记必为之事也。其传《易》曰： 积善之家，必有余庆；积不善之家，必有余殃。  阴疑于阳必战。  小人勿用，必乱邦也。 著必然之理也。
孔门受道，唯颜、曾、子贡。太史公称子贡一出，存鲁，乱齐，破吴，强晋，伯越，是以战国说客视子贡也。又列于《货殖传》，以《论语》一言，而断其终身可乎？子贡闻一以贯之之传，与曾子同。《货殖》何足以疵之？
过则勿惮改；非礼勿视，非礼勿听，非礼勿言，非礼勿动；己所不欲，勿施于人；勿欺也。皆断以 勿 ，盖去恶不力，则为善不勇。
孔门独颜子为好学，所问曰 为仁 、曰 为邦 ，成己成物，体用本末备矣。
 唐棣 与 常棣 不同。致堂谓： 偏其反而 ，即《诗·常棣篇》，孔子删而不取。恐误。
阙党之童，游圣门者也，夫子抑其躁，是以知心之易放。互乡之童，难与言者也，夫子与其进，是以知习之可移。
孝经
《孝经序》六家异同，今考《经典序录》，有孔、郑、王、刘、韦五家，而无虞翻注。有虞槃佑，东晋处士也。
致堂谓：《孝经》非曾子所自为也。曾子问孝于仲尼，退而与门弟子言之，门弟子类而成书。晁子止谓：何休称子曰 吾志在《春秋》，行在《孝经》 ，则孔子自著也。今首章云 仲尼居 ，则非孔子所著矣，当是曾子弟子所为书。冯氏曰： 子思作《中庸》，追述其祖之语，乃称字。是书当成于子思之手。
《古文孝经》，《汉志》、《书序》谓出孔壁，而许冲《上其父说文》曰： 孝昭帝时，鲁国三老所献。 其说不同。
当不义，则子不可不争于父。《孟子》云： 父子之间，不责善。 荆公谓：当不义则争之，非责善也。晁子止《读书志》，乃谓介甫阿其所好。盖子止守景迂之学，以《孟子》为疑，非笃论也。朱文公于《孟子集注》，取荆公之说。
是何言与，司马公解云： 言之不通也。 范太史《说》误以 言之不通也 五字为经文。古今文皆无。《朱文公集》所载《刊误》，亦无之。近世所传《刊误》，以五字入经文，非也。
《孝经郑氏注》陆德明云： 与康成注《五经》不同。 今按：康成有六天之说，而《孝经注》云： 上帝，天之别名。 故陆澄谓不与注书相类。
《荀子》述孔子之言曰： 昔万乘之国，有争臣四人，则封疆不削；千乘之国，有争臣三人，则社稷不危；百乘之国，有争臣二人，则宗庙不辍。父有争子，不行无礼；士有争友，不为不义。 与《孝经》稍异。
彭忠肃公以致敬、致乐、致忧、致哀、致严，裒集格言为《五致录》。司马公《家范》亦以五致类事，忠肃之书本于此。
《国史志》云： 《孝经》孔安国传，古二十二章，有《闺门篇》，为世所疑。《郑氏注》，今十八章。相承言康成作《郑志目录》不载。通儒皆验其非。开元中，孝明纂诸说，自注，以夺二家。然尚不知郑氏之为小同。
王去非云： 学者学乎孝，教者教乎孝，故皆从孝字。 慈湖、蒙斋谓古 孝 字，只是 学 字。愚按：《古文韵》 学 字，古《老子》作 孝 。 教 字，郭昭卿《字指》作孝。
 不敢毁伤 至 不敢失于臣妾 ，言 不敢 者九。《管子》曰： 贤者行于不敢而立于不能。 《诗》于《文王》、《仲山甫》，皆曰： 小心翼翼。
求忠臣必于孝子之门，《孝经纬》之言也。见东汉《韦彪传》注。
刘盛不好读书，唯读《孝经》、《论语》，曰： 诵此能行足矣，安用多诵而不行乎？ 苏绰《戒子威》云： 读《孝经》一卷，足以立身治国，何用多为？ 愚谓：梁元帝之万卷，不如盛、绰之一言。学不知要，犹不学也。
范太史《孝经说》曰： 能事亲则能事神。 真文忠公《劝孝文》曰： 侍郎王公盖梅溪也。见人礼塔，呼而告之曰： 汝有在家佛，何不供养？  盖谓人能奉亲，即是奉佛。
严父莫大于配天。神宗圣训云： 周公宗祀乃在成王之世。成王以文王为祖，则明堂非以考配明矣。 自唐代宗用杜鸿渐等议，明堂以考肃宗配上帝。一时误礼非祀，无丰昵之义。
孝子之事亲终矣。此言丧祭之终，而孝子之心，昊天罔极，未为孝之终也。曾子战兢知免，而易箦得正，犹在其后，信乎终之之难也。


汉河间献王得《周官》，而武帝谓末世渎乱不验之书，唯唐太宗夜读之，以为真圣作，曰： 不井田，不封建，而欲行周公之道，不可得也。 人君知此经者，太宗而已。刘歆始用之，苏绰再用之，王安石三用之，经之蠹也。唯文中子曰： 如有用我，执此以往。 程伯子曰： 必有《关雎》、《麟趾》之意，然后可以行《周官》之法度。 儒者知此经者，王、程二子而已。
《汉志》谓之《周官经》，《序录》云： 刘歆始建立《周官经》，以为《周礼》。 意者，《周礼》之名仿此乎？然《后汉书》云： 郑众传《周官经》，后马融作《周官传》，授郑玄。玄作《周官注》。 犹未以《周礼》名也。《隋志》自马融注已下，始曰《周官礼》。《隋志》、《三礼目录》一卷，郑玄撰。今见于《释文》。
五峰胡氏云： 《周官》司徒掌邦教，敷五典。司空掌邦土，居四民。世传《周礼》阙冬官，未尝阙也，乃冬官事属之《地官》。 程泰之云： 五官各有羡数，天官六十三，地官七十八，春官七十，夏官六十九，秋官六十六，盖断简失次，取羡数。凡百工之事，归之冬官，其数乃周。 俞庭椿为《复古编》，亦云： 《司空》之篇，杂出于五官之属。 九峰蔡氏云： 周公方条治事之官，而未及师保之职。冬官亦阙，首末未备，周公未成之书也。
《考工记》，或以为先秦书，而《礼记正义》云： 孝文时，求得《周官》，不见《冬官》一篇，乃使博士作《考工记》补之。 马融云： 孝武开献书之路，《周官》出于山岩屋壁。 《汉书》谓：河间献王得之，非孝文时也。《序录》云： 李氏上五篇，失《事官》一篇，取《考工记》补之。 《六艺论》云： 壁中得六篇。 误矣。齐文惠太子镇雍州，有盗发楚王冢，获竹简书，青丝编简，广数分，长二尺。有得十余简以示王僧虔。僧虔曰： 是科斗书《考工记》，《周官》所阙文也。 汉时科斗书已废，则《记》非博士所作也。易氏云： 《考工记》非周书也：言周人上舆，而有梓匠之制；言周人明堂，而有世室重屋之制；言沟洫浍川，非遂人之制；言旂旗睳旐，非大司马、司常、巾车之制。瞇周典大不类。
《礼器》：《经礼》三百，郑氏注：谓即《周礼》三百六十官。《汉志》：《礼经》三百，臣瓒注云： 《周礼》三百，是官名也。《礼经》谓冠昏吉凶。 盖以《仪礼》为《经礼》也。朱子从瓒说，谓《周礼》乃设官分职之书，礼典在其中而非专为礼设也。
郑康成释经，以纬书乱之，以臆说汩之，而圣人之微指晦焉。徐氏《微言》谓：郑注误有三：《王制》，汉儒之书，今以释《周礼》，其误一；《司马法》，兵制也，今以证田制，其误二；汉官制皆袭秦，今引汉官以比周官。小宰乃汉御史大夫之职，谓小宰如今御史中丞，如此之类，其误三。鹤山谓：以末世弊法，释三代令典，如以汉算拟邦赋，以莽制拟国服。止斋谓：以《周礼》为非圣人之书者，以说之者之过也。
张禹以《论语》文其谀，刘歆以《周官》文其奸，犹以《诗》、《礼》发冢也。禹不足以玷《论语》，而以歆訾《周官》可乎？西山曰： 歆之王田，安石之泉府，直窃其一二以自盖尔。
易氏《总义》云： 府史胥徒，《通典》总言其为六万三千六百七十五人。 愚考之《通典》，周六万三千六百七十五员，内二千六百四十三人，外诸侯国官六万一千三十二人。此乃官数，非谓府史胥徒也。
嫔御、奄寺、饮食、酒浆、衣服、次舍、器用、货贿，皆领于冢宰。冕弁、车旗、宗祝、巫史、卜筮、瞽侑，皆领于宗伯。此周公相成王，格心辅德之法。周之兴也，滕侯为卜正，吕伋为虎贲氏。侍御仆从，罔匪正人。左右携仆，庶常吉士。及其衰也，昏椓靡共，妇寺阶乱，膳夫内史，趣马师氏，缔交于嬖宠。琐琐姻亚，私人之子，窃位于王朝。至秦而大臣不得议近臣矣，至汉而中朝得以诎外朝矣，至唐而北司是信，南司无用矣，由周公之典废也。间有诘责幸臣，如申屠嘉；奏劾常侍，如杨秉；宫中府中为一体，如诸葛武侯，可谓知宰相之职者。唐太宗责房玄龄以北门营缮，何预君事？岂善读《周礼》者哉！我朝赵普于一薰笼之造，亦制以有司之法；李沆于后宫之立，奏以臣沆不可；赵鼎于内苑移竹，责宦者罢其役，庶几古大臣之风矣。五峰乃谓周公不当治成王燕私之事，殆未之思也。
李泰伯曰： 内宰用大夫、士、世妇，每宫卿二人，皆分命贤臣，以参检内事。汉世皇后詹事，以二千石为之，犹有成周遗意。
《汉·食货志》太公为周立九府圜法，颜师古注：《周官》太府、玉府、内府、外府、泉府、天府、职内、职金、职币，皆掌财币之官，故曰九府。愚按：《尔雅》医无闾之珣玗琪，会稽之竹箭，梁山之犀象，华山之金石，霍山之珠玉，昆仑之璆琳琅玕，幽都之筋角，斥山之文皮，岱岳之五谷鱼盐，是谓九府。五峰胡氏《皇王大纪》所述与《尔雅》同，而继之曰： 尚父立圜法，轻重以铢，通九府之货。 又按：《史记列传》吾读管氏《轻重》、《九府》，刘向《别录》曰： 《九府》书，民间无有。《索隐》谓其书论铸钱之轻重。 《盐铁论·文学》曰： 管仲设九府，徼山海。 《通典》亦云： 太公立九府之货。 然则九府，太公立之，管仲设之，其名列于《尔雅》。盖即管氏书也。《大纪》之说得之，颜注恐非。《曲礼》天子之六府，亦与《大禹谟》之六府异。
九嫔注，引孔子曰： 日者天之明，月者地之理。 《孝经援神契》之言也。何休《公羊传·序》引孔子有云： 吾志在《春秋》，行在《孝经》。 《孝经钩命决》之言也。汉儒以纬书孔子所作。康成注《中庸》，亦引孔子曰： 吾志在《春秋》，行在《孝经》。
宫伯掌王宫之士庶子。汉诸侯子入宿卫，齐王之弟章是也。入京师受业，楚王之子郢客是也。其制犹古。
奄止于上士，抑其权也。唐太宗诏内侍省不立三品官，不任以事。然内侍并列于六省，开奄尹与政之阶，与周典统于冢宰异矣。
八则，礼俗以驭其民。吕微仲谓：庶民可参之以俗，士以上专用礼。此说非也。《大传》百志成，故礼俗刑。吕成公谓：礼俗不可分为两事。制而用之谓之礼，习而安之谓之俗。若礼自礼，俗自俗，不可谓之礼俗。
王之膳服虽不会，而九式有羞服之式，冢宰所均节也。待王之膳服，不过以关市之赋，则其用简矣。
司徒掌教不言财，司马掌政不言兵。乡遂九畿，兵财在其中。井田封建，足食足兵之本也。《周官》之法不行，无善教善政，于是忧财用，畏夷狄矣。
乡有军制，无田制。遂有田制，无军制。《疏》云： 郑注互见其义。
大司徒建邦国，以土圭土其地。匠人建国，昼参诸日中之景，夜考之极星。《诗·定之方中传》云： 度日出日入，以知东西。南视定，北准极，以正南北。 愚按：《晏子春秋》景公新成柏寝之室，使师开鼓琴。师开左抚宫，右弹商，曰： 室夕，东方之声薄，西方之声扬。 公召大匠曰： 室何为夕？ 大匠曰： 立室以宫矩为之。 于是召司空曰： 立宫以城矩为之。 明日，晏子朝。公曰： 先君太公立宫，何为夕？ 对曰： 古之立国，南望南斗，北戴枢星，彼安有朝夕哉！而以今之夕者，周之建国，国之西方，以尊周也。 公曰： 古之臣乎。 枢星，即极星也。公刘居豳，既景乃冈，然则尚矣。
蔡邕《明堂论》曰： 王居明堂之礼，南门称门，西门称闱，故《周官》有门闱之学。师氏教以三德，守王门。保氏教以六艺，守王闱。然则师氏居东门、南门，保氏居西门、北门也。 朱子《大学章句序》王宫有学，盖谓此。鲁孝公之为公子，尝入京师为国子，人称其孝。宣王命之导训诸侯。他书言国子者，唯《周语》焉。
师氏三德，朱子曰： 至德以为道本，明道先生以之。敏德以为行本，司马温公以之。孝德以知逆恶，赵无愧、徐仲车之徒以之。
《牧誓》、《顾命》皆言师氏，《云汉》之《传》曰： 年谷不登，则师氏弛其兵。 《文王世子》大司成，注以为师氏。而 楀维师氏 ，以刺匪其人。 九两，师，以贤得民 ，注谓诸侯师氏，言贤者以身教也。后妃亦有之，《葛覃》云： 言告师氏。
保氏九数，郑司农云： 今有重差、夕桀、句股。 《释文》： 夕，音的。此二字非郑注。 愚按：《少仪正义》引郑司农云： 今有重差、句股。 马融、干宝等更云： 今有夕桀，各为二篇，未知所出。 则 夕桀 二字，后人附益，非郑注信矣。刘徽《九章算经序》云： 包牺氏始画八卦，作九九之术，以合六爻之变。黄帝建《历纪》，协律吕。隶首作数。周公制礼，有九数。九数之流，则《九章》是矣。汉张苍、耿寿昌皆善算，因旧文删补，故校其目。与古或异，而所论多近语。
《里宰》以岁时合耦于耡，注云： 耡者，里宰治处也，若今街弹之室。于此合耦，使相佐助。 疏谓：汉时在街置室，检弹一里之民。《金石录》有中平二年正月《都乡正街弹碑》，在昆阳城中。赵明诚失于考《礼注》，而郦氏注《水经》、洪氏《隶释》，皆以 街 为 卫 ，又误矣。《汉·食货志》言古制云： 春将出民，里胥平旦坐于右塾，邻长坐于左塾，毕出，然后归。夕亦如之。 里胥之塾，其即《里宰》所谓 耡 者欤？
《庖人注》：青州之蟹胥。《释文》：胥，息徐反。刘音 素 。《字林》先于反，蟹酱也。《集韵》：蝑，蟹醢，四夜切。当从《集韵》。《笾人注》：皗者，析干之，出东海。陆广微《吴地记》云： 阖闾思海鱼，而难于生致。治生鱼，盐渍而日干之，故名为鲞。 读如 想 。
《管子·地员篇》：九州之土，为九十物。每土有常，而物有次。群土之长，是唯五粟，次曰五沃，次曰五位，次曰五蘟，次曰五壤，次曰五浮，凡上土三十物，种十二物。中土曰五怸，次曰五纑，次曰五壏，次曰五剽，次曰五沙，次曰五塥，凡中土三十物，种十二物。下土曰五犹，次曰五［弓土］，次曰五殖，次曰五觳，次曰五凫，次曰五桀，凡下土三十物，种十二物。凡土物九十，其种三十六。按：《大司徒》以土会之法，辨五地之物生；以土宜之法，辨十二壤之物，而知其种。此篇亦古制之存者。《河图》谓东南神州曰晨土，正南邛州曰深土，西南戎州曰滔土，正西弇州曰幵土，正中冀州曰白土，西北柱州曰肥土，北方玄州曰成土，东北咸州曰隐土，正东扬州曰信土。
《地员篇》：凡草土之道，各有穀造。或高或下，各有草土。叶下于轝，轝下于苋，苋下于蒲，蒲下于苇，苇下于雚，雚下于蒌，蒌下于荓，荓下于萧，萧下于薜，薜下于萑，萑下于茅，凡彼草物有十二衰。注：轝即郁也。衰，谓草上下相重次也。按：《周官》有草人，此岂其遗制欤？
土圭度地之法，景一寸，地差千里。一分，地差百里。王畿千里以寸为法，五等诸侯之地，以分为法。尺有五寸者，一万五千里之景也。天地相去三万里。尝考《隋、唐志》宋元嘉十九年，测于交州，何承天谓：六百里差一寸。后魏永平元年，测于洛阳，信都芳谓：二百五十里差一寸。然宋之于阳城，魏之于金陵，皆隃度未可据也。唐开元十二年，植表浚仪，大率五百二十六里二百七十步差二寸余，遂以旧说千里一寸为妄。王朴曰： 阳城乃在洛之东偏，开元得浚仪之岳台，应南北弦居地之中。 司马公《日景图》云： 日行黄道，每岁有差。地中当随而转移。故周在洛邑，汉在颍川阳城，唐在汴州浚仪。 潏水李氏云： 周于阳城测景，说者谓地形西北高，东南下。极星在北，斗亦在北。极星乃天之中也，天之中则地之中。
 诸公之地，方五百里 ，与《武成》、《孟子》之言不合。子产曰： 列国一同。 《孟子》亦曰： 鲁方百里。 《明堂位》乃云： 鲁方七百里。 或谓《周官·明堂位》兼附庸而言。《职方氏疏》云： 无功，纵是公爵，惟守百里地。谓若虞公、虢公，旧是殷之公，至周仍守百里国，以无功故也。 愚按：《左氏传》虞仲，太王之昭也。虢仲、虢叔，王季之穆也。皆周所封。谓旧是殷之公，误矣。
岁终正治而致事，注：上其计簿。疏云： 汉时考吏，谓之计吏。 今按：《说苑》：晏子治东阿三年，景公召而数之；明年上计，景公迎而贺之。《韩子·外储说》：西门豹为邺令，居期年，上计，君收其玺。《新序》：魏文侯东阳上计，钱布十倍。《史记》：秦昭王召王稽，拜为河东守，三岁不上计。然则春秋战国时，已有上计，非始于汉。
朱文公曰： 读曹公、杜牧《孙子》，见其所论车乘人数，诸儒皆所未言。唯蔡季通每论此事，以考《周礼》军制皆合。 愚按：《孙子·作战篇》凡用兵之法，驰车千驷，革车千乘，带甲十万。曹公注：驰车，轻车也。杜牧注：轻车，战车也。古者车战，革车、辎车、重车也，载器械财货衣装。《司马法》曰： 一车甲士三人，步卒七十二人，炊家子十人，固守衣装五人，厩养五人，樵汲五人。轻车七十五人，重车二十五人，故二乘兼一百人为一队。举十万之众，革车千乘，校其费用支计，则百万之众皆可知也。 《左氏传》：乙卯，楚师军于邲。丙辰，楚重至于邲。吕成公谓：凡战，兵车在前，辎重常在兵车之后。楚重次日乃至，后一日，故无抄击之患。唐说斋云： 儒者谓甸出七十五人，不知实出百人。其七十五人，战车也。其二十五人，重车也。
古者步百为亩。古之百亩，为今四十一亩一百六十步。古之一井，为今三百七十五亩。窦俨曰： 小亩步百，周之制也。中亩二百四十，汉之制也。大亩三百六十，齐之制也。今所用者，汉之中亩。 《盐铁论》御史曰： 古者制田，百步为亩。先帝哀怜百姓，制田二百四十步而一亩。 《通典》谓：商鞅佐秦，以为地利不尽，更以二百四十步为亩。二说不同。
《禹贡》之田九等，蒍掩别楚地亦九等，《孟子》、《王制》为五等，而《周官》止三等。解者谓：《大司徒》不易、一易、再易三等，都鄙之制也。《小司徒》上、中、下地三等，六乡之制也。《遂人》上、中、下地三等，有莱者，六遂之制也。《大司马》上、中、下地三等，诸侯之制也。
遂人治野，乃乡遂公邑之制。匠人沟洫，乃采地之制。郑康成云： 周制畿内用夏之贡法，税夫无公田。邦国用殷之助法，制公田不税夫。 朱文公亦云： 沟洫以十为数，井田以九为数。井田、沟洫决不可合，而永嘉诸儒欲混为一。康成注，分为二是也。 愚按：李泰伯《平土书》云： 周畿内及诸侯一用贡法。 盖泰伯已与康成异矣，非始于永嘉诸儒也。刘氏《中义》以匠人沟洫，求合乎遂人治野之制，谓遂人言积数，匠人言方法，然《周礼》、《考工》各为一书。易氏谓：匠人前代之制。
禹尽力乎沟洫， 濬畎浍，距川 。《遂人》五沟五涂之制，因于古也。以水佐耕者丰，稻人掌之。以水佐守者固，司险掌之。自乡遂之法弛，子驷为田洫而丧田者以为怨。子产作封洫而伍田畴以为谤。晋欲使齐尽东其亩，而戎车是利。甚而两周争东西之流，至商鞅决裂阡陌，吕政决通川防，古制荡然矣。古者内为田庐，外为沟洫。在易之师，寓兵于农，伏险于顺，取下坎上坤之象。沟洫之成，自禹至周，非一人之力。沟洫之坏，自周衰至秦，非一日之积。先儒谓井田坏而戎马入中国，如入无人之境。悲夫！
人耦牛耦，郑氏注：合耦并言之。疏谓：周时未有牛耦耕，至汉赵过始教民牛耕。今考《山海经》后稷之孙叔均，始作牛耕。周益公云： 孔子有犁牛之言。冉耕，亦字伯牛。《贾谊书》、《新序》载邹穆公曰： 百姓饱牛而耕。 《月令》季冬出土牛，示农耕早晚。何待赵过？过特教人耦犁，费省而功倍尔。
盬盐，引池而化，《山海经》盐贩之泽，《穆天子传》至于盬，晋郇瑕氏之地，而猗顿用是起者也。散盐，煮水而成，《夏书》青州之贡，《职方》幽州之利，齐之渠展，燕之辽东，而宿沙初作者也。形盐，物地以出之，周公阅所云 盐虎形也 。饴盐，于戎以取之，伊尹所云 和之美 者，大夏之盐也。后周四盐之政仿此。古者川泽之饶，与民共之。自《海王》之篇，祈望之守，作俑于齐，至汉二十倍于古。考之《汉志》，盐官三十有五，唐有盐之县一百五。本朝盐所出者十二路，为池二，为监七，为场二十二，为井六百有九，法益详而利无遗矣。
玩物丧志，召公以为戒。凡式贡之余财，以共玩好之用，恐非周公之典。《无逸》曰： 惟正之供。
《外府注》：泉始盖一品，周景王铸大泉而有二品。韦昭注《周语》曰： 单穆公云： 古者有母平子，子权母而行。 然则二品之来，古而然矣。
古者以射御为艺。孔子曰： 执射乎？执御乎？ 《诗》曰： 叔善射忌，又良御忌。  四黄既驾，两骖不猗 ，御之善也。 不失其驰，舍矢如破 ，射之善也。学射者多矣。造父之师泰豆氏，尹需之习秋驾，皆学御者也。《说苑》谓：御者使人恭，射者使人端。亦正心修身之法。
货贿用玺节，注：今之印章也。《司市注》云： 如今斗检封。 《职金》云： 楬而玺之。 《左传》：季武子使公冶问玺书追而与之。《战国策》欲玺者段干子也。蔡邕《独断》云： 古者尊卑共用之。 卫宏云： 秦以来天子为玺，又独以玉为之，臣下莫敢用。 唐又改玺为宝。《五代史》臣曰： 国以玉玺为传授神器，遂古无闻。 《运斗枢》曰： 舜为天子，黄龙负玺。 《世本》曰： 鲁昭公始作玺。
司门正其货贿。正者，禁其淫侈而归于正也。注读为 征 ，非是。
迹人，春秋末，宋犹有是官。《左氏·哀十四年传》：迹人来告曰： 逢泽有介麋焉。
司禄阙。《孟子》云： 诸侯恶其害己也，而皆去其籍。 赵氏注：今《周礼》司禄之官无其职，是诸侯皆去之，故不复存。
《槁人注》：今司徒府中有百官朝会之殿。后汉《蔡邕集》所载，百官会府公殿下者也。古天子之堂，未名曰殿。《说苑》：魏文侯御廪灾，素服辟正殿五日。《庄子·说剑》云： 入殿门不趋。 盖战国始有是名。《燕礼注》：当东霤者，人君为殿屋也。疏谓：汉时殿屋四向流水，举汉以况周。然《汉·黄霸传》先上殿，注谓：丞相所坐屋。古者屋之高严，通呼为殿，不必宫中也。
《大宗伯疏》：《星备》云： 五星初起牵牛，岁星一日行十二分度之一，十二岁而周天。荧惑日行三十三分度之一，三十三岁而周天。镇星日行二十八分度之一，二十八岁而周天。太白日行八分度之一，八岁而周天。辰星日行一度，一岁而周天。 《冯相氏疏》：《星备》云： 明王在上，则日月五星皆乘黄道。 《保章氏疏》：《星备》云： 五星更王相休废，其色不同。王则光芒，相则内实；休则光芒无角，不动摇；废则少光。色顺四时，其国皆当也。 《星备》之书，仅见于此。隋、唐《志》皆不著录。
周五礼之别，三十有六。唐五礼之仪，一百五十有二。《唐志》云： 自梁以来，始以当时所行，傅于《周官》五礼之名，各立一家之学。
九韶之舞，注云： 当为大韶。 愚谓： 九韶 之名尚矣，不必改字。《说苑》：孔子至齐郭门之外，遇一婴儿，挈一壶，相与俱行。其视精，其心正，其行端。孔子谓御曰： 趣驱之，趣驱之！韶乐方作。 孔子至彼，闻韶，三月不知肉味。齐景公作《徵招》、《角招》，盖舜乐之存者。刘原父云： 《九招》者，九名。予识其三焉，祈、徵、角之谓也。 《山海经》：夏后开得《九辩》、《九歌》以下，始歌《九招》于大穆之野。《帝王世纪》：启升后十年，舞《九韶》。《竹书》曰： 夏后开儛《九招》。 《史记》禹乃兴《九招》之乐，《索隐》曰： 即舜乐《箫韶》九成。 艾轩谓：劝之以《九歌》，即《九招》之乐。《吕氏春秋》：帝喾命咸黑作为舞声，歌《九招》、《六列》、《六英》。帝舜令质修《九招》、《六列》、《六英》，以明帝德。然则《九招》作于帝喾之时，舜修而用之。秦唯《韶》、《武》二乐存。
班固《律历志》述刘歆之言，以律为下生，吕为上生。郑康成以黄钟三律为下生，以蕤宾三律为上生。梁武帝《钟律纬》谓：班固夹钟中吕，过于无调。郑康成有升阳而无降阳。陈用之《礼书》谓：自子午以左皆上生，子午以右皆下生。以郑说为是。张文饶《翼元》曰： 十二月之律以候月，六十日之律以候日。月律当一下一上，依次而生。日律当用蕤宾重上生。司马迁、刘歆之法，月律也。吕不韦、淮南、京房之法，日律也。《晋志》取司马而非淮南，梁武是京房而非班固，皆非通论。
大卜三兆，其颂皆千有二百。夏后铸鼎繇曰： 逢逢白云，一南一北，一西一东。九鼎既成，迁于三国。 懿氏占曰： 凤凰于飞，和鸣锵锵。有妫之后，将育于姜。 成季卜曰： 间于两社，为公室辅。 骊姬繇曰： 专之渝，攘公之羭，一薰一莸，十年尚犹有臭。 卫侯繇曰： 如鱼窥尾，衡流而方羊裔焉。 汉文兆曰： 大横庚庚，余为天王，夏启以光。 皆龟繇也。
卜师四兆，郑氏锷以理推之，谓：方兆，占四方之事也，汉武帝发《易》占，知神马从西北来。功兆，占立功之事也，楚司马子鱼卜战令龟。义兆，占行义之事也，惠伯曰： 忠信之事则可。 弓兆，有射意，后世有覆射之法。
《龟人》六龟，《易》十朋之龟。《尔雅》十龟。《唐六典》：辨龟九类五色，依四时用之。
《列子》梦有六候，与《占梦》同。《噩》作 蘁 。东坡曰： 高宗言梦，文王、武王言梦，孔子亦言梦。其情性治，其梦不乱。 西山曰： 正梦不缘感而得，余皆感也。
《大祝》九祭，九曰 共祭 。注云： 共，犹授也。王祭食，宰夫授祭。《孝经说》曰： 共绥执授。  疏云： 《孝经说》，《孝经纬》文。共绥执授，谓将绥祭之时，共此绥祭以授尸。 愚谓：疏谓绥祭，非也。《后汉·礼仪志》注《孝经援神契》曰： 尊三老者，父象也。谒者奉几，安车软轮，供绥执授。 宋均曰： 供绥，三老就车，天子亲执绥授之。 永平二年《养老诏》，亦有 安车软轮，供绥执授 之语。盖取《孝经纬》。
郑司农注 肃拜 ：但俯下手，今时撎是也。项氏云：古之拜，如今之揖，折腰而已。介胄之士不拜，故以肃为礼，以其不可折腰也。其仪特敛手向身，微作曲势。此正今时妇人揖礼也。汉时妇人之拜，不过如此。或谓自唐武氏始尊妇人，不令拜伏，误矣。周天元令妇人拜天台，作男子拜，则虽虏俗，妇人亦不作男子拜也。《内则》尚右手者，言敛手右向，非若今用手按膝作跪也。男之尚左亦然。今考太祖问赵普拜礼：何以男子跪而妇人不跪？普问王贻孙，对曰： 古诗 长跪问故夫 ，妇人亦跪也。唐武后时，妇人始拜而不跪。 普问所出，对曰： 唐张建章《渤海记》备言之。
《眡祲》掌十煇之法，占日旁之气也。二郑解，其同者六，其异者四。《大卜》 掌三梦之法，其经运十，其别九十 ，谓占梦之正法有十也，一运而九变，十运而九十变。注以 经运 为 十煇 ，先儒谓日之煇光。梦之变通，其占不同，不当改 运 为 煇 。
《大史》 正岁年以序事 ，注：中数曰岁，朔数曰年。中数三百六十五日四分日之一，朔数三百五十四日。《汉·历志》曰： 闰所以正中朔也。 或谓：周以建子为正，而四时之事，有用夏正建寅者。用建寅则谓之岁，用建子则谓之年。《洪范正义》从冬至及明年冬至，为一岁。
《冯相氏》 致日致月 ，注：冬至日在牵牛，景丈三尺。夏至日在东井，景尺五寸。此长短之极。春分日在娄，秋分日在角，而月弦于牵牛、东井。《左氏传》：日月之行，分同道也，至相过也。《正义》云： 春分朔则日在娄，望则月在角。秋分朔在角，望在娄。娄、角天之中道，故昼夜等。冬至朔则日在斗，望则月在井。夏至朔在井，望在斗。斗、井南北，故昼夜长短极。冬至古日在牵牛，今在斗。郑注与孔疏异，历法岁差也。
《保章氏》 星土 ，按《乙巳占》论十二次云： 北方之宿，主吴、越；火午之辰，在周邦。天度均列，而分野殊别。一次所主，或亘万里，跨数州，或于寰内不布一郡。《国语》岁在鹑火，有周之分野。今丰鄗当秦宿，而周分隶豫州，理实难详。至如荧惑守心，宋景禳其咎；实沈为祟，晋侯受其殃。事验时有相应。 贾公彦谓：吴、越在南，齐、鲁在东，今岁星或北或西，不依国地所在。此受封之日，岁星所在之辰，国属焉故也。或云： 十二次可言者一，其惟析木乎？ 尾箕艮维燕，可以言东北。
 十有二岁 ，注：岁星为阳，右行于天，太岁为阴，左行于地，十二岁而小周。潏水云： 岁星在天，岁阴在地。《天官书》曰： 岁阴在摄提格，岁星在星纪。岁阴在单阏，岁星在玄枵。 自嘉祐丁酉，验之多差，近年尤甚。岁星常先月余，近年以来，常先一百二十余日。 愚考《大衍历议》曰： 岁星自商、周迄春秋之季，率百二十余年而超一次。战国后，其行寖急，至汉尚微差，及哀、平间余势乃尽，更八十四年而超一次。 三山陈氏谓：如《左氏》之说，则寅而在卯，午而在亥；如《史记》之说，则寅而在丑，辰而在亥。以次推之，皆不同。《汲冢·师春》谓：岁星每岁而成一分，积百四十四年而满本数，则为超辰之限。
《外史》 达书名 ，郑康成谓：古曰名，今曰字。字者，滋也。《聘礼》记云： 百名以上书于策，不及百名书于方。 王文公云： 文者，奇偶刚柔，杂比以相承，如天地之文，故谓之文。字者，始于一而生于无穷，如母之字子，故谓之字。 夹漈谓：独体为文，合体为字。主类为母，从类为子。六书象形、指事，文也；会意、谐声、转注，字也；假借者，文与字也。谐声与五书同出，五书尚义，谐声尚声。《说文》形也，以母统子；《广韵》声也，以子该母。字书，眼学；韵书，耳学。《中庸或问》曰： 司徒教民，书居其一。外史达书名于四方，大行人又九岁一谕焉。其制度之详如此。秦以小篆、隶书为法，而周制始改。
《鎛师注》引《春秋传》 宾将趋 ，今《左传》作 掫 。《环人注》引 御下［扌两］马 ，今作 两 。《职方氏注》引《国语》 闽芊蛮矣 ，今作 蛮芊 。
《司爟》，郑司农引《鄹子》，与《论语》马融引《周书·月令》同。春取榆柳之火，夏取枣杏，季夏取桑柘，秋取柞楢，冬取槐檀。王劭曰： 《周官》四时变火以救时疾，火不数变，疾必兴。圣人作法，岂徒然也。晋时有以洛阳火度江者，代代事之，相续不灭，火色变青。 东汉《礼仪志》：日夏至，浚井改水。日冬至，钻燧改火。改水，唯见于此。
水有疏导，火有出纳，山林金锡之地，皆为之厉禁。时而用之，先王财成辅相之妙也。《盐铁论》大夫曰： 五行，东方木而丹章有金铜之山，南方火而交趾有大海之川，西方金而蜀陇有名材之林，北方水而幽都有积沙之地。此天地所以均有无，通万物也。 《管子》：出铜之山四百六十七，出铁之山三千六百九。《唐六典》：天下水泉三亿三万三千五百五十有九。
漏刻之法，昼夜百刻。易氏云： 十二时，每时八刻二十分，每刻六十分。 王昭禹云： 寅、申、巳、亥、子、午、卯、酉八时，各八刻。辰、戌、丑、未四时，各九刻。 愚谓：易氏之说与古法合。司寤氏掌夜时，注：谓夜晚早，若今甲、乙至戊。疏云： 甲、乙则早时，戌、亥则晚时。 愚按：卫宏《汉旧仪》中黄门持五夜，甲、乙、丙、丁、戊夜，今谓之五更。疏以 戊 为 戌 ，误矣。马融以昏明为限，郑康成以日出入为限，有五刻之差。蔡邕以星见为夜，日入后三刻，日出前三刻，皆属昼。郑与蔡校一刻。王伯照云： 昼夜长短，以岳台为定。九服之地，与岳台不同，则易箭之日，亦皆少差。
 职方氏 ，《汉樊毅修西岳庙记》作 识方氏 。《史通》云： 《周书·职方》之言，与《周官》无异。
兖州，其浸卢维。注云： 当为 雷雍 ，字误也。 颜师古曰： 卢水在济北卢县。 《说文》：潍水出琅邪箕屋山，东入海，徐州浸。《夏书》：潍、淄其道。郑读非也。
王有三朝：一曰治朝，在路门之外，宰夫、司士掌之。二曰燕朝，在路门之内，大仆掌之。三曰外朝，在皋门之内，库门之外，朝士掌之。内朝二，外朝一。《唐六典》：承天门，古之外朝。太极殿，古之中朝。两仪殿，古之内朝。
郑康成因《左氏》 三辰旂旗 之文，谓：王与公同服九章之衮。考之经，无所见。《司服》云： 公自衮冕而下如王之服。 则衮冕而上之章，日月星辰也。冕十二旒，取法天数，岂同服九章无君臣之别哉！《郊特牲》王被衮以象天，注：谓有日月星辰之章。此鲁礼也，岂有周服九章而鲁乃服十二章者乎？汉明帝采《周官》、《礼记》、《尚书·皋陶篇》乘舆服，从欧阳氏说，备十二章，得古制矣。
五刑之法，疏谓：宫刑至隋乃赦。崔浩《汉律序》：文帝除肉刑而宫不易。《书正义》：隋开皇之初，始除宫刑。按《通鉴》：西魏大统十三年三月，除宫刑。非隋也。
孙君孚《谈圃》谓：《周官》赞牛耳，荆公言取其顺听，不知牛有耳而无窍，本以鼻听。有人引一牛与荆公辩。今按《周礼义》云： 牛耳，尸盟者所执。 无顺听之说，盖荆公闻而改之。
《萍氏》几酒，犹妹土之诰也。禹恶旨酒，《易·未济》之终，以濡首为戒，曷尝导民以饮，而罔其利哉！初榷酒酤，书于《汉武纪》，其流害万世，甚于鲁之初税亩。
《大戴记·朝事篇》取《周官·典命·大行人》，朱子《仪礼经传》，以为朝事义。
《考工记》貉逾汶则死，先儒以汶为鲁之汶水。《列子释文》云： 案《史记》 汶 与 岷 同，谓汶江也。今江边人云： 狐不渡江。 《说文》貉，狐类也。逾越大水，则伤本性。
有虞氏上陶。舜陶河滨，器不苦窳。周陶正犹以虞阏父为之。
周人上舆。《中庸或问》：轨者，车之辙迹，舆之广六尺六寸。其辙迹在地者，相距之间，广狭如一，无有远迩，莫不齐同。至秦然后车以六尺为度。
《轮人注》：揱，读为 纷容揱参 之 揱 。疏云： 今检未得。 愚谓：即《上林赋》纷溶萷蔘。
《冶氏注》：铤，读如 麦秀铤 之 铤 。《表记注》：移，读如 禾汜移 之 移 。六字未知出何书，疏不释其义。或者农书所载欤？移，昌氏反。
潏水云： 粟氏为量。郑玄以方尺积千寸，此乃九章米粟法。某家旧有一古铜敦，乃周成王时物。甘人侵扈，命正人出师复扈邦，赐有功师氏，而数亦皆备。
《嘉量》之铭，《祭侯》之辞，皆极文章之妙。而梓人筍虡之制，文法奇古，有飞动之状。盖精于道者，兼物物而后能制器。《庄子》谓：梓庆削木为鐻，鐻成，见者惊犹鬼神。以天合天，道与艺俱化，岂物物刻雕之哉！
《大戴记·投壶篇》云： 嗟尔不宁侯，为尔不朝于王所。故亢而射，女强食。食尔曾孙侯氏百福。 此《祭侯》之辞也，与《梓人》同而略异。苌弘设射不来，不来者诸侯之不来朝者也。侯者，射垛也，因祭寓意，以为诸侯之戒。
《司仪》问君，君问大夫，君劳客。注云： 问君曰： 君不恙乎？ 对曰： 使臣之来，寡君命臣于庭。 问大夫曰： 二三子不恙乎？ 对曰： 寡君命使臣于庭，二三子皆在。 劳客曰： 道路悠远，客甚劳。 劳介则曰： 二三子甚劳。  疏云： 未知所出何文，或云是孔子聘问之辞，亦未得其实。 愚按：《说苑》魏太子击封中山，遣仓唐使于文侯。文侯召仓唐见之，曰： 击无恙乎？ 仓唐曰： 唯唯。 如是者三，乃曰： 君出太子而封之国，君名之，非礼也。 文侯怵然变容，问曰： 子之君无恙乎？ 仓唐曰： 臣来时拜送书于庭。 郑氏所述，盖古礼也。《大行人注》亦云： 问不恙。
《周礼》，刘向未校之前，有古文，校后为今文。古今不同。郑据今文注，故云 故书 。朱子曰： 八法、八则、三易、三兆之类，各有书。属民读法，其法不可知，如战之阵，其阵法不可见矣。
《冥氏注》郑司农云： 读为 冥氏《春秋》 之 冥 。 按《儒林传》：冥都传颜氏《春秋》之学。疏谓：若《晏子》、《吕氏》之类，非也。
王肃《圣证论》讥短郑康成，谓：天体无二，郊、丘为一，禘是五年大祭先祖，非圜丘及郊。祖功宗德，是不毁之名，非配食明堂。皆有功于礼学，先儒韪之。《圣证论》今不传，《正义》仅见一、二。唐《礼志》曰： 谶纬乱经，郑玄主其说。以禋祀祀昊天上帝，此天也。玄以为天皇大帝者，北辰耀魄宝也。兆五帝于四郊，此五行精气之神也。玄以为灵威仰、赤熛怒、含枢纽、白招拒、汁光纪者五天也。由是有六天之说。显庆二年，礼官议六天出纬书，南郊、圆丘一也，玄以为二。郊及明堂祭天，而玄以为祭太微五帝。启蛰而郊，郊而后耕，而玄谓周祭感帝灵威仰，配以后稷，因而祈谷。皆缪论也。
古未有笔，以书刀刻字于方策，谓之削。鲁为《诗》、《书》之国，故《考工记》以鲁之削为良。
沙随程氏曰： 《禹贡》冀州之北，不可画五服之地。《周官》雍州之西，不可画九畿之地。
《师氏》：使其属帅四夷之隶，各以其兵服守王之门外。司隶帅四翟之隶，使皆服其邦服，执其邦兵，守王宫。唐太宗擒颉利，其酋长带刀宿卫，亦古制也。然结社率之变，几至危殆。盖先王德化之盛，非太宗所能及。慕冠带百蛮之名，而不虞后患。《孟子》曰： 以力服人者，非心服也。
《遂师》 抱磨 ，音 历 。《史记·乐毅书》 故鼎反乎磨室 ，徐广注：磨，历也。《战国策》、《新序》作 历室 。盖古字通用。
《大史》大师抱天时，注云： 大出师，则大史主抱式，以知天时。 《史记·日者传》：旋式正棋。《唐六典》太卜令三式曰： 雷公太一。六壬其局以枫木为天，枣心为地。 六壬之说，许叔重曰： 水者，准也。 生数一，成数五，以水数配之为六壬也。遁甲者，推六甲之阴而隐遁也。本黄帝、风后之术。孤虚者，一画为孤，无画为虚，二画为实。以六十甲子定四方，占其孤虚实而向背之。《吴越春秋》计倪曰： 孤虚，谓天门地户也。
郑刚忠《解义》，如 冕服九章 、 授田三等 、 治兵大阅，旗物之互建 、 六乡六遂，师都之异名 、 阴阳之祀，有用牲之疑 、 九畿之国，有朝贡之惑 、 豆区钟釜，有多少之差 、 世室重屋，非明堂之制 ，皆辩明使有条理。
古者，国有闲田，田有余夫，夫有闲民，民有羡卒，不尽其财力也。至秦而自实田，至汉而核垦田，至隋而阅丁口，至唐而括逃户隐田，于是财殚力尽，民无乐生之心矣。
取士之制，其涂有三：诸侯三年一贡士，侯国之士也；乡大夫兴贤能，王畿之士也；大司乐教国子，国之贵游子弟也。
漆林之征二十而五。漆以饰器用而已。舜造漆器，群臣咸谏，防奢靡之原也。种漆成林，重其征，所以抑末而返朴也。


翟公巽谓范蔚宗书，语近词冗，事多注见。其自叙云： 比方班氏，非但不愧。今丛陋乃尔，岂笔削未定，遂传之耶？乃删取精要，总合传注，作《东汉通史》五十卷。 其书未见。
致堂论马援曰： 光武非简贤者，必以其女为太子妃，逆防未然，故不授以重任。 按《马后纪》，入太子宫在援卒之后，防未然之说，非也。
吕成公谓：马援还书，王昶戒子，举可法可戒者以教之，其心固善。不知所教者，本不欲其言人之过，言未脱口而己自言人之过，何其反也？
《东观汉记》光武诏曰： 明设丹青之信，广开束手之路。 《公孙述传》：帝与述书：陈言祸福，以明丹青之信。二句见《文选注》。
明帝为太子，谏光武曰： 有禹、汤之明，而失黄、老养性之福。 夫禹、汤之道，尧、舜之道也。不以圣人之道养性而取诸黄、老，谓之学通《尚书》可乎？以无逸之心，明立政之体，君道尽矣！何羡乎黄、老？
谢承父婴为尚书侍郎，每读高祖及光武之后将相名臣策文通训，条在南宫，秘于省阁，唯台郎升复道取急，因得开览。谢承《后汉书》，见《文选注》。汉尚书作诏文。见《周礼注》。尚书郎，乃今中书舍人。见《通典》。
钟离意谓：成汤遭旱，以六事自责，本于《荀子》。黄琼谓：鲁僖遇旱，以六事自让，本于《春秋考异邮》。
郅恽上书王莽云： 取之以天，还之以天。 莽犹能赦之，此祖伊之得全于殷纣之世也。
鲁丕《对策》，见袁宏《纪》，而范史不载。
《文苑传》：自东汉始，而文始卑矣。
汉政归尚书，魏、晋政归中书，后魏政归门下，于是三省分矣。
为杜密之居乡，犹效陈孟公、杜季良也。为刘胜之居乡，犹效张伯松、龙伯高也。制行者，宜知所择。
东汉有佛书，而诸臣论议，无述其言者，唯襄楷云： 浮屠不三宿桑下。
《班固传》：《西都赋》云： 招白间，下双鹄。揄文竿，出比目。 二句为对。白间，犹黄间也。注云： 弓弩之属。 《御览》引《风俗通》白鹇，古弓名。《文选》以 间 为 鹇 。非禽名也。
《东都赋》正予乐，依谶文，改乐为 大予 。《文选》李善注亦引 大予 ，五臣乃解为 正乐 。今本作 雅乐 ，亦误。盖五臣本改为 雅 。
范氏施御，注引《括地图》曰： 夏德盛，二龙降之。禹使范氏御之，以行程南方。 按《左传》范宣子曰： 昔匄之祖，在夏为御龙氏。 《括地图》之说本于此。然蔡墨谓刘累学扰龙于豢龙氏，以事孔甲，赐氏曰御龙，非禹也。
《文选·放歌行注》引崔元始《正论》永宁诏曰： 钟鸣漏尽，洛阳城中不得有行者。 永宁，汉安帝年号。元始，崔寔字也。《后汉纪》不载此诏。
崔寔《四民月令》，朱文公谓：见当时风俗及其治家整齐，即以严致平之意。
崔寔《政论》云： 谚曰： 一岁再赦，好儿喑哑。  唐太宗之言，盖出于此。 儿 与 人 同，如以 可人 为 可儿 。
刚者必仁，佞者必不仁。庞萌为人逊顺，而光武以托孤期之，不唯失于知人，其惑于佞甚矣。子陵所以鸿飞冥冥也，怀仁辅义之言，岂特规侯霸哉？
东汉三公，无出杨震、李固之右，而始进以邓、梁，君子以为疵。故《易》之《渐》曰： 进以正。
《曲礼》：少仪之教废，幼不肯事长，不肖不肯事贤。东都之季，风化何其美也。魏昭请于郭泰，愿在左右，供给洒扫。荀爽谒李膺，因为其御。范滂之归，乡人殷陶、黄穆侍卫于旁，应对宾客。阙里气象，不过是矣。
中平二年，昆阳令愍繇役之害，结单言府，收其旧直，临时募顾，不烦居民。太守、丞为之立约。见于《都乡正街弹碑》。此募役之始也。
孔子曰： 故者，毋失其为故也。 苏章借故人以立威，其流弊遂为于禁、源怀忠厚之俗不复见。若章者，难与并为仁矣。
精庐，见《姜肱传》，乃讲授之地，即《刘淑、包咸、檀敷传》所谓精舍也。《文选》任彦升《表》用精庐，李善注引王阜事，五臣谓寺观，谬矣。
孔北海《答王修教》曰： 掾清身洁己，历试诸难。谋而鲜过，惠训不倦。余嘉乃勋，应乃懿德，用升尔于王庭，其可辞乎？ 文辞温雅，有典诰之风，汉郡国之条教如此。然 历试诸难 ，恐不可用。
孝女叔先雄，《水经注》以为光终，符县人。又引《益部耆旧传》：苻有光洛，疑即 终 字。僰道有张帛。
刘赣父《东汉刊误》谓：《列传》第七十九，注最浅陋。章怀注书，分与诸臣，疑其将终篇，故特草草耳。今观《南匈奴论》弃蔑天公，注引前书云： 老秃翁何为首鼠两端。 秃翁，即天翁也，其谬甚矣。
《曹娥碑》云： 盱能抚节按歌，婆娑乐神，以五月时迎伍君。 《传》云： 迎婆娑神。 误也。
蔡邕文，今存九十篇，而铭墓居其半。曰碑，曰铭，曰神诰，曰哀赞，其实一也。自云为《郭有道碑》，独无愧辞，则其他可知矣。其颂胡广、黄琼，几于老、韩同传，若继成汉史，岂有南、董之笔？
《周举传》：太原旧俗，以介子推焚骸，有龙忌之禁，一月寒食。按《淮南·要略》云： 操舍开塞，各有龙忌。 注：中国以鬼神之亡日忌，北胡、南越皆谓之请龙。
郭伋为弁州牧，有童儿骑竹马。《史通》云： 晋阳无竹，事不可信。
《光武纪》：建武二十三年，陈留太守玉况为大司徒。二十七年薨。《虞延传》注引谢承书曰： 况，章和元年为司徒。 谢承书，误也。
汉诏令：人主自亲其文。光武诏曰： 司徒，尧也。赤眉，桀也。 明帝诏曰： 方今上无天子，下无方伯。 岂代言者所为哉？
习凿齿《汉晋春秋》，以蜀汉为正。朱文公谓：晋史自帝魏，后贤盍更张。然晋人已有此论。
三国鼎峙，司马公《通鉴》以魏为正统，本陈寿。朱子《纲目》以蜀汉为正统。本习凿齿。然稽于天文，则荧惑守心，魏文帝殂，而吴、蜀无它。此黄权对魏明帝之言也。若可以魏为正矣，月犯心大星，王者恶之，汉昭烈殂而魏、吴无它。权将何辞以对？
邵公济《谒武侯庙文》云： 公昔高卧，隐然一龙。鬼蜮乱世，其谁可从？惟明将军，汉氏之宗。相挽以起，意气所同。欲持尺箠，尽逐奸雄。天未悔祸，世岂能容？惟史臣寿，奸言非公。惟大夫周，误国非忠。庙食故里，羞此南充。置公左右，不堪仆童。我实鄙之，筑公之宫。《春秋》之法，孰敢不恭？俾千万年，仰其高风。 陈寿、谯周，皆巴郡人。今果州陆务观《筹笔驿诗》：运筹陈迹故依然，想见旌旗驻道边。一等人间管城子，不堪谯叟作降笺。公济之文盖果州作。
君子小人之夭寿，可以占世道之否泰。诸葛孔明止五十四，法孝直才四十五，庞士元仅三十六，而年过七十者，乃奉书乞降之谯周也。天果厌汉德哉？
诸葛武侯曰： 势利之交，难以经远。士之相知，温不增华，寒不改叶，贯四时而不衰，历夷险而益固。 《太平御览》引《要览》云。
武侯不用魏延之计，非短于将略也，在《易·师》之上六曰： 小人勿用。
三国魏有篡弑，吴有废立，皆受制强臣。蜀汉未亡之前，庸主尸位而国无内忧，昭烈武侯之规摹远矣。
《水经注》引武侯《与步骘书》曰： 仆前军在五丈原，原在武功西十里。马冢在武功东十余里，有高势，攻之不便，是以留耳。 武侯《表》云： 臣遣虎步监孟琰据武功水东，司马懿因水长攻琰营，臣作竹桥，越水射之，桥成驰去。 此可以裨《武侯传》之阙。晦翁欲《传》末略载瞻及子尚死节事，以见善善及子孙之义。南轩不以为然，以为瞻任兼将相，而不能极谏以去黄皓。谏而不听，又不能奉身而退，以冀主之一悟，可谓不克肖矣。兵败身死，虽能不降，仅胜于卖国者耳。以其犹能如此，故书子瞻嗣爵，以微见善善之长，以其智不足称，故不详其事，不足法也。此论甚精。
昭烈谓：武侯之才，十倍曹丕。以丕之盛，终身不敢议蜀也。司马懿畏蜀如虎，非武侯之敌。《史通》云： 陆机《晋史》虚张拒葛之锋。 又云： 蜀老犹存，知葛亮之多枉。 然则武侯事迹湮没多矣。
《八阵图》，薛士龙曰： 图之可见者三：一在沔阳之高平旧垒，一在新都之八阵乡，一在鱼复永安宫南江滩水上。 蔡季通曰： 一在鱼复，石碛迄今如故。一在广都，土垒今残破不可考。
君子其潜如龙，非迅雷烈风不起；其翔如凤，非醴泉甘露不食。司马德操、诸葛孔明俱隐于耕稼，而仕止殊；魏玄成、徐鸿客俱隐于黄冠②，而出处异。如用之，易地则皆然。
邓艾取蜀，行险以徼幸，阎伯才《阴平桥诗》云： 鱼贯羸师堪坐缚，尔时可叹蜀无人。
张文潜《梁父吟》曰： 永安受诏堪垂涕，手挈庸儿是天意。渭上空张复汉旂，蜀民已哭归师至。堂堂八阵竟何为？长安不见汉官仪。邓艾老翁夸至计，谯周鼠子辨兴衰。 其言悲壮感慨，蜀汉始终，尽于此矣。说斋云： 人心思汉，王郎假之而有余；人心去汉，孔明扶之而不足。
舜、禹有天下而不与焉。魏文喜跃于为嗣之初，大飨于忧服之中，不但以位为乐而已。其篡汉也，哆然自以为舜、禹，可以欺天下乎？曹植拜先君墓，与友人宴于松柏之下，为诗云： 乐至忧复来。 又云： 可不极娱情。 其末流至于阮籍，礼法之亡，自魏文兄弟始。
晋傅玄曰： 魏武好法术，而天下贵刑名；魏文慕通达，而天下贱守节。 然则放旷之风，魏文实倡之。程子谓：东汉之士，知名节而不知节之以礼，遂至苦节。苦节既极，故魏、晋之士变而为旷荡。愚谓：东都之季，彧附曹，群忘汉，荃蕙化为茅矣，苦节之士安在哉？傅玄之言得之。
律章句，马、郑诸儒十有余家，魏明帝诏：但用郑氏章句。范蜀公曰： 律之例有八：以、准、皆、各、其、及、即、若。若《春秋》之凡。 宋莒公曰： 应从而违，堪供而阙，此《六经》之亚文也。
魏以不仁得国，而司马氏父子世执其柄。然节义之臣，獻巨奸之鋩，若王凌以寿春欲诛懿而不克，文钦、毋丘俭以淮南欲诛师而不遂，诸葛诞又以寿春欲诛昭而不成，千载犹有生气，魏为有臣矣。郑渔仲谓：《晋史》党晋，凡忠于魏者为叛臣；《齐史》党齐，凡忠于宋者为逆党。《史通》亦云： 古之书事也，令乱臣贼子惧；今之书事也，使忠臣义士羞。
学如牛毛，成如麟角。出蒋子《万机论》。
司马孚自谓魏贞士。孚，上不如鲁叔肸，下不如朱全昱，谓之正，可乎？
魏文帝诏曰： 三世长者知被服，五世长者知饮食。 言被服、饮食，难晓也。俗语有所本。
管幼安如郭林宗，天子不得臣，诸侯不得友。苏文定赞之曰： 少非汉人，老非魏人，何以命之？天之逸民。
《江表传》：群臣以孙权未郊祀，奏议曰： 周文、武郊酆、鄗，非必中土。 权曰： 文王未为天子，立郊于酆，见何经典？ 复奏曰： 《汉·郊祀志》匡衡奏言：文王郊于酆。 权曰： 文王德性谦让，处诸侯之位，明未郊也。俗儒臆说，非典籍正义，不可用。 权之识见，高于群臣矣，汉儒不及也。
孙权破关羽，而昭烈复汉之志不遂。权称臣于曹操，称说天命，英雄之气安在哉？故朱子曰： 权亦汉贼也。
《诸葛恪传》注：虞喜《志林》曰： 况长宁以为君子临事而惧，好谋而成。 又曰： 往闻长宁之甄文伟。 亦见《通鉴》。文伟，谓费褘也。长宁，未详其人，盖蜀人也。《广韵》引何氏《姓苑》，有况姓，庐江人。
严畯之逊吕蒙，有郑子皮之风；陆逊之荐淳于式，有晋祁奚之风，吴安得不兴乎？
孙坚与策，皆以轻敌陨其身。权出合肥之围，亦幸而免。
孙休之遣李衡，有汉高帝之度；其讨孙琳，有叔孙昭子之断，吴之贤君也。
孙峻荐诸葛恪可付大事，而恪终死于峻之手。《易》曰： 比之无首，无所终也。 汉昭烈托孤于孔明，而权乃托孤于恪，刘、孙之优劣，于此可见。
吴筑涂塘，晋兵出涂中。涂，音除，即六合瓦梁堰，水曰滁河。南唐于滁水上立清流关。或以 涂塘 音 塗 ，误也。《元和郡县志》：滁州，即涂中。
楚莫敖狃于蒲骚之役，将自用也。诸葛恪东关之胜，亦以此败，其失在于自用。
《史通》云： 《晋史》所采多小书，若《语林》、《世说》、《搜神记》、《幽明录》是也。曹、干两《纪》，孙、檀二《阳秋》，皆不之取。其中所载美事，遗略甚多。 曹嘉之、干宝《晋纪》。孙盛、檀道鸾《晋阳秋》。又云： 唐修《晋书》，作者皆词人，远弃史、班，近宗徐、庾。 晁子止亦谓：《晋史》丛冗最甚。
李华云： 干宝著论，近王化根源。 谓《晋纪论》以民情风教、国家安危之本。
放翁《丰城剑赋》谓：吴亡而气犹见，其应晋室之南迁。愚谓：丰城二剑事，出雷次宗《豫章记》。所谓孔章者，即雷焕也，盖次宗之族。此刘知几所云庄子鲋鱼之对，贾生服鸟之辞，施于寓言则可，求诸实录则否。而唐史官之撰《晋史》者取之，后人因而信之，误矣。颜师古注《汉书》，凡撰述方志、新异穿凿者，皆不录。注史犹不取，况作史乎？《豫章记》见《艺文类聚》。
晋元帝为牛氏子，其说始于沈约，而魏收《岛夷传》因之，唐贞观史官修《晋书》亦取焉。王劭谓沈约喜造奇说，以诬前代。刘知几亦以为非，而致堂乃谓元帝冒姓司马，过矣。
《演蕃露》云： 晋郭展为太仆，留心于养生，而厩马充多。潘尼为《太仆箴》，叙列其事，皆推养生而致之于马。 今按郭展事，见《晋诸公赞》。潘尼为《乘舆箴》，见《晋书》，非《太仆箴》也，盖误以二事为一。
《后妃传赞》持尺威帝，《庾亮传论》牙尺垂训，帝深念于负芒。按殷芸《小说》：晋成帝时，庾后临朝，诸庾诛南顿王宗。帝问南顿何在？答曰： 党峻作贼，已诛。 帝知非党，曰： 言舅作贼，当复云何？ 庾后以牙尺打帝头，云： 儿何以作尔语？ 帝无言，惟张目熟视，诸庾甚惧。
阮嗣宗《苏门歌》曰： 日没不周西，月出丹渊中。阳精蔽不见，阴光代为雄。亭亭在须臾，厌厌将复隆。富贵俯仰间，贫贱何必终？ 其有感于师、昭之际乎？然劝进之作，焉能逭春秋之诛？
反镜索照，出夏侯湛《抵疑》。湛赞闵子骞云： 圣既拟天，贤亦希圣。 周子前已有此语矣。
东坡谓刘壮舆曰： 陶威公忠义之节，横秋霜而贯白日，《晋史》书折翼事，岂有是乎？ 陈忠肃亦曰： 陶公被诬，以晋之刑政，不行于庾元规也。元规以笔札啗王隐，折翼化鹤之事，隐与杜延业共为之也。
庾翼谓：天公愦愦。李文饶曰： 昔秦得金策，谓之天醉。岂天之常醉哉？ 吁，为天者亦难矣。《诗》云： 民今方殆，视天梦梦。既克有定，靡人不胜。有皇上帝，伊谁云憎？ 是之谓知天。天醉，见张衡《西京赋》、庾信《哀江南赋》。
何曾、荀顗之孝，论者比之曾、闵。夫以孝事君则忠，不忠于魏，又不忠于晋，非孝也。顗之罪，浮于曾。曾之骄奢，祸止及家；顗之奸谀，祸及天下。
山涛欲释吴以为外惧，又言不宜去州郡武备，其深识远虑，非清谈之流也。颜延之于七贤，不取山、王，然戎何足以比涛，犹碈之于玉也。
康节邵子《西晋吟》：有刀难剖公闾腹，无木可枭元海头。祸在夕阳亭一句，上东门啸浪悠悠。考之《晋史》，贾充纳女以壬辰，刘曜陷长安以丙子，相去才四十五年。奸臣孽女之败国家，吁可畏哉！近世贾妃之册以壬辰，而宋之祸亦以丙子，悲夫！
江默云： 唐、虞、三代，有疑赦而无大赦。汉、唐有大赦而无郊赦。故大赦始于春秋，而郊赦始于五代。 愚谓：晋王彪之答简文云： 中兴以来，郊祀往往有赦，常谓非宜。 则郊赦东晋有之，非始于五代也。
《通鉴》：秦兵既盛，谢玄入问计于谢安。安夷然答曰： 已别有旨。 既而寂然。玄不敢复言，乃令张玄重请，安遂命驾出游山墅，与玄围棋赌墅。《纲目》删 玄不敢复言，乃令张玄重请 二句，则围棋为张玄乎？谢玄乎？《世说注》引《续晋阳秋》曰： 与兄子玄围棋。 然二玄当如《汉书》叙臣胜、臣夏侯胜，以姓别之。
王导之孙谧，授玺于桓玄；谢安之孙澹，持册于刘裕。此朱子所以叹嗣守之难也。无忝乃祖，一陶渊明而已。
桓玄篡逆，卞承之谓宗庙祭不及祖。知楚德之不长，乱臣贼子祭及其祖，可以长世乎？斯言不当汙简牍。
《晋史·忠义传》，可削者三人：韦忠不见裴頠，辞张华之辟，初节亦足称矣。而仕于刘聪，为之讨羌而死，非为晋死也，谓之忠义可乎？王育仕于刘渊，刘敏元仕于刘曜，舍顺从逆，皆失节者也，忠义安在哉？唐之修《晋史》也，许敬宗、李义府与秉笔焉，是恶知兰艾鸾枭之辨？
陶渊明《读史》述夷齐云： 天人革命，绝景穷居。 述箕子云： 矧伊代谢，触物皆非。 先儒谓： 食薇饮水 之言， 衔木填海 之喻，至深痛切，读者不之察尔。颜延年《诔渊明》曰： 有晋徵士。 与《通鉴纲目》所书同一意。《南史》立传，非也。
策扶老以流憩，谓扶老藤也。见《后汉·蔡顺传》注。
渊明《与子俨等疏》，颍川韩元长谓韩融，韶子，《后汉》有传。济北氾稚春谓氾毓。《晋书》有传。《集》云 范稚春 ，误。《南史》氾幼春，盖避唐讳治字之嫌。
朱文公曰： 陶公栗里，前贤题咏，独颜鲁公一篇，令人感慨。 今考鲁公诗云： 张良思报韩，龚胜耻事新。狙击苦不就，舍生悲拖绅。呜呼陶渊明！奕叶为晋臣。自以公相后，每怀宗国屯。题诗庚子岁，自谓羲皇人。手持《山海经》，头戴漉酒巾，兴与孤云远，辩随还鸟泯。 见《庐山记》，集不载。
乐广客蛇影，与《风俗通》所载杜宣事同。
苍蝇传赦，《异苑》以为晋明帝，与苻坚《载记》同。
嵇康，魏人。司马昭恶其非汤、武，而死于非辜，未尝一日事晋也。《晋史》有传，康之羞也。后有良史，宜列于《魏书》。
司马师引二败以为己过，司马昭怒王仪责在元帅之言。昭之恶，甚于师。
刘殷失节于刘聪，而戒子孙曰： 事君当务几谏。 大节已亏，其言之是非，不足论也。
干宝论晋之创业立本，固异于先代。后之作史者不能为此言也，可谓直矣。
焚石勒之币，江左君臣之志壮矣。僭号之国十六，而晋败其一，苻坚。灭其三，李势、慕容超、姚泓。不可以清谈议晋。
晋简文咏庾阐诗云： 志士痛朝危，忠臣忧主辱。 东魏静帝咏谢灵运诗曰： 韩亡子房奋，秦帝鲁连耻。本自江海人，忠义动君子。 至今使人流涕。
祖逖曰： 晋室之乱，非上无道而下怨叛也，晋之德泽浅矣。 姚弋仲曰： 亟自归于晋。 王猛曰： 勿以晋为图。 人心知义，非后世所及也。
南丰《记王右军墨池》云： 爱人之善，虽一能不以废。 愚谓：右军所长，不止翰墨。其劝殷浩内外协和，然后国家可安；其止浩北伐，谓力争武功，非所当作；其遗谢万书，谓随事行藏，与士卒同甘苦；谓谢安虚谈废务，浮文妨要，非当世所宜。言论风旨，可著廊庙，江左第一流也。不可以艺掩其德，谓之一能过矣。
慕容恪尚在，忧方大耳。如得臣犹在，忧未歇也。觇国者以人为轻重。
《宣帝纪》论窃钟掩耳，以众人为不闻。出《淮南子》。
杨盛不改义熙年号，其志如陶靖节，孰谓夷无人哉？盛，武都王。
袁宏以伏滔比肩为辱，似知耻矣，而失节于桓温之九锡，耻安在哉？
《谢邈传》：孝武多赐侍臣文诏，辞义有不雅者，邈辄焚毁之。《通鉴》云： 帝好为手诏诗章，以赐侍臣。或文词率尔，徐邈应时收敛，还省刊削，皆使可观，经帝重览，然后出之。 此一事也，《晋书》以为谢邈，《通鉴》以为徐邈，必有一误。
晋之伐吴，杜预曰： 孙皓或怖而生计，则明年之计，或无所及。 隋之伐陈，文帝投柿于江曰： 使彼惧而知改，吾又何求？ 隋文之识，若优于预矣。以时考之，吴犹有死守之臣，杜预所以诡形而不敢露；陈不闻力战之将，隋文所以衡行而无所忌。预之言近乎实，文帝之言非其诚也。
《文心雕龙》谓江左篇制，溺乎玄风。《续晋阳秋》曰： 正始中，王、何好庄、老，至过江，佛理尤盛。郭璞五言，始会合道家之言而韵之，许询、孙绰转相祖尚，而诗骚之体尽矣。愚谓：东晋玄虚之习，诗体一变，观兰亭所赋可见矣。
梁武帝敕群臣，自太初终齐，撰《通史》六百二十卷。元魏济阴王晖业起上古终宋，著《科录》二百七十卷。其书亡传。《高氏小史》自天地未分，至唐文宗，为百二十卷。今虽存而传者鲜。自书契以来，未有如《通鉴》者。
宋周朗有 椟带宝，笥著衣 之论，司马文正公有 耳视目食 之说，皆足以儆世迷。
魏之篡汉，晋之篡魏，山阳、陈留犹获考终，乱贼之心犹未肆也。宋之篡晋，逾年而弑零陵，不知天道报施，还自及也。齐、梁以后，皆袭其迹，自刘裕始。
徐羡之、傅亮、谢晦之死，犹晋之里克、卫之宁喜也，文帝不失为叔孙昭子。
宋文帝、魏太武，佳兵者也，皆不克令终，不祥好还之戒昭昭矣。
叶少蕴云： 齐武帝欲为裴后立石志墓中，王俭以为非古。或以为宋元嘉中，颜延之为王球作志，墓有铭自宋始。唐封演援宋得《司马越女冢铭》，隋得《王戎墓铭》，为自晋始，亦非是。今世有崔子玉书《张衡墓铭》，则墓有铭，自东汉有之。 周益公谓：铭墓三代有之。唐开元四年，偃师耕者，得比干墓铜槃。东汉志墓，初犹用砖，久方刻石。
张融风止诡越，齐高帝曰： 此人不可无一，不可有二。 程致道赞米元章云： 是千载人，不可无一。
南丰序《齐书》曰： 萧子显之文，喜自驰骋，其更改破析，刻雕藻缋之变尤多，而其文益下。 愚谓：子显以齐宗室仕于梁，而作《齐史》，虚美隐恶，其能直笔乎？
梁武帝曰： 应天从人。 致堂谓：《易》之《革》曰： 顺天应人。 未闻 应天 也。为是言者，不知天之为天矣。愚按：梁武之父名顺之，故不云 顺天 ，避讳也。后人应天之语，盖袭其误。萧道成之篡夺，顺之为爪距，岂知祚移其子乎？
梁武帝时钱陌减，始有足陌之名。唐末以八十为陌，汉隐帝时王章又减三钱，始有省陌之名。
后魏葛荣陷冀州，贾景兴称疾不拜，每扪膝曰： 吾不负汝。 伪楚之僭，喻汝砺扪其膝曰： 此岂易屈者哉？ 以扪膝自号，盖本于此。
宇文泰弑君之罪，甚于高欢之逐君，乃以周公自拟，亦一莽也。
北齐魏长贤曰： 王室板荡，彝伦攸斁。大臣持禄而莫谏，小臣畏罪而不言。虚痛朝危，空哀主辱。匪躬之故，徒闻其语。有犯无隐，未见其人。嫠不恤纬，而忧宗周之亡；女不怀归，而悲太子之少。况委质有年，安可自同于匹庶？ 其言凛然，可以立懦夫之志。作史者，以魏收之族，与之同传，兰艾混殽甚矣。长贤，征之父也。
高洋之恶，浮于石虎、苻生，一杨愔安能救生民之溺乎？
执笏，始于宇文周保定四年。紫绯绿袍，始于隋大业六年。
萧方等，梁元帝子，为《三十国春秋》，以晋为主，附列刘渊以下二十九国。《通鉴》晋元兴三年，引方等论，《纲目》但云 萧方 ，误削 等 字。
晋之篡魏以贾充，其亡亦以充；隋之平陈以杨素，其亡亦以素。立太子妃，易太子，亡之兆也。玄感之于素，犹李敬业之于勣也。炀、武之立，素、勣之力也，其子欲扑其燎可乎？
祖君彦檄：光武不隔于反支。乃明帝事，见王符《潜夫论》。反支日，用月朔为正。戌亥朔一日，申酉朔二日，午未朔三日，辰巳朔四日，寅卯朔五日，子丑朔六日。
《北史》：李绘六岁求入学，家人以偶年俗忌，不许。偶年之忌，见于此。
梁武帝策锦被事，刘峻以疏十余事而见忌。又问栗事，沈约以少三事而为悦。君之于臣，争名记诵之末。燕泥、庭草，于隋炀何议焉？
李仲信为《南北史世说》，朱文公谓：《南北史》凡《通鉴》所不取者，皆小说也。
隋万宝常听乐，泣曰： 乐声淫厉而哀，天下不久将尽。 隋之不久，不待听乐而知也。师尚父曰： 以不仁得之，以不仁守之，必及其世。 使隋用宝常之言，复三代之乐，其能久乎？宝常之先见，不逮房玄龄。
徐楚金云： 随文帝恶 随 字为走，乃去之，成 隋 字。隋，裂肉也，其不祥大焉。殊不知 随 从 走 ，走，安步也。而妄去之，岂非不学之故？
陈无淮，无荆、襄，无蜀，而立国三十二年，江左犹有人也。
魏节闵帝阳瘖避祸，至于八年。终身为范粲可也， 天何言哉 之言，一出诸口，遂以不免。程子曰： 节或移于晚，守或失于终。
 宁为袁粲死，不作褚渊生 ，宋石头城之谣也。 宁为王凌死，不为贾充生 ，宋沈攸之之言也。 悲君感义死，不作负恩生 ，陈鲁广达之留名也。 与其含耻而存，孰若蹈道而死 ，秦郭质之移檄也。 与其屈辱而生，不若守节而死 ，燕贾坚之固守也。 宁为南鬼，不为北臣 ，则有齐新野之刘思忌。 宁为赵鬼，不为贼臣 ，则有赵仇池之田崧。 宁为国家鬼，不为贼将 ，则有魏樊城之庞德。 宁为国家鬼，不为羌贼臣 ，则有晋河南之辛恭靖。之人也，英风劲气，如严霜烈日，千载如生。其视叛臣要利者，犹犬彘也。
韦孝宽知兵而不知义。尉迟迥之讨杨坚，所以存周也。孝宽受周厚恩，乃党坚而灭迥。坚之篡也，孝宽实成之，难以逭春秋之诛矣。
杨坚以后父篡国，亦一莽也。 以不仁得之，以不仁守之，必及其世 ，坚之谓矣。莽、坚之女，皆节妇也，为其父者，亦少愧哉！
颜见远死节于萧齐，其孙之仪尽忠于宇文周，常山、平原之节义，有自来矣。


《三礼义宗》云： 《仪礼》十七篇，吉礼三，凶礼四，宾礼三，嘉礼七，军礼皆亡。 《礼器注》：《曲礼》谓今《礼》也。即指《仪礼》。而《仪礼疏》云： 亦名《曲礼》。 晋荀崧亦云。朱文公从《汉书》臣瓒注，谓《仪礼》乃《经礼》也。《曲礼》皆微文小节，如今《曲礼》、《少仪》、《内则》、《玉藻》、《弟子职》，所谓 威仪三千 也。《逸礼·中霤》在《月令注疏》。《奔丧》、《投壶》，《释文》引郑氏云： 实《曲礼》之正篇。 又《迁庙》、《衅庙》，见《大戴记》，可补《经礼》之阙。
韩文公读《仪礼》，谓：考于今无所用。愚谓：天秩有礼，小大由之。冠昏丧祭，必于是稽焉。文公大儒，犹以为无所用，毋怪乎冠礼之行，不非郑尹而快孙子也。
《艺文志》谓之《礼》，古经未有《仪礼》之名。张淳云： 疑后汉学者见十七篇中有 仪 有 礼 ，遂合而名之。 孔壁古文多三十九篇，康成不注，遂无传焉。注谓：古文作某者，即十七篇古文也。《论衡》以为宣帝时，河内女子坏老屋，得佚《礼》，恐非。天子巡狩礼、朝贡礼、王居明堂礼、烝尝礼、朝事仪，见于三《礼》注。学礼，见于《贾谊书》。古大明堂之礼，见于蔡邕《论》。虽寂寥片言，如断圭碎璧，犹可宝也。
《六艺论》五传弟子，谓高堂生之学，萧奋、孟卿、后苍、戴德、戴圣也。
《士冠礼注》：今之未冠笄者，著卷帻頍，象之所生。滕薛名 蔮 为 頍 。，古内反。《续汉·舆服志》：簪珥。《集韵》有 簂 、 幗 ，无 蔮 字。疏云： 卷帻之类。 《隶释·武荣碑》云： 阙帻。
兄弟毕袗玄，注：袗，同也。古文 袗 为 均 ，疏云： 当读如《左传》 均服振振 。 按《后汉·舆服志》：秦郊祀之服，皆以袀玄。盖 袀 字误为 袗 。《释文》之忍反，亦误。
《士冠礼》有醮用酒，注：以为用旧俗。《士丧礼》云 商祝、夏祝 ，则礼之兼夏、殷者。
二十为字，未呼伯仲，至五十乃加而呼之。此《仪礼》贾疏也。二十已有伯某甫、仲叔季，虽云伯仲，皆配某甫而言，至五十直呼伯仲。此《礼记》孔疏也。朱文公曰： 疑孔疏是。石林谓：五十为大夫，去某甫，言伯仲而冠以氏，如南仲、荣叔、南季之类。然仲山甫、尹吉甫皆卿士，亦以字为重。
冠辞 令月吉日 、 吉月令辰 ，互见其言。《论语》 迅雷风烈 、《九歌》 吉日兮辰良 ，相错成文。
《士昏礼目录》日入三商为昏，疏云： 商，谓商量，是漏刻之名。故《三光灵曜》亦日入三刻为昏，不尽为明。案马氏云： 日未出，日没后，皆二刻半。前后共五刻。 今云三商者，据整数而言，其实二刻半也。 《诗正义》云： 《尚书纬》谓刻为商。 夏文庄《莲华漏铭》 五夜持宵，三商定夕 ，盖取此。苏子美亦云： 三商而眠，高舂而起。
《乡饮酒疏》曰： 乡大夫饮酒，尚德也；党正饮酒，尚齿也。 公是刘氏曰： 谋宾介于先生，尚德也；旅酬以齿，老者异秩，尚年也；大夫为僎，坐于宾东，尚爵也。
《乡射礼》 设丰 ，《燕礼》 有丰 ，注：丰形似豆而卑。《三礼图》云： 罚爵，作人形。丰，国名也。坐酒亡国，戴盂戒酒。 崔癙《酒箴》：丰侯沉酒，荷罂负缶，自戮于世。图形戒后。李尤《丰侯铭》：丰侯醉乱，乃象其形。
《燕礼疏》：四向流水曰东霤，《考工记》之四阿，《上林赋》之四注也。两下屋曰东荣，《檀弓》之夏屋也。《士冠礼注》：周制自卿大夫以下，其室为夏屋。
夏侯胜善说礼服，谓《礼》之丧服也。萧望之以礼服授皇太子，则汉世不以丧服为讳也。唐之奸臣以凶事非臣子所宜言，去《国恤》一篇，而凶礼居五礼之末。五服如父在为母，叔嫂之类，率意轻改，皆不达《礼》意者。五服制度附于令，自后唐始。见《五代史·马缟传》。
《宋·何承天传》云： 先是《礼论》有八百卷，承天删减并合为三百卷。 又王俭别钞《条目》为十三卷，梁孔子祛续一百五十卷，隋《江都集礼》，亦撮《礼论》为之。朱文公谓：六朝人多精于《礼》，当时专门名家有此学。朝廷有礼事，用此等人议之。唐时犹有此意。潘徽《江都集礼序》曰： 《明堂》、《曲台》之记，南宫、东观之说，郑、王、徐、贺之答，崔、谯、何、庾之论，简牒虽盈，菁华盖鲜。 杜之松借王无功《家礼问》、《丧礼新义》，无功条答之。又借王俭《礼论》，则谓往于处士程融处，曾见此本。观其制作，动多自我周、孔规模，十不存一。今诸儒所著，皆不传，盖礼学之废久矣。
《礼》特牲，不言牢。《楚语》天子举以大牢，注：牛、羊、豕也。卿举以少牢，注：羊、豕。《汉昭纪》祠以中牢，注：中牢即少牢，谓羊、豕也。唐《牛羊日历》：牛僧孺、杨虞卿有 太牢笔，少牢口 之语，然太牢非止于牛，少牢非止于羊也。
欧阳公自云： 平生何尝读仪礼？ 而《濮议》为言者所诋。高抑崇于 乡饮 ，考《仪礼》不详，而朱文公讥之。礼学不可不讲也。
布八十缕为一升，郑谓： 升 当作 登 ，登，成也。吴仁杰曰： 今织具曰鴚，以成之多少，为布之精粗。大率四十齿为一成，而两缕共一齿。 正合康成之说。衰三升，其粗者。缁布冠三十升，其细者。
《聘礼注》：君行一，臣行二。疏谓：出《齐语》。今按此晏子之言，见《韩诗外传》：卫孙文子聘鲁，公登亦登。叔孙穆子曰： 子不后寡君一等。
皮树，注云： 兽名。 张镒《三礼图》云： 皮树，人面兽形。 它书未见。
《诗》、《礼》相为表里。《宾之初筵》、《行苇》可以见大射仪；《楚茨》可以见少牢馈食礼。
《燕礼》公与客燕曰： 寡君有不腆之酒，以请吾子之与寡君须臾焉。使某也以请。 对曰： 寡君，君之私也。君无所辱赐于使臣，臣敢辞？ 《春秋》辞命之美，有自来矣。
《觐礼》：诸侯觐于天子，为宫方三百步，四门，坛十二寻，深四尺，加方明于其上。陈宣帝大建十年，立方明坛于娄湖，以始兴王叔陵为王官伯，临盟百官。此与苏绰之 六官 、苏威之 五教 何以异？《传》曰： 不协而盟，无故而盟百官，不几于戏乎！
《士相见义》曰： 古者，非其君不仕，非其师不学，非其人不友，非其大夫不见。
乡先生，谓父师、少师，教于闾塾也。古者仕焉而已者，归教于闾里，《书大传》谓之父师、少师，《白虎通》谓之右师、左师。
庠为乡学，有堂有室。序为州学，有堂无室。有室则四分其堂，去一以为室，故浅。无室则全得其四分以为堂，故深。
礼记
《魏征传》曰： 以《小戴礼》综汇不伦，更作《类礼》二十篇，数年而成。太宗美其书，录寘内府。 《艺文志》云： 《次礼记》二十卷。 《旧史》谓采先儒训注，择善从之。《谏录》载诏曰： 以类相从，别为篇第。并更注解，文义粲然。 《会要》云： 为五十篇，合二十卷。 《传》以卷为篇。《元行冲传》开元中，魏光乘《集贤注记》：魏哲。请用《类礼》列于经，命行冲与诸儒集义作疏，将立之学。乃采获刊缀为五十篇。张说言：戴圣所录，向已千载，与经并立，不可罢。魏孙炎始因旧书，擿类相比，有如钞掇，诸儒共非之。至征更加整次，乃为训注，恐不可用。帝然之，书留中不出。行冲著《释疑》曰： 郑学有孙炎，虽扶郑义，乃易前编。条例支分，箴石间起。马伷增革，向逾百篇；叶遵删修，仅全十二。 魏氏采众说之精简，刊正芟砻。《集贤注记》张说曰： 孙炎始改旧本以类相比。征因炎旧书，整比为注。 朱文公惜征书之不复见。此张说文人不通经之过也。行冲谓章句之士，疑于知新，果于仍故。比及百年，当有明哲君子，恨不与吾同世者。观文公之书，则行冲之论信矣。《隋志》：《礼记》三十卷，魏孙炎注。
道德仁义，非礼不成。至是以君子恭敬撙节退让以明礼。见贾谊《新书·礼篇》。刘原父谓： 若夫坐如尸，立如齐 ，乃《大戴记·曾子事父母》篇之辞， 若夫 二字，失于删去。然则《曲礼》之所采摭，非一书也。
恒言不称老。汉胡广年已八十，继母在堂，言不称老。
赐果于君前。《说苑》晏子曰： 赐人主前者，瓜桃不削，橘柚不剖。 汉桓荣诏赐奇果，举手捧之以拜。
拟人必于其伦。《说苑》魏文侯封子击中山，仓唐奉使。文侯顾指左右曰： 子之君长，孰与是？ 仓唐曰： 拟人必于其伦。诸侯无偶，无所拟之。 曰： 长大，孰与寡人？ 仓唐曰： 君赐之外府之裘，则能胜之；赐之斥带，则不更其造。
《列女传》孟母曰： 《礼》，将入门，问孰存；将上堂，声必扬；将入户，视必下。 今《曲礼》阙二句。《孟子》曰： 放饭流歠，而问无齿决。 亦本于《曲礼》。
在丑夷不争。唐沈季诠事母孝，未尝与人争，皆以为怯。季诠曰： 吾怯乎？为人子者，可遗忧于亲乎哉？
古者，王司敬民，岂有献民虏？田以井授，岂有献田宅？无总于货宝，岂有受珠玉？记《礼》者，周之末造也。
张拱，出《曲礼注》。室中不翔，注：行而张拱，曰翔。叶拱，出《书大传》。子夏叶拱而进。又《家语》：师襄子避席叶拱而对。注：两手薄其心。
君子欠伸一章，余在经筵进讲，谓：君以自强不息为刚，臣以陈善闭邪为敬。讲经理，讨古今，有夜分日昃而不倦者。上无厌斁之心，下无顾望之意。是故学以聚之而德益进；问以辩之而理益明。盖因以规讽云。
古以车战。春秋时，郑、晋有徒兵，而骑兵盖始于战国之初。《曲礼》 前有车骑 ，《六韬》言 骑战 ，其书当出于周末。然《左氏传》 左师展将以昭公乘马而归 ，《公羊传》 齐、鲁相遇，以鞍为几 ，已有骑之渐。
《曲礼》、《礼器》、《内则》疏引《隐义》云： 按《隋志》：《礼记音义隐》一卷，射氏撰。 又《音义隐》七卷。
《檀弓》载申生辞于狐突曰： 伯氏不出而图吾君。 澹庵胡氏谓：狐突事晋未尝去，此云不出，记《礼》者误。愚考《晋语》，申生败翟于稷桑而反，谗言益起。狐突杜门不出，申生使猛足言于狐突曰： 伯氏不出，奈吾君何？ 胡氏盖未考此，非记之误也。
檀弓笔力，左氏不逮也，于申生、杜蒉《传》作屠蒯。二事见之。致堂胡氏曰： 檀弓，曾子门人。其文与《中庸》之文有似《论语》。子思、檀弓皆纂修《论语》之人也。
《家语·终记》云： 泰山其颓，则吾将安仰？梁木其坏，吾将安杖？哲人其萎，吾将安放？ 《檀弓》无 吾将安杖 四字。或谓：庐陵刘美中家古本《礼记》 梁木其坏 之下，有 则吾将安仗 五字，盖与《家语》同。
九嶷山在零陵，而云 舜葬苍梧 者，文颖曰： 九嶷半在苍梧，半在零陵。
曾子之子元、申，子张之子申祥，子游之子言思，皆见檀弓。
《春秋繁露》言爵五等，其分土与《王制》、《孟子》同。又云： 附庸字者方三十里，名者方二十里，人氏者方十五里。 盖公羊家之说。
《王制注》：小城曰附庸。庸，古墉字。王莽曰： 附城。 盖以庸为城也。
马融云： 东西为广，南北为轮。 《王制》：南北两近一遥，东西两遥一近。是南北长，东西短。
范蜀公曰： 周兼用十寸、八寸为尺，汉专用十寸为尺。
《夏小正》曰： 正月启蛰。 《月令》：孟春，蛰虫始振，仲春始雨水。注云： 汉始以惊蛰为正月中，雨水为二月节。 《左传》启蛰而郊，建寅之月。《正义》云： 太初以后，更改气名，以雨水为正月中，惊蛰为二月节，迄今不改。 改 启 为 惊 ，盖避景帝讳。《周书·时训》：雨水之日，獭祭鱼。惊蛰之日，桃始华。《易通卦验》：先雨水，次惊蛰。此汉《太初后历》也。《月令正义》云： 刘歆作《三统历》改之。 又按《三统历》：谷雨三月节，清明中。而《时训》、《通卦验》，清明在谷雨之前，与今历同。然则二书皆作于刘歆之后，《时训》非周公书明矣。是以朱子集《仪礼》，取《夏小正》而不取《时训》。马融注《论语》，谓《周书·月令》有更火之文，其篇今亡。
《周书序》：周公辩二十四气之应，以明天时，作《时训》。《唐大衍历议》：七十二候，原于周公《时训》。《月令》虽颇有增益，然先后之次则同。自后魏始载于历，乃依《易轨》所传，不合经义。今改从古。李业兴以来，迄《麟德历》，凡七家，皆以鸡始乳为立春初候，东风解冻为次候，与《周书》相校，二十余日。一行改从古义。《汉上易图》云： 《夏小正》具十二月而无中气，有候应而无日数。《时训》乃五日为候，三候为气，六十日为节。二书详略虽异，大要则同。《易通卦验》所记气候，比之《时训》，晚者二十有四，早者三。当以《时训》为定。故扬子云《太玄》二十四气、关子明《论七十二候》，皆以《时训》。
《时训》、《月令》七十二候，雁凡四见：孟春，鸿雁来，《夏小正》曰 雁北向 ，《吕氏春秋》、《淮南·时则训》曰 候雁北 ；《月令注》：今《月令》 鸿 皆为 候 ，而不言 北 ，盖 来 字本 北 字。康成时犹未误，故曰： 雁自南方来，将北反其居。 其后，传写者因 仲秋鸿雁来 ，误以 北 为 来 。仲秋，鸿雁来，《吕氏》、《淮南》曰 候雁来 ；季秋，鸿雁来宾，爵入大水为蛤，《小正》曰 九月，遰鸿雁 ，《吕氏》、《淮南》曰 候雁来 ，高诱、许叔重注：以 候雁来 为句；宾爵，老爵也。栖宿人堂宇之间，有似宾客，故曰宾爵。季冬，雁北向，《小正》在正月，《易说》在二月。《正义》谓：节气有早晚。
鱼上冰，《夏小正》曰： 鱼陟负冰。 陟，升也。负冰云者，言解蛰也。《淮南》曰： 鱼上负冰。 注：鲤鱼应阳而动，上负冰也。《盐石新论》谓：《小戴》去一 负 字，于文为阙。然《时训》与《月令》同。《吕氏春秋》亦无 负 字。
仲冬，虎始交。《易通卦验》云： 小寒季冬，鹊始巢。 《诗推度灾》云： 复之日，雉雊鸡乳。 《通卦验》云： 立春。 皆以节气有早晚也。
《月令正义》穹天，虞氏所说，不知其名。按《天文录》云： 虞昺作《穹天论》。 《晋·天文志》云： 虞耸立《穹天论》。 耸、昺，皆虞翻子也。虞喜《安天论》云： 族祖河间立《穹天》。 耸为河间相，然则非昺也。
宿离不贷，蔡邕曰： 宿日所在，离月所历。
地气上腾，注：农书曰： 土上冒橛，陈根可拔，耕者急发。 《正义》云： 《氾胜之书》也。 唐中和节进农书，按《会要》，乃武后所撰《兆人本业记》三卷。吕温进表云： 书凡十二篇。 《馆阁书目》云： 载农俗四时种莳之法，凡八十事。
《月令》：冬祀行。《淮南·时则训》：冬祀井。《太玄数》云： 冬为井。 《唐月令》：冬祀井，而不祀行。
鹰化为鸠，阴为阳所化；爵化为蛤，阳为阴所化。堇荼如饴，恶变而美；荃蕙为茅，美变而恶。
《曲礼》，隋王劭勘晋、宋古本，皆无 稷曰明粢 一句，立八疑十二证，以为无此一句。
公孙弘云： 好问近乎知。 今《中庸》作 好学 。
《王制》：太史典礼，执简记，奉讳恶。《保傅传》谓：不知日月之时节，不知先王之讳，与大国之忌，不知风雨雷电之眚，太史之任也。愚谓：人君所讳言者，灾异之变；所恶闻者，危亡之事。太史奉书以告君，召穆公所谓史献书也。
《曾子问》于变礼无不讲，《天圆篇》言天地万物之理。曾子之学，博而约者也。
《礼运》，致堂胡氏云： 子游作。 吕成公谓：蜡宾之叹，前辈疑之，以为非孔子语。不独 亲其亲 ， 子其子 ，而以尧、舜、禹、汤为 小康 ，是老聃、墨氏之论。朱文公谓：程子论尧、舜事业，非圣人不能。三王之事，大贤可为。恐亦微有此意。但《记》中分裂太甚，几以帝王为有二道，则有病。
《夏时》、《坤乾》，何以见夏、殷之礼？《易象》、《鲁春秋》，何以见周礼？此三代损益大纲领也，学者宜切磋究之。
《白虎通》云： 《礼运记》曰： 六情，所以扶成五性也。 今《礼运》无此语。五性：仁、义、礼、智、信。 《韩子·原性》与此合。
人者，天地之心也。仁，人心也。人而不仁，则天地之心不立矣。为天地立心，仁也。
《内则》：桑弧、蓬矢六，射天地四方。贾谊《新书·胎教篇》：悬弧之礼，东方之弧以梧，南方之弧以柳，中央之弧以桑，西方之弧以棘，北方之弧以枣。五弧五分矢，东南、中央、西北皆三射。其四弧余二分矢，悬诸国四通门之左。中央之弧余二分矢，悬诸社稷门之左。《内则》国君世子之礼，《新书》王太子之礼也。
上帝降衷于民，后王命冢宰降德于民。降德，所以全所降之衷也。元后作民父母，而作之师；冢宰建六典，而教典属焉。故曰： 周公师保万民。 此君相之职也。二《南》之化以身教，《内则》之篇以言教。
养老，在《家语》则孔子之对哀公，在《书大传》则春子之对宣王。记《礼》者兼取之。宣王问于春子曰： 寡人欲行孝弟之义，为之有道乎？ 春子曰： 昔者，卫闻之乐正子曰： 文王之治岐也。  云云。《吕氏春秋》春居问于齐宣王曰： 今王为太室，群臣莫敢谏。敢问王为有臣乎？ 王曰： 为无。 春居曰： 臣请辟矣。 趋而出。王曰： 春子，春子，反，何谏寡人之晚也？ 此即《大传》所谓春子，但其名不同。《大传》名卫，《吕氏春秋》名居。
蒙以养正，罔不在厥初生。古者能食能言而教之，自天子至庶人，一也。《慎子》曰： 昔者，天子手能衣而宰夫设服，足能行而相者导进，口能言而行人称辞，故无失言失礼也。 《淮南·主术训》、魏文帝《成王论》、袁宏《后汉纪论》，皆用其语。《通鉴》裴子野论 古者人君养子，能言而师授之辞，能行而傅相之礼 ，亦本于此。《淮南》云： 心知规而师傅谕导，耳能听而执正进谏。 魏文帝云： 相者导仪。 袁宏云： 身能衣。 今《慎子》存者五篇，其三十七篇亡。此在亡篇。
六年，教数与方名。数者，一至十也。方名，《汉志》所谓五方也。九年，教数日，《汉志》所谓六甲也。十年，学书计。六书，九数也。计者，数之详，百千万亿也。《汉志》六甲、五方、书计，皆以八岁学之。与此不同。
四十始仕，道合则服从，不可则去。古之人自其始仕，去就已轻。 色斯举矣 ，去之速也。 翔而后集 ，就之迟也。故曰： 以道事君，不可则止。
孟母曰： 妇人之礼，精五饭，羃酒浆，养舅姑，缝衣裳而已。 程子之母诵古诗曰： 女人不夜出，夜出秉明烛。 唐时有不识厅屏，而言笑不闻于邻者。其习闻《内则》之训欤！
张彦远云： 郑玄未辩楂梨。 按《内则注》 柤梨之不臧者 ，谓之未辩可乎？
《玉藻注》士以下皆襌，不合而繂积，如今作幧头为之也。幧，七消反。《后汉》向栩著绛绡头，注：字当作 幧 ，古诗云： 少年见罗敷，脱巾著幧头。 《仪礼注》：如今著幓头，自项中而前交额上，却绕髻也。
紫，间色也，孔子恶其夺朱。周衰，诸侯服紫。《玉藻》云： 玄冠紫，自鲁桓公始。 《管子》云： 齐桓公好服紫衣，齐人尚之，五素易一紫。 郑康成以紫为宋王者之后服，贾逵、杜预以紫衣为君服，皆周衰之制也。
皮弁以日视朝，沙随程氏云： 皮弁视朝，明目达聪。若黈纩塞耳，前旒蔽明，乃祀天大裘，而冕，专诚絜也。
《明堂位》成王命鲁公祀周公以天子之礼乐，《春秋意林》曰： 鲁之有天子礼乐，殆周之末王赐之，非成王也。鲁惠公使宰让请郊庙之礼于天子，天子使史角往，惠公止之，其后在鲁，实始为墨翟之学。使成王之世鲁已郊矣，则惠公奚请？惠公之请也，殆由平王以下乎？ 惠公事见《吕氏春秋·仲春纪》。公是始发此论，博而笃矣。石林、止斋皆因之。
鲁公之庙，文世室也。武公之庙，武世室也。按《春秋》成公六年，立武宫。武公非始封之君，毁已久而复立，盖僭用天子文、武二祧之礼。《春秋》之所讥，而《记》以为礼乎？
《鲁世家》伯禽之孙［氵费］，弑幽公而自立，周昭王之十四年也。诸侯篡弑之祸自此始。《记》谓君臣未尝相弑，不亦诬乎！太史公曰： 揖让之礼则从矣，行事何其戾也。
孔子曰： 鲁之郊禘，非礼也。周公其衰矣。 《春秋》屡书以讥其僭，又书 新作南门 、 新作雉门 及 两观 ，皆僭王制也。若以王，礼为当用，则如泮宫、閟宫，《春秋》不书矣。
《少仪》 朝廷曰退 ，进不可贪也。 燕游曰归 ，乐不可极也。《学记》以 发虑宪 为第一义，谓所发之志虑，合于法式也。 一年视离经辨志 ，一年者，学之始；辨云者，分别其心所趋向也。虑之所发必谨，志之所趋必辨。为善不为利，为己不为人，为君子儒不为小人儒，此学之本也。能辨志，然后能继志，故曰： 士先志。
畿内为学二，为序十有二，为庠三百，诸侯之国半之，王无咎之言也，陆务观取焉。天子诸侯有君师之职，公卿有师保之义，里居有父师、少师之教。
《列子》云： 古诗言：良弓之子，必先为箕；良冶之子，必先为裘。 张湛注云： 学者必先攻其所易，然后能成其所难。
《文子》曰： 人生而静，天之性也。感物而动，性之害也。物至而应，智之动也。智与物接，而好憎生焉。好憎成形，而智怵于外，不能反己，而天理灭矣。 与《乐记》相出入，古之遗言欤。致堂云： 《乐记》，子贡作。
大学之教也，时教必有正业。朱子曰： 古者唯习《诗》、《书》、《礼》、《乐》，如《易》则掌于太卜，《春秋》则掌于史官，学者兼通之，不是正业。 子思曰： 夫子之教，必始于《诗》、《书》，而终于《礼》、《乐》，杂说不与焉。
 天理 二字，始见于《乐记》，如孟子 性善 、 养气 ，前圣所未发也。
《史记·乐书》引《乐记》而注兼存王肃说，《通典》引《大传》亦取肃注。肃字子雍，《魏志》有传。《集说》以肃为元魏人，误也。有两王肃，在元魏者，字恭懿，不以经学名。
礼主其减，《史记·乐书》作 礼主其谦 。王肃曰： 自谦损也。 礼有报而乐有反，郑注： 报 读为 褒 。孙炎曰： 报，谓礼尚往来，以劝进之。 石声磬，郑注： 磬 当为 罄 。《乐书》作 石声硁口鼎反。硁以立别 。《史记正义》：《乐记》，公孙尼子次撰。
《南风》之诗出《尸子》及《家语》，郑氏注《乐记》云： 其辞未闻。
艾轩曰： 五音十二律，古也。舜弹五弦之琴以歌《南风》，是琴之全体具五音也。琴之有少宫、少商，则不复有琴；乐之有少宫、少徵，则不复有乐，以繁脆噍杀之调，皆生于二变也。
三老五更，按《列子》云： 禾生子伯宿于田更商丘开之舍。 更，亦老之称也。
《杂记》里尹主之，注：《王度记》曰： 百户为里，里一尹，其禄如庶人在官者。 《正义》：按《别录》，《王度记》似齐宣王时，淳于髠等所说也。
孔子曰： 少连、大连善居丧。东夷之子也。 唐扶余璋之子义慈，号海东曾子；颉利之子叠罗支，其母后至，不敢尝品肉。孰谓夷无人哉？
《祭法注》：司命主督察三命。《孝经援神契》谓：命有三科，有受命以保庆，有遭命以谪暴，有随命以督行。《孟子注》云： 命有三名，行善得善，曰受命；行善得恶，曰遭命；行恶得恶，曰随命。 孙子荆诗 三命皆有极 ，皆本《援神契》。
《祭义》曰： 术省之。 贾山《至言》：术追厥功。 术 与 述 同。
《孔悝鼎铭》：六月丁亥，公假于大庙。注谓：以夏之孟夏，禘祭。《正义》：哀十五年冬，荆聩得国。十六年六月，卫侯饮孔悝酒而逐之。此云 六月 命之者，盖命后即逐之也。愚按《通鉴外纪目录》，是年六月丁未朔，则无 丁亥 ，当阙疑。裴松之曰： 孔悝之铭，行是人非。
《经解》以《诗》为首；《七略》、《艺文志》、阮孝绪《七录》用《易》居前；王俭《七志》，《孝经》为初。
《坊记》引《论语》曰： 三年无改于父之道。 《论语》成于夫子之门人，则《记》所谓 子云 者，非夫子之言也。
《坊记注》引《孟子》曰： 舜年五十而不失其孺子之心。 今本云： 五十而慕。 康成注《礼》，必有所据。
孔子曰： 国家有道，其言足以治；国家无道，其默足以容。 盖铜鍉伯华之行也。《大戴礼》、《家语》。曾子曰： 孝子之事亲也，居易以俟命，不兴险行以侥幸。 《中庸》之言本此。
仁者人也，注：人也，读如 相人偶 之 人 ，以人意相存问之言。朱文公问吕成公： 相人偶 ，此句不知出于何书？疏中亦不说破。吕答未见，当考。《礼记集说》削此二句。《周礼注》，璂读如 薄借綦 之 綦 。盠，读如 旃仆 之 仆 。疏皆以为未闻。
期之丧，达乎大夫。吕与叔之说详矣。朱文公谓：古人贵贵之义。然亦是周公制《礼》以后方如此。故《檀弓》又云： 古者不降，上下各以其亲。
大经大本，注：大经，《春秋》也。大本，《孝经》也。盖泥于纬书 志在《春秋》，行在《孝经》 之言，其说疏矣。
衣锦尚絅，《书大传》作 尚蘔 ，注：蘔，读为 絅 ，或为 絺 。
朱文公《答项平父书》云： 子思以来，教人之法，惟以尊德性、道问学两事，为用力之要。子静所说，专是尊德性事。而某平日所论，问学上多，所以为彼学者，多持守可观，而看义理不细。而某自觉于为己为人，多不得力，今当反身用力，去短集长，庶几不堕一边 ，即此书观之，文公未尝不取陆氏之所长也。《太极》之书，岂好辩哉！
徐彦伯《枢机论》曰： 中庸镂其心，左阶铭其背。 中庸镂心，未详所出，但有服膺之语。
《乐记》：倒载干戈，包之以虎皮，名曰 建櫜 。字或作 建皋 。服虔引以解《左传》 蒙皋比 。
《缁衣》叶公之顾命曰： 毋以小谋败大作，毋以嬖御人疾庄后，毋以嬖御士疾庄士大夫、卿、士。 《周书·祭公篇》公曰： 汝无以嬖御固庄后，汝无以小谋败大作，汝无以嬖御士疾大夫、卿、士，汝无以家相乱王室而莫恤其外。 叶公，当作 祭公 ，疑记《礼》者之误。
深衣方领，朱文公谓：衣领之交，自有如矩之象。续衽钩边者，连续裳旁，无前后幅之缝。左右交钩，即为钩边，非有别布一幅裁之，如钩而缀于裳旁也。康成注：钩边，若今曲裾。文公晚岁去曲裾之制而不用。愚以《汉史》考之，朱勃之衣方领，谓之古制可也。江充之衣曲裾，谓之古制可乎？此文公所以改司马公之说。
《大戴记·投壶篇》末云： 弓既平张，四侯且良。决拾有常，既顺乃让。乃揖乃让，乃［阝齐］其堂。乃节其行，既志乃张。射夫命射，射者之声。御车之旌，既获卒莫。 此命射之辞也。
哀公之问，非切问也，故孔子于问舜冠则不对，于问儒服则不知。
《儒行》言自立者二，言特立者一，言特立独行者一。人所以参天地者，其要在此。如有所立卓尔，颜子言之。立天下之正位，先立乎其大者，孟子言之。
《大学》之 亲民 ，当为 新 ，犹《金縢》之 新逆 ，当为 亲 也。皆传写之误。
古之人，文以达意，非有意于传也。汤《盘铭》以《大学》传，《虞人箴》、《祈招诗》、《谗鼎铭》以《左氏》传，楚狂《沧浪之歌》以孔、孟氏之书传。
知止而后有定，《章句》云： 志有定向。 或问云： 事事物物，皆有定理。 其说似不同，当以《章句》为正。
子罕却玉，韩起辞环，有无穷之名；季氏之璠玙，向魋之夏璜，有无穷之恶。故曰： 惟善以为宝。
《乡饮酒义》立三宾以象三光，注：三光，三大辰也。天之政教，出于大辰焉。《公羊传》：大火、心。伐、参。北辰北极。为大辰。汉文帝诏：上以累三光之明。颜注：谓日、月、星。
《春秋正义》引《辨名记》云： 倍人曰 茂 ，十人曰 选 ，倍选曰 俊 ，千人曰 英 ，倍英曰 贤 ，万人曰 桀 ，倍桀曰 圣 。 《礼记正义》引之，以为蔡氏。《白虎通》引《礼别名记》曰： 五人曰 茂 ，十人曰 选 ，百人曰 俊 ，千人曰 英 ，倍英曰 贤 ，万人曰 桀 ，万桀曰 圣 。 盖《礼记》逸篇也。
《后汉》崔琦对梁冀曰： 将使玄黄改色，马鹿易形乎？ 注：言马鹿而不言玄黄。按《礼器》或素或青，夏造殷因，注云：变白黑言素青者，秦二世时，赵高欲作乱，或以青为黑，黑为黄，民言从之。至今语犹存也。琦所谓 玄黄改色 ，即此事也。
《荀子》引《聘礼志》曰：  币厚则伤德，财侈则殄礼。 礼云，礼云，玉帛云乎哉？ 此即《聘义》所谓 轻财重礼 也。
《后汉·东夷传》：徐夷率九夷以伐宗周，西至河上。穆王畏其方炽，乃分东方诸侯，命徐偃王主之。《檀弓》载：徐容居之对曰： 昔我先君驹王西讨，济于河。 然则驹王即偃王欤？济河即所谓西至河上也。
《易乾凿度》：水为信，土为知。《中庸注》：水神则信，土神则知。服氏注：《左传》土为信。朱文公谓：信犹五行之土。服说是也。
《儒行》云： 其过失可微辨，而不可面数也。 子路喜闻过，善人能受尽言，如讳人之面数，则面谀之人至，而曾子不当三数子夏矣。以是为刚毅，焉得刚？故程子谓游说之士，所为夸大之说。
方悫解《王制》云： 爵欲正其名，故官必特置；禄欲省其费，故职或兼掌。 愚尝闻淳熙中，或言秦桧当国时，遴于除授，一人或兼数职，未尝废事，又可省县官用度，于是要官多不补。御史中丞蒋继周论之曰： 往者权臣用事，专进私党，广斥异己，故朝列多阙。今独何取此？朝臣俸禄有限，其省几何？而遗才乏事，上下交病，且一官治数司而收其禀，裴延龄用以欺唐德宗也。 以是观之，则兼职省费，岂王者之制乎？
《周官》上公九命，《王制》有加则赐，不过九命。伏生《大传》谓：诸侯三年一贡士，一适谓之好德，再适谓之贤贤，三适谓之有功。有功者，天子一赐以车服弓矢，再赐以秬鬯，三赐以虎贲百人，号曰命诸侯。此言三赐而已。《汉武纪》元朔元年，有司奏议曰： 古者诸侯贡士，一适谓之好德，再适谓之贤贤，三适谓之有功，乃加九锡。 九锡始见于此。遂为篡臣窃国之资，自王莽始。《礼纬含文嘉》有九锡之说，亦起哀、平间。饰经文奸以覆邦家，汉儒之罪大矣。
《表记》殷人先罚而后赏，汉武帝谓殷人执五刑以督奸，皆言殷政之严也。《书》曰： 代虐以宽。 《诗》曰： 敷政优优。 岂尚严哉？
仁右道左，仁对道而言。张宣公以为言周流运用处。右为阳，而用之所行也；左为阴，而体之所存也。
国君沐粱，大夫沐稷，士沐粱。司马公曰： 礼别嫌明微。大夫贵，近于君，故推而远之，以防僭逼之端。士贱，远于君，虽与之同物，无所嫌也。
善教者，使人继其志。弟子累其师，李斯、韩非之于荀卿也。弟子贤于师，卢植、郑玄之于马融也。
《曲礼》：刑不上大夫。《家语》：冉有问刑，不上于大夫。孔子曰： 凡治君子，以礼御其心，所以属之以廉耻之节也。 其言与《贾谊书》同，而加详焉。谊盖述夫子之言也。《秋官·条狼氏》誓大夫曰： 鞭 ，恐非周公之法。
《文子》曰： 圣人不惭于影，君子慎其独也。 《刘子》曰： 独立不惭影，独寝不愧衾。 高彦先《谨独铭》曰： 其出户如见宾，其入虚如有人。其行无愧于影，其寝无愧于衾。 四句并见《刘子》。
《大学章句》咏叹淫液，刊本误为 淫泆 。
《月令》言 来岁 者二：季秋为来岁受朔日，秦正建亥也；季冬待来岁之宜，夏正建寅也。《月令》作于秦，虽用夏时，犹存秦制。《淮南·时则训》与《月令》同。汉太初以前，犹以十月为岁首。
《理道要诀》云： 周人尚以手抟食，故《记》云： 共饭不泽手。 盖弊俗渐改未尽。今夷狄及海南诸国、五岭外人，皆手抟食，岂若用匕箸乎？三代之制祭立尸，自秦则废，后魏文成时，高允献书云： 祭尸久废，今俗父母亡，取状貌类者为尸，败化黩礼，请厘革。 又周、隋《蛮夷传》：巴、梁间为尸以祭。今郴道州人祭祀，迎同姓伴神以享，则立尸之遗法，乃本夷狄风俗，至周未改耳。以人殉葬，至周方革，犹未能绝。秦穆公魏颗之父陈乾昔。今戎狄尚有之，中华久绝矣。
《少仪》盩，警枕也。谓之盩者，盩然警悟也。司马文正公以圆木为警枕，少睡则枕转而觉，乃起读书。
舜葬苍梧之野，薛氏曰： 《孟子》以为卒于鸣条。《吕氏春秋》：舜葬于纪。苍梧山，在海州界，近莒之纪城。鸣条亭，在陈留之平丘。 今考《九域志》，海州东海县，有苍梧山。
《儒行》言儒之异十有七条，程子以为非孔子之言，胡氏谓游、夏门人所为，其文章殆与荀卿相类。
古者，无一民不学也。二十五家为闾，闾同一巷。巷有门，门有两塾。上老坐于右塾，为右师；庶老坐于左塾，为左师。出入则里胥坐右塾，邻长坐左塾，察其长幼揖逊之序。新谷已入，余子皆入学。距冬至四十五日，始出学。所谓家有塾也。闻之先儒曰： 先王之时，其人则四民也，其居则六乡、三采、五比、四闾也，其田则一井、二牧、三屋、九夫也，其官则三吏、六联、五侯、九伯也，其教则五典、十义、六德、六行也，其学则五礼、六乐、五射、六驭、六书、九数也。少而习焉，其心安焉。正岁孟月之吉，党正社禜之会，读法饮射，无非教也。弟子之职，摄衣、沃盥、执帚、播洒、馔馈、陈膳、执烛、奉席，无非学也。汉犹有三老，掌教化，父兄之教，子弟之率，余论未泯。清议在乡党，而廉耻兴焉；经学有师法，而义理明焉。吁，古道何时而复乎！
絜矩，学者之事也。从心所欲而不逾矩，圣人之事也。
孔子射于矍相之圃，吕与叔曰： 孔子温良恭让，其于乡党，似不能言，未闻拒人如是之甚，疑不出于圣人，特门人弟子逆料圣人之意而为此说。将以推尊圣人，而不知非圣人之所当言。 此言可以厉浮薄之俗，故表而出之。
大戴礼记

《大戴礼》《哀公问》、《投壶》二篇，与小戴无甚异。《礼察篇》首与《经解》同，《曾子大孝篇》与《祭义》相似，而《曾子》书十篇皆在焉。《劝学》、《礼三本》见于《荀子》。《保傅篇》，则《贾谊书》之《保傅》、《傅职》、《胎教》、《容经》四篇也，《汉书》谓之《保傅传》。
《大戴礼》卢辩注，非郑氏。朱文公引《明堂篇》郑氏注云：  法龟文 ，未考《北史》也。
《易本命篇》与《家语》同，但《家语》谓：子夏问于孔子，孔子曰： 然。吾昔闻老聃，亦如汝之言。 子夏曰： 商闻《山书》曰。 云云。大戴以 子曰 冠其首，疑此篇子夏所著，而大戴取以为《记》。
《践阼篇》载武王十七铭，《后汉·朱穆传》注引《太公阴谋》，武王衣之铭曰： 桑蚕苦，女工难，得新捐故后必寒。 镜铭曰： 以镜自照见形容，以人自照见吉凶。 觞铭曰： 乐极则悲，沉湎致非，社稷为危。 《崔癙传》注引《太公金匮》，武王曰： 吾欲造起居之诫，随之以身。 几之书曰： 安无忘危，存无忘亡。熟惟二者，必后无凶。 杖之书曰： 辅人无苟，扶人无咎。 《太平御览》诸书引《太公阴谋》：笔之书曰： 毫毛茂茂，陷水可脱，陷文不活。 箠之书曰： 马不可极，民不可剧。马极则踬，民剧则败。 又引《金匮》，其冠铭曰： 宠以著首，将身不正，遗为德咎。 书履曰： 行必虑正，无怀侥幸。 书剑曰： 常以服兵，而行道德。行则福，废则覆。 书车曰： 自致者急，载人者缓。取欲无度，自致而反。 书镜曰： 以镜自照，则知吉凶。 门之书曰： 敬遇宾客，贵贱无二。 户之书曰： 出畏之，入惧之。 牖之书曰： 窥望审，且念所得，可思所忘。 钥之书曰： 昏谨守，深察讹。 砚之书曰： 石墨相著而黑，邪心谗言，无得汙白。 书锋曰： 忍之须臾，乃全汝躯。 书刀曰： 刀利硙硙，无为汝开。 书井曰： 原泉滑滑，连旱则绝。取事有常，赋敛有节。 蔡邕《铭论》谓：武王践阼，咨于太师。作席几、楹杖、器械之铭十有八章。参考《金匮》、《阴谋》之书，则不止于十八章矣。书于篇后，俾好古者有考。
武王东面而立，师尚父西面道丹书之言。皇氏曰： 王在宾位，师尚父在主位，此王廷之位。若寻常师徒之教，则师东面，弟子西面，与此异。
山谷以太公所诵丹书及武王铭，书于坐之左右，以为息黥补劓之方。朱文公亦求程可久，写《武王践阼》一篇，以为左右观省之戒。《仪礼经传》删 且臣闻之 至 必及其世 。《大学或问》因汤盘铭及武王之铭。
《大戴记》之《夏小正》，《管子》之《弟子职》，《孔丛子》之《小尔雅》，古书之存者，三子之力也。
《诰志篇》孔子曰： 古之治天下者必圣人。圣人有国，则日月不食，星辰不孛。 慈湖谓：尧、舜、禹之时，历年多无日食。至太康失邦，始日食。历家谓日月薄食，可以术推者，衰世之术也，而亦不能一一皆中。一行归之君德，颇与孔子之言合。一行之术精矣，而有此论，则诚不可委之数。
《说苑》引子思曰： 学所以益才也，砺所以致刃也。吾尝幽处而深思，不若学之速；吾尝跂而望，不若登高之博见。故顺风而呼，声不加疾，而闻者众；登丘而招，臂不加长，而见者远。故鱼乘于水，鸟乘于风，草木乘于时。 与《大戴礼》、《荀子·劝学篇》略同。隋、唐《志》又有蔡邕《劝学篇》一卷，《易正义》引之云： 鼫鼠五能，不成一伎术。 晋蔡谟读《尔雅》不熟，几为《劝学》死。谓《劝学篇》也。《荀子》梧鼠，大戴云 鼫鼠 。蟹六跪二螯，大戴云 二螯八足 。
《曾子》曰： 与君子游，如长日加益而不自知也。 董仲舒之言本于此。 行其所闻，则广大矣。 仲舒云： 行其所知，则光大矣。
《曾子制言》曰： 良贾深藏如虚，君子有盛教如无。 与《史记》、《老子》之言略同。
《公符篇》载孝昭冠辞，其后氏曲台所记欤？《后汉·礼仪志》注引《博物记》云。迎日辞，亦见《尚书大传》。三句与《洛诰》同。
《哀公问五义》云： 穆穆纯纯，其莫之能循。 《荀子》云： 缪缪肫肫，其事不可循。 盖古字通用。杨倞注：缪，当为 胶 。 肫 与 訰 同。非也。
贾谊 审取舍 之言，见《礼察篇》。
《四代篇》引《诗》云：  东有开明 ，避景帝讳也。于时鸡三号，以兴庶虞，庶虞动，蜚征作。啬民执功，百草咸淳。 庶虞，盖山虞、泽虞之属。马融《广成颂》用 飞征 。
《虞戴德篇》：昔商老彭及仲隗，政之教大夫，官之教士，技之教庶人。仲隗当考。
《小辨篇》子曰： 缀学之徒，安知忠信？ 刘歆书 缀学之士 ，本此。
传言以象，反舌皆至。象者，象胥，舌人之官也。
《尔雅》以观于古，足以辨言矣。注谓：依于《雅》、《颂》。张揖云：即《尔雅》也。《尔雅》之名，始见于此。
《保傅篇》：灵公杀洩冶，而邓元去陈以族从。邓元事唯见于此，当考。
《文王官人篇》：其少不讽诵，其壮不论议，其老不教诲，亦可谓无业之人矣。此言可以儆学者。
傅氏《夏小正序》：郑注《月令》引《小正》者八。今按《月令》孟冬讲武，注引《夏小正》十一月王狩，凡引《小正》者九。《诗·七月》笺引《小正》者一。朱子发曰： 《夏小正》具十二月而无中气，有候应而无日数。至《时训》乃五日为候，三候为气，六十日为节。岂《时训》因《小正》而加详欤？
孔子《三朝》七篇，《艺文志注》：孔子对鲁哀公语也。三朝见公，故曰三朝。《大戴礼记》《千乘》、《四代》、《虞戴德》、《诰志》、《小辨》、《用兵》、《少间》，凡七篇。
乐
《乐纬动声仪》颛顼之乐曰《五茎》，帝喾之乐曰《六英》，《汉志》、《白虎通》云： 《六茎》、《五英》。 《帝王世纪》：高阳作《五英》、高辛作《六茎》。《列子注》以《六莹》为帝喾乐，《淮南子注》以《六莹》为颛顼乐。《通鉴外纪》云： 《汉志》、《世纪》仿六乐撰其名，故多异。
徐景安《乐章文谱》曰： 五音合数，而乐未成文。案旋宫以明均律，迭生二变，方协七音。乃以变徵之声，循环正徵；复以变宫之律，回演清宫。其变徵以变字为文，其变宫以均字为谱。唯清之一字，生自正宫，倍应声同，终归一律。 陈晋之《乐书》谓：二变四清，乐之蠹也。四清之名，起于钟磬二八之文；二变之名，起于六十律旋宫之言，非古制也。朱文公曰： 半律，《通典》谓之子声，此是古法。但后人失之，而唯存黄钟、大吕、太簇、夹钟四律，有四清声，即半声是也。变宫、变徵，始见于《国语注》。《后汉志》乃十二律之本声，自宫而下，六变七变而得之者，非清声也。凡十二律皆有二变，一律之内通五声，合为七均。祖孝孙、王朴之乐皆同。所以有八十四调者，每律各添二声而得之也。 正声是全律之声，如黄钟九寸是也。子声是半律之声，如黄钟四寸半是也。宫与羽，角与徵，相去独远，故于其间制变宫、变徵二声。《仁宗实录·叙皇祐新乐》云： 古者黄钟为万事根本，故尺量权衡，皆起于黄钟。至晋、隋间，累黍为尺而以制律，容受卒不能合。及平陈得古乐，遂用之。唐兴，因其声以制乐，其器虽无法，而其声犹不失于古。王朴始用尺定律，而声与器皆失之。太祖患其声高，特减一律，至是又减半律。然太常乐比唐之声犹高五律，比今燕乐高三律，失之于以尺而生律也。 其言皆见于范蜀公《乐书实录》，盖蜀公之笔也。房庶言以律生尺，蜀公谓黄帝之法也。司马公谓：胡、李之律生于尺，房庶之律生于量，皆难以定是非。蔡季通谓：律度量衡言盖有叙，若以尺寸求之，是律生于度；若以累黍为之，是律生于量，皆非也。故自为律吹之而得其声。蜀公父名度，故以度量为尺量。然《实录》不宜避私讳。
《淮南子·天文训》云： 律以当辰，音以当日。一律而生五音，十二律而为六十音。因而六之，故三百六十音，以当一岁之日。 京房六十律，钱乐之三百六十律，本于此。
《考工记·磬氏》疏：案《乐》云： 磬前长三律二尺七寸，后长二律尺八寸。 朱文公问蔡季通，不知所谓 乐 云者是何书？今考《三礼图》，以为《乐经》。《书大传》亦引《乐》曰： 舟张辟雍，鸧鸧相从。 汉元始四年，立《乐经》。《续汉志》鲍邺引《乐经》。今其书无传。
晋戴邈上表曰： 上之所好，下必有过之者焉。是故双剑之节崇，而飞白之俗成；挟琴之容饰，而赴曲之和作。 盖用阮籍《乐论》之语。《乐论》云： 吴有双剑之节，赵有挟琴之容。
乐名，周以 夏 ，宋以 永 ，梁以 雅 ，周、隋以 夏 ，唐以 和 ，本朝以 安 。
傅玄《琴赋》：齐桓曰 号钟 ，楚庄曰 绕梁 ，相如曰 燋尾 ，伯喈曰 绿绮 。《宋书·乐志》曰： 世云燋尾，伯喈琴。以傅氏言之，非伯喈也。 今按《蔡邕传》注引《琴赋序》：相如 绿绮 ，蔡邕 焦尾 。《宋志》恐误。
嵇叔夜《琴赋》：曲引所宜，则《广陵》、《止息》。李善注：应璩《与刘孔才书》曰： 听《广陵》之清散。 傅玄《琴赋》曰： 马融谭思于《止息》。 明古有此曲。韩皋谓：嵇康为是曲，当晋、魏之际，以魏文武大臣败散于广陵始；晋虽暴兴，终止息于此。今以《选》注考之，《广陵散》、《止息》，皆古曲，非叔夜始撰也。魏扬州刺史治寿春，亦非广陵。顾况《广陵散记》云： 曲有《日宫散》、《月宫散》、《归云引》、《华岳引》，然则 散 犹 引 也，败散之说非矣。
铜山西崩，灵钟东应，《世说注》引东方朔樊英事。《乐纂》又谓：晋人有铜澡盘自鸣，张茂先曰： 此器与洛阳钟声谐，宫中撞钟，故鸣。
《朱子语录》云： 《汉·礼乐志》刘歆说乐处亦好。 《汉志》无刘歆说乐，此记录之误。《近思续录》亦误取之。隋牛弘引刘歆《钟律书》，出《风俗通》。
周无射之钟，至隋乃毁。唐显庆之辂，至本朝犹存。物之寿亦有数邪！
徐氏之礼，善盘辟之容，而不能明其本；制氏之乐，纪铿枪之声，而不能言其义。汉世所谓礼乐者，叔孙通之仪，李延年之律尔。礼缺而乐遂亡，徐氏之容，制氏之声，亦不复传矣。
夏侯太初《辩乐论》：伏羲有《网罟》之歌，神农有《丰年》之咏，黄帝有《龙衮》之颂。元次山《补乐歌》有《网罟》、《丰年》二篇。《文心雕龙》云： 二言肇于黄世，《竹弹》之谣是也。 《竹弹歌》见《吴越春秋》。
韩文公《琴操》十首，琴有十二操，不取《水仙》、《坏陵》二操。
范蜀公《议乐》曰： 秬一稃二米，今秬黍皆一米。 杨次公非之曰： 《尔雅》秬，黑黍。秠，一稃二米。其种异。以为必得秠然后制律，未之前闻也。 晁子止曰： 纵黍为之则尺长，律管容黍为有余，王朴是也。横黍为之则尺短，律管容黍为不足，胡瑗是也。
《新唐书·乐志》多取刘贶《太乐令壁记》。
《吕才传》云： 制尺八，凡十二枚，长短不同，与律谐契。 尺八，乐器之名见《摭言》、《逸史》。《仙隐传》：房介然善吹竹笛，名曰 尺八 。
《文子》曰： 听其音则知其风，观其乐即知其俗，见其俗即知其化。 与《乐记》意同⑥。
《吕氏春秋》 齐之衰也，作为大吕。 即《乐毅书》所云 大吕陈于元英 者。
孔子鼓瑟，有鼠出游，狸微行造焉，获而不得，而曾子以为有贪狼之志。客有弹琴，见螳螂方向鸣蝉，惟恐螳螂之失也，而蔡邕以为有杀心。二事相类。
《琴操》曰： 聂政父为韩王治剑不成，王杀之。时，政未生。及长，入太山，遇仙人，学鼓琴。七年，琴成入韩。 岂韩有两聂政与？
范蜀公曰： 清声不见于经，唯《小胥注》云： 钟磬者编次之二八十六枚，而在一虡，谓之堵。 至唐又有十二清声，其声愈高。国朝旧有四清声，置而弗用。至刘几用之，与郑、卫无异。 今考皇祐二年，王尧臣等言：准正声之半，以为十二子声之钟，故有正声、子声各十二。子声即清声也。唐制以十六为小架，二十四为大架，今太常钟垂十六。旧传正声之外，有黄钟至夹钟四清声。又乐工所陈，自磬、箫、琴、龠、巢笙五器，本有清声。埙、篪、竽、筑、瑟五器，本无清声。刘几用四清声，未可以为非。
西山先生曰： 礼中有乐，乐中有礼。朱文公谓：严而泰，和而节。礼胜则离，以其太严，须用有乐。乐胜则流，以其太和，须用有礼。
致堂胡氏曰： 礼、乐之书，其不知者，指《周官》、《戴记》为《礼经》，指《乐记》为《乐经》。其知者曰： 礼、乐无全书。 此考之未深者。孔子曰： 吾自卫反鲁，然后乐正，雅、颂各得其所。 是《诗》与《乐》相须，不可谓乐无书。《乐记》则子夏所述也。至于礼，夫子欲为一书而不果成，夏杞、殷宋之叹是也。
鲁虽赐以天子之礼乐，其实与天子固有隆杀也。乐有夷蛮而无戎狄也；门有雉、库而无皋、应也。尊用四代之尊，而爵无虞氏之爵也；俎用四代之俎，而豆无虞氏之豆也。其后鲁公僭天子之制，三家僭鲁公之制，陪臣僭三家之制。然鲁有郊庙之礼，始于惠公之请，在平王东迁之后。说见前。
乡饮酒，升歌三终，《鹿鸣》、《四牡》、《皇皇者华》。笙入三终，《南陔》、《白华》、《华黍》。间歌三终，歌《鱼丽》，笙《由庚》。歌《南有嘉鱼》，笙《崇丘》。歌《南山有台》，笙《由仪》。合乐三终。《周南》、《关雎》、《葛覃》、《卷耳》。《召南》、《鹊巢》、《采蘩》、《采蘋》。《周南》、《召南》，《燕礼》谓之乡乐，亦曰 房中之乐 。大射，歌《鹿鸣》三终，《鹿鸣》、《四牡》、《皇皇者华》。管《新宫》三终。其篇亡。笙诗无辞，则管诗亦无辞。《左传》：宋公享昭子，赋《新宫》。则《新宫》有辞。


时李怀光自魏博练精兵五万，越太行席卷而救奉天也。晋、绛、蒲、陕、慈、隰、同、华等州，并补授郡牧，顿军于泾阳，子父相继可十五万。朱泚闻泾阳战鼓，不觉坠榻，遂抽军却守长安。时十一月十八日也。朱泚围我奉天四十余日，用我金帛，食我牛酒，劳我百姓，三辅两畿，转无投义者。惟李楚琳，先事朱泚，独为外应。余四镇将帅，尽是王臣。及泚抽军江东、剑南，贡赋山积，争功效死，如百川之赴沧海。《诗》云： 趯趯毚兔，遇犬获之。 此之谓也。
初，怀光至泾阳，自以为君父之仇，星夜救援，方展臣子。将用表成，被门下侍郎卢杞阴中之，便令赴咸阳顿军。怀光知被宰臣所中，不得已遂发赴泾阳，军士怏怏然不得其志。其月二十日到咸阳，夜造浮桥而济，筑垒于九子泽城，周回四十里。中使相继于路，金帛、宝贝、美人相望，继踵加宰相中书令、收城都统。
至其月二十八日，制将御史大夫异姓王李公晟，自赵州拔城，従飞狐口，越白马津，闻难骏奔，军次栎阳县。有诏加工部尚书、神策军行营节度，驻军于东渭桥。斩刘德信，而并其军。公身与士卒同甘苦，家无私蓄，夏不操扇，雨不张盖，寒不备裘；军气益盛，三札之将也。初，刘德信军礼不备，失仪于公，公斩之。孔子曰： 何以为身曰恭敬忠信而已。恭则远于患，敬则人爱之，忠则和于众，信则人信之。 犯此先诫，其刘公之谓乎？时李希烈兵威大盛，南败张伯仪，北败哥舒曜，纵师下汴州也。都统司徒李公勉不能抗，即弃城而遁。郑滑节度李澄谓诸将曰： 乘胜之军不可敌，今以诡计羁縻而取之，以图万全。 遂飞表行在，送启元凶。
时李纳号齐王，田悦号魏王，王武俊号赵王，朱滔号燕王。
时神策军兵马使御史中丞尚可孤，率兵五千自襄邓收蓝田而入。同华节度骆元光，领锐卒五千自昭应长驱而入。河东节度马燧，使行军司马御史中丞王权，率卒三千，镇于中渭桥，与贼相持。泚惟据城，重赐金帛，而四隅之外，尽是王师。泚初据乾陵，使一骑于城下招公卿，士庶以为不识天??巧戏?迳渲??？死。时驸马都尉郭暧守东北角，手射杀数十人，无不应弦而毙，贼众披靡而退。暧即汾阳王尚父子仪之子也。先是，朱泚典郡凤翔，有猫乳鼠，表奏称境有祥。诏下中书详议可否，欲编青史。众议皆以为不然。或曰： 鼠者，坎精，主为窃盗，猫者之食，是吾君利器服下之义也。今返食其乳，是空我腹，贼之征也。 果有十月三日之难矣。
以其年，剑南西山节度都知兵马使张沛，举镇五千人，叛张延赏而攻成都，纵兵至于石笋街。延赏无备，不暇枝梧，弃城而遁，投于东川。沛以温据为谋主，据素无才略，三军酒色而已。延赏使谍者察其不虞，知其无备，假东川之师，出其不意，掩而取之，枝叶皆伏诛。君子曰： 颜氏云： 力猛于德，而得其死者，鲜矣。 张沛当之。 又曰： 丹之所藏者赤，漆之所藏者黑。以骑将之张沛，所帅奴才之温据，攀危辅朽，不败何待！
贼泚初至奉天，凤翔节度判官、殿中侍御史韦皋领陇州留后。时所在阻绝，未知适従。皋密谋将帅，励以忠诚，览其雄心，皆愿效死。贼将王文奖赍伪牒诱皋，皋欲斩之，虑其速祸，乃礼而遣之。因令其将高光仪往观形势。既还，具扬奸计。郝通等寻破汧阳县，义宁军使李旻以兵会之。新兴二州将王震，举镇归皋，皋军容益壮。朱泚以卢龙旧卒五百人在陇州，兵马使牛云光伪有疾，邀皋将谋大变。皋兵马使翟晔以白皋，云光之党张月桂、刘原长驰入告变，云光乃领其众赴泚，次于汧阳。逢泚伪中使苏玉赍伪诏，以皋为御史中丞。玉谓云光曰： 太尉已登宝位，韦侍御已拜中丞，便为吾党，可于此还。 遂卷甲而回。皋伪托心膂，迎而劳之，因谓之曰： 皋受新命，更无猜阻。若先纳器仗，方见赤心。 云光素以书生待皋，遂敛戎器付皋。皋纳之于库，遂椎牛聚酒，期以宴赏。明日，密召队仗入，引众就马坊，而悉斩之。次引诸贼就席，酒未行，而伏军发，凶党无遗，上深赖之，拜皋御史大夫、陇州刺史，特置奉义军节度以旌殊能也。奉天士众闻之，咸增勇气，不复有西面之忧。皋又命堂兄弇，间道陈请。朝廷以为虽有诛云光之举，贼忽并来，终恐后败。皋使继到，知已保全，乃有敕赐金印紫绶，军中功赏自御史中丞以下咸许承制授之。皋虑奸人反间，以阻忠诚，乃筑坛刑牲刺血誓众，吏不拒焉。叶番闻之，使赠名马并及珍异等，寻加皋检校礼部尚书。时伪皇城使李忠臣，每坊团练，人心大扰。泚自奉天行回，悉令废置。经三五日间，即使人伪従城外来布告坊市，曰： 奉天已破。 百姓闻者，莫不饮泣焉。
初，泚自号其宅为 潜龙宫 ，移琼林库国宝以实之。识者曰： 《易》称： 潜龙勿用 ，此败之征也。 未几百姓劫其珍异，泚不能禁。朝士多在奉天，泚班列不备。宦竖朱重曜白泚曰： 可将家属往城下，使其招百官来。若不来，并对彼夷戮。 伪中使孙知古谏泚曰： 不可，且陛下初有宝位，当以柔服为心，使远近忻戴。若将彼妻子对之残害，是绝万方向慕之心，人人与之为仇。窃谓不可。 于是并获安全。贼党既败，城内称庆。
时淮南节度陈少游，领卒戍于盱眙，闻难即日还广陵，深沟高垒，缮甲完守。镇海军浙东西节度使、润州刺史韩滉，闭关梁，筑石头五城，自京口距玉山，禁驴马出境。以战舰三十艘，舟师五千人，自海门扬威武至于申浦而还。拆上元县佛寺观宇四十六所，造坞壁，自建业，抵京岘，楼雉不绝。穿大井，深数十丈，下与京江平，凡数百处。滉将邱岑，严酷士卒，日役数千人，去城数百里内先贤邱墓，多被侵毁。故老以为自孙权、东晋、宋、齐、梁、陈，兵垒之故，未始有也。滉下三千人先戍宋州，即日追还，以其所亲吏卢复为宣州刺史、采石军使。增置营垒，部内佛寺铜钟并铸戎器。本司取处分，韩公判云： 佛本无形，有形非佛。泥龛塑像，任其崩颓；铜铁之流，各还本性。 既而并付炉焉。少游以甲士三千人，临江大阅，与滉境会。滉亦三千人临金山，与少游相应。以楼船金帛交聘于江中。时滉以中国多难，翠华不守。淮西、幽燕并为敌国，公虑敖仓之粟不继，忧王师之绝粮，遂于浙江东西市米六百万石，表奏御史四十员，以充纲署。淮汴之间，楼船万计。中原百万之师，馈粮不竭者，韩公之力焉。与大汉之酂公各一时也。
时少游出军五十里，日午不得食，遂行掠瓜州、扬子，鸡犬无遗。盐铁使御史中丞包佶，以财帛一百八十万匹转输入京，少游尽取之。佶自诣少游止之。少游长揖而遣之，又遣幕佐责佶扬子院财帛孔目。佶先有守附三千人，被少游隶焉，又加何隙，佶心不安，遂急棹渡江，妻子伏于案牍中。佶使使飞表于蜡丸中，论少游收财事。上深不平，信宿，少游使继至，上问使者，少游收包佶财帛有之乎对曰： 臣发扬州则无，臣发来后，非臣所知也。 上以国步多艰，恐更生一秦，但従容谓使者曰： 少游是国家之守臣，或防他盗，不尔，实军府，收亦何伤！ 时方隅阻绝，国命未振，远近闻之大惊，咸以睿情达于通变，明见万里之外。少游闻之乃安。
时诸方闲境自守，江西节度使嗣曹王皋，东拒李希烈，身在蕲阳，数遣赍珍异间道进献，故当时推重焉。上寻命盐铁使包佶自扬州达荆襄，转输东南征赋。舟船万计，到蕲口，希烈贼众二万掩至。嗣曹王皋与骑将御史中丞伊慎，擐甲力战于永安栅，大破之，杀伤殆尽。是日，若微皋、慎之功，佶之所统，并为盗资。以其月二十五日，中书侍郎卢杞贬夷州司马；白志贞以宿卫不警，贬恩州司马；户部侍郎赵赞贬播州司马。寻免间架之赋，而下罪已己躬诏，去 圣神文武 之号。于是李希烈、李纳、田悦、王武俊及所管将吏皆以官爵待之如初，分道宣尉，海内忻忻，若登春台矣。其扈従奉天将士，并赐名 定难功臣 ；身有过犯，罪减三等。升奉天为赤县，给复五年；在县城者，给复十年；京城减收两税之半。即兴元元年在月一日也。
是月，朱泚亦改伪号曰 天皇元年 ，国号 大汉 。泚以国家府库之殷，重赏应在京城公卿家属，皆月给俸料，以安众心。泚外赐军士，中抚班列，兼修戎械之具；攻守器备，费用巨万计。洎泚之败，而府藏不竭。识者以前后主计大臣，不思万姓之殚竭，而转辗相资，务损于人；为国生患，皆是庙算无良，陷君之罪也。时赦令既行，诸方莫不向化，惟李希烈覆车不改，以蓝染滑石为玉玺，以折车釭为瑞，诳惑其众。年号 武成 ，国号 大楚 。以张鸾子为宰相，孙广为中书令，郑贲为侍中、充汴州留后，司徒刘公下汴州，并従夷戮。希烈以蔡州为宫，广设门额，分其境内为四节度，以安州为南关，外生刘诫虚为南关都统。诫虚武勇绝伦，希烈凭之而反，后被嗣曹王皋骑将徐诚生获，送于朝廷。
初，朱泚僭位，使走矫趫捷者，曰驰数百里，送书于朱滔。书曰： 昔文王囚于羡里，终王八百之基；殷汤系于夏台，后有解网之颂。吾顷典郡四镇，藩夷战慑。唐王不察，信谄谀之说，吾罹奸臣之祸，便夺兵权，虽位列上公，诏书继至，情怀恍忽，百虑攒心。何期天道盈虚，五运更代，物极则返，忧极欢来。历数在躬，以登宝位。泾原四镇士马争驱，陇右凤翔献书继至。三秦之地指日克平，吴蜀之间已令宣示。河北一路用卿殄除，布新令以示之，推利害以诱之，悬爵赏而招之，张皇威而逼之，驱铁骑以临之。横行洛阳，与卿大会于定鼎。 朱滔得书，西向拜舞，宣示伪诏，晓谕三军，使令有司，条流移牒诸道。曰： 今月八日，大秦皇帝已登宝位，关西四镇应时款附，请为臣妾。惟奉天孤城，危同累卵，不有废也，将何以兴今披谶应图，则鼎新之兆先也；同天夏俗，待我后以来苏。今发突骑元戎四十万，奋剑与夕火争光，挥戈与秋月竞色。长驱河北，至洛阳与皇帝会跸于上阳宫。牒魏博、恒冀等州将士，即宣拥节归朝，达于先觉，必使勋流奕叶，荣及子孙。如或固守穷城，不识天命，必使覆巢破卵，易子析骸。请看今日之长安，竟是谁家之宫阙太山如砺，可知非石之言；秋日丽天，不易勤王之意。
兴元元年春三月九日，朱滔发兵临河北地，士马宏壮，有骄伐之色。以先有救田悦之功，希为内应，谓悦开壁迎滔，因此欲有吞并之势。相魏若下，河北悉为朱氏所有。王武俊机谋者，料彼敌情，防其不意，闭垒清野，驰使往来，身且不与滔相见。滔亦戒严，秋毫无犯，军次魏境，卒惰将骄，欲有城下之意。时贝州刺史刑曹俊，武勇绝伦，英威自若，励兵秣马，固敌是求。朱滔围城，日夜攻战。时武俊致书于昭义、魏博等，书曰： 自古通贤，见机而作。主上明明，二百年之令主，宗枝百代，帝子帝孙。吾徒顷因谗臣罔上触藩之际，遂惧倾危，拒境抗兵，偷存瞬息。今朱泚窃据于宫阙，朱滔长驱于河北；圣上巡狩于畿甸，希烈侏张于淮楚。昔班彪之智，知汉祚之未衰；马援书生，识光武之可辅。今请转祸为福，以过为功，戮力勤王，共匡时难。牒昭义、魏博、沧景等州，即请部署，四镇齐驱：魏博击其前，沧景掩其后，易定乘其左，昭义夺其石。扫荡妖孽，廓清寰宇。然后奉表紫宸，献书北阙，荣家荣国，岂不休哉！ 诸军得书，各进表行在。有诏令魏冀、昭义进军击朱滔也。诸将受诏，各遂攻敌。武俊谓二将曰： 仆才非廉、蔺，今遇时来，请效先锋。诸公勒辔，一观成败。 二将勒兵据险，为武俊军援。朱滔与武俊自辰交兵，至于午未之间，气色两衰。武俊为流矢所中，遂各抽军归营垒。武俊谓二将曰： 军势两衰，各请骑士。 昭义、相魏各率精骑五千，昭义节度李抱真使马军兵马使御史大夫来皓为军正，皓令三军曰： 今以骑士一鼓而摧之，其势必败。贼营若动，便请三军齐驱，如覆巢之破卵，百战百胜之情也。 晓示讫皓，领三军骑士一万，当锋而冲之，乍聚乍散，军势弥盛。贼恍忽草测其算，且武俊伏兵要害，李抱真使行军司马卢元真勒兵一万，袭其营垒。滔闻后军有变，左右顾望，军势不安，遂抽军奔垒，军势亦动，被王师追逐，军遂大溃，弃甲而遁。武俊伏兵邀之，诛斩略尽。三十万之突骑，随霜剑而星飞；数百里之浮尸，有长平之冤气。朱滔挺身奔于幽州，天丧渠魁，遂发背而死。于戏！天道恶盈，其朱滔之谓乎于是河北诸帅，献书行在，悉为王臣。皇恩普沾，咸蒙洗雪。《诗》云： 我徒我御，我师我旅；我行既集，盖云归处。
初，田悦叛王命，有表请贷绢八万匹，赐赉三军。此为不道之萌矣。圣上以天鉴孔明，无幽不烛，谓悦使者曰： 君臣父子，义无贷假；四海之内，皆是我家。日月所照，悉为臣妾。卿彼将士，即朕股肱。若信贷假，切伤物议。今遣将绢八万匹，以充三军牛酒之贶。 便令宣示晓喻三军，三军愕然知有逆顺。田悦不遂其谋，矫诈遂息。旋因于邵、令孤峘、鲜于叔明等上封事，拣练僧道。恩制既行，宣示天下。田悦因此得展逞谋，伪称恩制，拣点三军，老少中人已下，多怨谤焉。田悦遂调说三军，拒我王命，全军围我临洺。守将张丕练卒三千，坚壁深垒，号令严肃，甘苦皆同，吏士莫不效其死节。围泾五月，粮储罄竭，贼围不解。丕先出私家牛马用充军食，三军莫不感激焉。干牛韦弓，并充军食；易子析骸，亦已甚矣。时太原、昭义、河阳并顿军于狗、明二山。时田悦壁垒严肃，马公不果前进，问乡老曰： 按《图经》此山有名否？ 乡老曰： 一名明山，一名狗山。 公曰： 即此顿军，必胜之地！ 谓田悦是兔相也。丕已粮竭，计无所出，晨夜举火与马公相应，飞书不遂。有东风形势甚便，遂作纸老鸱而致书焉。直放上高数百尺，风势愈急，直上至马公中营。田悦命善射者数人，射之不及。马公三军大叫呼，击鼓迎之，马公得书。书意甚急，如三日内不救，全军必陷。马公见危赴难，遂进军救临洺。田悦丧师十有六七焉，遂奔洺州。马公与诸军进围洹水，于城西南列三大营。悦自洺州拔归，南至顿邱县也。


建中四祀，先是，襄阳节度使检校右仆射梁崇义自阻兵不朝二十年矣。上在春宫，情深愤惋，及登宝位，有诛四凶之志焉，诏剑南节度检校工部尚书张延赏、东川节度御史大夫王邕、梁洋节度御史大夫贾耽、江陵节度检校工部尚书张伯仪、淮扬节度司徒陈少游、淮宁节度同平章事汉南汉北招讨使李希烈，充都统诸军平襄大总管。王命颁行，分路齐进，兽奋龙骧，谋臣盈幕，武族云萃，旗鼓才施，凶徒瓦解。乘胜逐北，如巨海之沃荧光；汉水浮尸，似秋风之吹落叶。崇义之首悬于朝矣。世祖昆阳，谢安淝水，各一时也。《诗》云： 无拳无勇，职为乱阶 ，斯之谓矣。
都统李希烈自谓有克敌之功名，居然有都襄之志。有诏勒归本镇，然生不譓之心，乃劫其郡，席卷而归淮宁。凡掠良家子姓，悉为贱隶；六畜资财，扫地而尽。昔太武瓜步，回师六州，无鸡犬之响；游子望舍，不识旧庐。元凶之拔襄阳，甚于斯酷。遂纵师陷我汝州，河南尹郑叔则表奏之。上命工商尚书兼右仆射哥舒曜，总禁兵五万而讨之。师谋士锐，所向莫敢有争衡者，长驱筑垒于襄城县焉。
时国家多故，河北幽冀，猥毛蜂起；三辅两畿，征兵日继。皇赫斯怒，爰整其族。诏河阳节度御史大夫李芃、太原节度检校工部尚书马燧、泽潞节度检校工部尚书李抱真、朔方节度太子少师李怀光、神策制将御史大夫异姓王李公晟、华原镇遏使御史大夫赵令珍，分路长驱，深入贼境。虽王师频胜，而寇亦未衰；胜负相参，杀伤万计。时军用既多，不遑远略。户部侍郎赵赞上封事，请税三辅、两畿居宇间架，及取两市富商大贾，于西明、慈恩二寺置院检纳。贪吏深文，怨及社稷。太史奏曰： 窑门出天子。 有诏 去城七里内诸窑尽废之 。及泚称兵，乃是泾原节度姚令言为谋主也。时哥舒曜孤军无援，粮储不继。贼得其便，重围数周，甲士日惟半菽，马淘墙皮而刍焉。潜表请济师。诏神策制将行营兵马使御史大夫刘德信、御史大夫高秉哲，各马步共一十万，来救襄城。敕大梁节度司徒李公勉发师，犄角而攻之。军书往来，同会于汝州之薛店。军令不严，为伏兵所败，三将之师望旗大溃，戎器委数百里，铁马一万蹄没焉。洛阳士庶惶骇，北走河阳，西奔崤黾，东都尹郑叔则入保西苑。唐汉臣奔于大梁，高秉哲、刘德信收离集散，驻军于汝州。
诏泾原节度姚令言赴援，总师五千，东至浐水。时京兆尹王翃属吏置顿，牛酒俭薄，将士色厉，遂传箭而回。十月三日巳时也。
令言尚在紫宸殿，授以枢密，并赐赍金帛。时御史壶左巡奏云： 泾原士马，违命回戈。 令言星驰至长乐坂，逢之。有引弓射令言者，遂拥令言而回。上又使使劳问，贼已列方阵于通化门，门卫欲拒使者，强之而未及。宣旨言加不顺。上又诏普王及诸王侍书等宣尉劳之，许以重赏。又载金银帛绣等二十余车，普王才出禁城门，贼已至于丹凤门。诏召六军，久无至者。时关东、河北频战不利，屡发禁兵相次东征，警卫遂虚。上乃出白苑北门，六军羽卫才数十骑。或曰： 朱泚是失意之臣，恐怀侥幸，不如遣十骑捕之，使陪銮辂。若脱于泉，为害滋甚。不然，以卒诛之。养兽招祸，立可俟矣。 上与储官经略不遑，而贼已犯禁门，遂以普王为先驱，皇太子为殿，韦淑妃、唐安公主、亲王、贵妃等一百余人，策骑而去。乘舆次于咸阳，咸阳令李衡俯集其妻亲奉御膳。上命贵妃以下接以恩礼，传食而过，神策军使御史大夫白志贞等十数人扈従，门下侍郎平章事卢杞、中书侍郎平章事关播、御史中丞刘従一、户部侍郎赵赞、右领军使御史大夫令狐建、京兆尹王翃、驾部郎中郭雄、翰林学士陆贽、吴通微等，悉于咸阳而及焉。
郭曙与家仆数十人于苑中猎射，闻跸，伏谒道左。上宣劳之，志愿翊従，上従之。
驸马郭暧先与公主失意，上收公主在内，隔绝经年。及此，暧驰往觅得公主，策骑俱赴行在。三日夜四更，至骆驿，奔及乘舆。
四日平明，至于奉天，丞、尉惶惧，拜舞于县门。其日，上幸县令宅，宰臣、近侍各居廨署。时右金吾将军御史大夫浑公瑊讨贼之回戈也。浑公与家仆数十骑自夹城入北门，收集后殿与敢死之士欲击贼。乘舆既出，遂奔行在。上以浑公为工部尚书、行在兵马使。浑公有胆略，泚素惮之，既而乘舆乃安。时奉天备御防守皆浑公之谋也。君子曰： 高祖困于彭城，而用陈平之策，汉祚兴焉。晋武得谢安石，晋室无替。古之君子，亦有是夫！
浑公虽武勇绝伦，而谦让无匹，乃以令狐建为行在中军鼓角使，嗣滕王湛然为金吾大将军，嗣郇王寓为右卫大将军，前神策军京西都虞候侯仲庄为金吾卫将军兼御史中丞、奉天防城使兼右厢兵马使。仲庄有刚勇，善谋略，保卫之功，次瑊之勋也。
初，建中之始，卫士桑道茂奏云： 国家不出三年，暂有离宫之象。臣望奉天有天子气，宜制度为垒，以备非常。 上以道茂言事数验，遂令京兆尹严郢充筑城使，具畚锸，抽六军之士督策之。时上初即位，刑清俗泰，盛夏而士功大兴，远近不知其旨，及此都焉。
上初幸凤翔，依都府而谋克复。或曰： 张镒虽陛下信臣，莅职日浅，所管劲卒皆朱泚部曲，本渔阳突骑凶众。城中既立朱泚，本军必生大变，以臣度之，非万全之计也。敢以死请！ 上亦悟道茂之言，遂改幸奉天。至其月六日，李楚琳杀张镒而归朱泚。
初，令言阵于五门，禁兵不出，百姓观者巨亿，遂整旗吹角入含元殿。前先锋自龙尾道上，于中间周呼，曰： 天子已出，今日共取富贵！ 凶徒大呼。有顷，入宜春院及诸宫。时仓忙之际，本朝禁卫骑士及坊市百姓担负财帛，填街塞陌，连日竟夜。既而群盗与令言谋议，虑难持久，或曰： 太尉朱泚久囚，必生异志，若迎而为主，事可捷矣。 遂于招国里，以礼迎之。泚畜奸伺隙，久怀非望，群盗既至，伪让不従，而命为使者设食。久之，以观众心。于是火烛星罗，观者万计。
泚人居含元殿，四日平晨出榜，榜曰： 太尉权临六军，国家有事东郊，征泾原师旅衔命赴难。将士久处边陲，不闲朝礼，军惊御驾，乘舆已出。应定见神策六军、金吾、威远、英武并百司食粮者，三日内并赴行在。不去者，即于本司著到。如三日后移牒勘，彼此无名，当按军令，义无容贷。
泚移居白华殿，朝臣见者悉劝迎驾，泚顾望错愕，知未得众心。源休入，移时筹之，言多不顺，劝以僭伪。泚甚悦之，犹尚未决。上初巡幸京城，朝官莫知上所在，分路探候，然后乃知。源休既陈矫计，切勒十城门不许出入。时六日夜也。
上初入奉天，有上封事言叛兵共立朱泚，凶徒必来攻城，请为备御。门下侍郎卢杞切齿言曰： 太尉忠贞，朝野共知，奈何有此，伤大臣之心！安可令泚闻之，请以百口，保泚不反。 后三日，泚变枭獍，至于城下。上料近藩兵马可以赴难者，颁下手诏谕之，皆如期至。帝尚以忠臣待泚，又知公卿劝迎，且令诸道军士三十里下营。时京兆府功曹姜公辅赴行在，拜门下侍郎平章事，俯伏而奏曰： 王者不严卫，无以重威灵。今禁旅单寡，翊卫未备，若泚忠孝奉国，固不以兵多为虑；若狼心已变，则有备无患。今士马在外，深为陛下危之。 即日召兵入城，逮泚攻城，已戒严矣。
朱泚既纳源休僭伪之说，又得幽陇三千人与哥舒曜。救援者行至渑池县，闻朱泚僭伪，返旆投泚。泚自谓众望所集，于是以源休为京兆尹，判度支李忠臣为皇城留后。
泚以段秀实为心膂，发锐卒三千奉迎乘舆，阴起逆谋。秀实潜谓刘海宾曰： 朱泚是蓟门一卒，去逆效顺。先帝嘉之，位登台辅，不能见危授命，而乃宴安凶丑。吾位历司会，策名九寺，雪国之耻，虽死犹生。尔能従乎？ 海宾曰： 忠臣节义，死而不亡，敢不惟命是听！ 因择能行者追贼兵，曰： 城中有变。 使者六日一更行，及骆驿，虏劫而回，验符乃秀实诈为贼帅姚令言帖，用司农寺之印也。
贼泚用仇敬忠为同华等州节度、拓东王以御王师，用异姓王李日月为西道诸军事先锋经略使。
上初至奉天，用御史中丞高重杰为平虏使，屯兵于梁山之西隅也。时与李日月频战，官军大捷，后被伏兵死于锋刃。朱泚出榜两市及置两坊门，曰： 奉天残党，蚁聚京畿。重杰等仍敢执迷，拒我天命，朕使偏师小将，果复败亡。观此孤城，不日当破。云罗布网，无路鸟飞；铁釜盘鱼，未过瞬息。宣布遐迩，各使闻知。 伪兵部员外古之奇词也。初，重杰纵骑追贼，独出于三军之首。凶徒埋伏邀之，落其奸，便被凶徒生擒。亲事数十人，以伏事之情，亡躯而夺之。凶渠虽众，追者气锐志坚，奋然不顾，遂被逆党斫重杰头而弃其身。亲事收其神柩，入奏于奉天。帝见之，抚尸而哭。或谏曰： 裨将死，抚尸而哭，越礼也。 帝曰： 大礼，非卿所知也。艰虞之际，死于王事，敏恻岂拘常论！ 遂尽哀而哭之，命有司造蒲头安之颈而埋之。朱泚得高重杰头，又集伪百官，大哭曰： 忠于彼者，亦义于此。为朕之无礼，杀我忠臣。 又命伪有司作蒲人身，而安其首，以三品葬之。皇帝再克京师，诏有司发旧二茔，取其首，别为封树，赠工部尚书，丧葬官给。时李日月凶威甚锐，烧爇陵庙，帝甚患之，谓浑公曰： 朕不能保守宗祀，克平多难，致使六合沸腾，宗庙失主，焚我陵阙，凶威转炽，应是殷忧之时，代终百六。唐尧禅舜，虞舜禅禹。自古有德者进，无德者让，有自来矣。今天地鼎沸，淮楚摇荡，幽冀蜂起，万方震惧。请従禅代，以救苍生，卿等如何？ 浑公泣涕如雨，身被铁甲，举身自扑。君臣悲泪久之，浑公奏曰： 夫圣人不困不成王，烈士不困行不彰。昔高祖迫于项籍，世祖窘于昆阳，隋帝厄于雁门，魏武保于南郡。三王五帝，其犹患诸，况陛下承百王之末，威灵迈往古，小有迍否，而怀扼腕，臣下之罪也。愿陛下以社稷为念，无以小贼为忧。臣请自出一行，枭逆贼之首，即冀宗社永安，唐尧垂拱。臣之愿足矣！ 上曰： 朕在蒙尘，卿为肺腑，别募裨将，卿不可也！ 浑公曰： 北狄恃金牙之威武，频犯郊畿，鄂公取之若指掌。臣若不行，凶威转甚。 上许之。
浑公先以数十骑従西门出，埋伏于漠谷之隅。公自将数十骑従东门而出，直抵朱泚营垒。泚惊，不觉坠榻，群盗大溃。公以骑少，不足逞锐，遂引而西。李日月纵骑追之，至城西门。浑公谓家仆曰： 立功立事，只在今日。与卿此捷，何不取之！ 仆人弯弧？射之，李日月应弦而毙。朱泚锋刃十亡八九焉。家仆者，即浑公之所役人也，字小金。有诏令公赐姓李氏，封异姓王，以赏飞矢之捷，用旌武功也。
初，李日月中矢而死，朱泚备礼送于长安休祥私第，母氏苛克而不哭，厉声骂曰： 奚奴，国家负汝何事敢生悖逆，死犹晚矣！ 朱泚备礼而葬之，母氏始终不哭一声。皇帝行在亦知之。及李晟收长安，诸党并従夷戮，惟李日月母存而不问。君子曰： 马服君妇，有知子之鉴而免祸；李日月母，以子叛恩存大义而不哭。殊有古人之风。
初，朱泚谋变大事，李忠臣、源休等并皆同坐，司农卿段秀实与刘海宾伏匕首于靴中，内官觉之。时圣上行幸，群臣疑贰，草乱之间，段公以戎服见泚，共议匡复，往返三四焉。泚情泄于言，段色厉夺休之笏，击泚之首，群凶骇愕，溅血数步，凶党持兵而至，段公被害。泚一手承血，一手指群凶曰： 义士，勿杀之。 声手相及，段公已害。泚之甚哀，封忠义侯，以三品礼葬之。海宾因兵乱而逸于通化门外，被役驴者败之，并见害。故京师号朱泚为 热热尧舜 ，号希烈为 当年桀纣 。时有风情女子李季兰，上泚诗，言多悖逆，故阙而不录。皇帝再克京师，召季兰而责之，曰： 汝何不学严巨川？ 有诗云： 手持礼器空垂泪，心忆明君不敢言。 遂令扑杀之。赠段秀实太尉，谥曰： 忠烈 ，赐实封五百户，庄宅一所，嗣子授三品正员官，诸子各授五品正员官，旌其门闾，丧葬官给，为立庙，御制碑铭。君子曰： 昔臧氏劝事君之节，空传其名，不睹其人。千载之后，见乎段君，代有之矣。伯仁抗节，钟雅咄嗟，有是哉！《诗》云： 淑人君子，其德不回。 其段公之谓乎！
八日，泚于宣政殿僭即大位，愚智莫不血怒，卫者多是军人，周行不过数十。自称 大秦皇帝 ，年号 应天 ，伪赦书云： 幽囚之中，神器自至。岂朕薄德，所能经营。 彭偃之词，册文太常少卿樊系之撰，文成，服药而卒。故严巨川诗，诗曰： 烟尘忽起犯中原，自古临危贵道存。手持礼器空垂泪，心忆明君不敢言。落日胡笳吟上苑，通宵虏将醉西园。传烽万里无师至，累代何人受汉恩。
九日，李忠臣、姚令言并为侍中，仍以令言为关内副元帅，以光禄卿源休为同平章事兼京兆尹判度支、工部侍郎，蒋镇同平章事，蒋炼为御史中丞、太党卿，敬釭为御史大夫，洪经纶为中书舍人、礼仪使。
是日夜三更，歌舒曜拔襄城，保于洛阳。初公援东郊也，上谓公曰： 卿行师出阵，与卿父何如？ 公再拜而对曰： 先臣，臣不敢比也。只如斩长蛇，殪封豕，静氛雾，扫欃枪，然后待罪私室，则臣之愿也。 上曰： 伊尹去而伊陟嗣，文王殁而武王兴。卿父在开元，无西面之忧。朕今得卿，无东郊之虑。 及发师之日，上亲送于通化门，百官翼戴，观者万计，则曰： 茫茫楚塞，遥瞻上将之星；霭霭秦郊，自有登坛之客。岂惟汉称定远，晋有征南而已哉！ 及乎出师于通化门外，无故门枪自折，识者卜其不利，以其父翰天宝之末，师至乎北门，无故门旗自折。翰遂斩门旗官而发师旅，终有火拔控辔之难。公此行踵父之征，遂有襄城重围之难矣。
初，公驻军于襄城也，希烈莫不慑惧焉，有枝梧之象。时公亦以名父之子，不忝其役，实欲立功成事，待罪私室。但国军多故，粮尽援绝，三将败绩于薛店，城中战士中矢者十有八九焉。城外凶众中，飞矢抛木者，壕堑俱满。公坚守孤城，粮竭于内，援绝于外，军志曰： 设有金城汤池，带甲百万，无粟者不可守也。 公遂拔城而遁焉。《诗》曰： 昊天不佣，降此鞫凶。昊天不惠，降此大戾。
时希烈兵势渐盛，南破张伯仪，北败哥舒曜，纵师攻汴州。都统司徒李公勉弃城而逸，拥众而投宋州，大梁遂陷。江淮震惧，贼既入城，资贿山积，河路断绝。长安以东，飞书不遂。南方朝贡使，皆自宣、池、洪、饶、荆、襄，抵武关而入，江西节度嗣曹王皋，严邮驿，厚其供亿，虽有深溪绝桥，而驿骑不病，四方赖焉。司徒李公既以败绩，诏以宋汴节度刘公洽，充河南道都统诸军事，悉以司徒所管配隶焉。司徒公制将曲环，前后数陈行列军事，司徒公多不従其计。环以司徒公行军司马陈履华、兵马使唐汉臣、李载等用事，多阻环计，及与诸将同语，司徒公以不従其策，自惟败绩，但唯唯然。环因叱履华曰： 都统置公腹心，遂辱吾军！ 命左右掣之下马，极加责让。司徒李公、大夫刘公皆释辔错愕，司徒深自抑退，以爱憎不明，无所逃于国典。大咎在勉，非陈中丞之过也。大夫刘公谓环曰： 军有利顿，时有否泰，昔孟明三败以成功，良史称其美也。曲大夫岂得失礼于上公？ 环乃止。司徒公以军败失土，上表请罪。上已出宫，览表潸然，谓勉曰： 朕亦不能上保宗庙，越在畿甸。军国之事，一胜一负。卿其自安。 因待之如初。
十日，制将刘德信、高秉哲闻帝蒙尘，遂拔汝州，星夜兼驰于沙苑监，取官马五百匹。先收东渭桥，于是天下转输食粮在此焉。军次昭应，列阵于见子陵之西隅，二将执酹，号令三军，曰： 今主上蒙尘，神器无主，长蛇逸网，鱼脱于泉，临难成功，冀在忧危之日。翦除凶鬻，克复乘舆，勋流子孙，万代之贵。 言讫，左右戒严，三军贾勇，鼓声一振，奋戟前冲，三覆其军，王师大捷。乘胜筑垒于东渭桥。时十月十九日也。
初，十日，朱泚自统众攻奉天，率群不逞；蚁聚之众，军势渐雄。以姚令言为伪元帅、伪右仆射同平章事，张光晟属焉。以李忠臣为京都留守。
十二日，贼次骆驿，上使中使翟文秀追论惟明邠宁留后兵马使，韩游环士马三千八百人。二将受诏，夕而奔命，夜到泥泉，迟明即路。游环等命其军士分部巡探，东道游奕人为贼所获，将送泚。泚问： 救军多少？ 泚左右抑令蹈舞，赐衣一副，付伪诏书，宣尉先归者，待以高爵厚赏。游奕人驰还，当夜发，至四更，关门纳之。惟明、游环等再拜蹈舞，悲喜交见。上膝之前席，谓惟明曰： 凶孽滔天，宗社不守。忠贞之节，见于艰危。卿等急于国难，朕无虑也！ 二将宣布圣旨，将士莫不感激。
时泾原都知兵马使冯河清，进戎服甲楯垂十万焉。上大悦，立颂将卒，军声遂振。十三日辰时，贼军大合城下交战。自辰接战，至于申酉之间，贼徒大败，杀伤万计。是夜贼于城东三十里下营，周遍原野，击柝之声，相闻广陌。又修攻具，上亦命造战楼，拆佛寺及仇敬忠宅，而丰其用。若乘城而战，贼多败衄；若出师战，王师少利。十七日，灵盐节度留后御史中丞杜希全，及鄜坊节度工部尚书李建徽，各率甲士三千人，趋奉天。贼气方锐，设伏于漠谷，三军深入，探候失备，奸人得便，夹而击之，为贼所败。希全等收离集散，再振其军。
初，泚于奉天城东南隅下营，立表高百尺，造木槛，人藏其身，缒而上之，窥我城阙。帝患之，召善走抛者，拜御史中丞，实封三百户。有崇福寺僧昭悟应召而中之，人槛俱碎。泚不复更置，遂白日移帐于乾陵。上南望之，遂有云梯之役。车驾还京，与昭悟官爵。昭悟恳辞不受，请充别敕崇福寺主，有诏 依请 。
时刘德信、高乘哲因守渭桥，往往出师游奕，于望春楼下，贼设伏，皆败绩。伪皇城留后李忠臣，移牒奉天城下，请救兵。时姚令言等士马败绩，伤者众，恐百姓乘弊而俘之，所抽救援将士皆匿刀箭，夜行昼伏。泚既迫急，召机巧之匠，设以云梯，刻日而就。其梯高百尺，阔十二丈，梯上可置五百力士。城中士庶，莫不惶骇。上深怀忧，顾问百官。时神武军使御史大夫韩澄拜而奏曰： 臣昔在剑南西山八州，防守战具，备谙云梯小伎，不足上劳神虑，请御之。 上曰： 昔沛公困于项籍，而得韩信；寡人迫于重围，上天以卿赐朕。千载一时，卿其勉之。 时韩澄亲受圣策，潜穿地道，向彼来路，布干马粪二百车，以为火备。城上更广城墙，当去梯相对三十步，以大镬十口，各煎膏油，散布城墙之上。细剉松脂五十车，内库陌刀五千口，白刃如雪，排次如鳞。城外群凶，三军齐叫，云梯既动，锋镝雨集，城中木石，飞声雷震。俄顷之间，去梯脚陷，前不得进，后不得退。初，梯上有湿毡，矢不得入。梯脚将陷，烟火焰然，従地而出。去梯之上，人自去毡。于是苇缚云飞，松脂乱下，热膏雨散，中者逼人，脂傍流。凡数百步，烘焰千尺，白日为之韬光；沸声若雷，知汉将之谋也。纵田单有火牛之策，不可同年；陆伯言有白帝之功，方堪季孟。此韩澄之计也。拜盐夏节度、左三统军。
初，云梯之动也，风势不利，咸以为忧。浑公亲率列将，酹酒临火坑而咒曰： 天道助顺，志诚感神。贼泚凶悖，围逼君父，乾坤不昧，宜降大罚。 因流涕被面，精神感激。拜讫，须臾，大风起，吹贼军，势益加（缺一字），泼油下脂，鼍鼓齐震，王师大捷，贼败衄焉。时十一月上旬也。
城中虽有云梯之捷，素无稿草，粮储罄竭，贼围益急，战士多损伤。皇太子亲为封裹，巡城尉劳。有顷，贼射百张驽，于上前三步而下。上大惊，谓浑公曰： 云梯虽捷，贼势尚强。位历之数有穷，三皇五帝尚有革易。朕自无德，上失天心，请従禅代，则百姓免涂炭之苦，战士无伤夷之患。朕之愿足。 浑公雨泪而奏曰： 昔皇帝战于涿鹿，帝舜征于有苗，沛公于项氏争天下，大战七十，小战四十。太宗六年，擐甲克平多难，况陛下承丕业之余庆，握皇图而受箓，万方同轨，八表恃赖。岂以一小竖，厌弃皇家百六之灾，得为天谴，而系圣心哉！臣下之罪也。今请更三五日间，若不枭泚首献捷，则臣等甘受鼎镬之罪。 上曰： 张陈尚在，吾其困哉！ 君子曰： 临大难而不困者，其惟圣人乎百度惟贞，始终无替者，其惟良臣乎《诗》云： 左之左之，君子宜之；右之右之，君子有之。 其浑公之谓乎？


李怀光返旆，解奉天重围，实救雁门之急，功无与议也。然而大驾再迁，亦怀光之反覆也。嗟乎！火焚昆山，玉石同烬；阻兵颉颃，臣节遂亏。功高太山而不能守，名参伊吕而不能全。何终始之不一也怀光既招朝议，自居反侧，降吴不可，归蜀无路。谓三军曰： 吾进无王翦益兵之过，退无李广失利之愆。吾心惟勤王，而圣主见疑，锡之铁券。吾骑虎捻耳，掎鹿是困。自古列地封王，各为盟主，今是时也。吾观兵河中，晋之旧壤；秣马训士，以候天时。看其形势，见机而取之。卞庄子刺虎之事也，不亦休哉！ 军吏大呼。春三月，拔咸阳城，掠三原等十二县，鸡犬无遗，老少步骑百余万。时上幸梁洋，关中四镇各屯兵戒严，自固封境，更相疑阻，莫知适従。时检校右仆射李公晟，以怀光进军于东北，李公晟严于西南，以卒五千广张旗帜，列阵于浐水之阳，灞水之阴，游骑至于望春楼下。泚闭垒而守，不敢枝梧。
李公又使大将御史大夫莫仁擢，以步兵七千，袭怀光辎重。骑将阳重问等五千余人，悉来款附。李公谓诸将曰： 公等久著勤劳，有垂成之功。太尉忽乖臣节，何也公等若执迷不返，则功劳并弃，颠而不扶，焉用彼相！龟玉之毁，谁之过欤用兵之害，犹豫为大；合杀不杀，天赋乃发。诚能见机，转祸为福，谅可嘉也！请去戎器，方表素心。 诸将士等喜跃，并弃戈矛，器仗山积，以礼见。李招集叛亡之士，收募豪杰，军容日盛。关中四镇知忠义而归附也。则东北之役，不战而成功；西南灵旗，丑虏以丧魄。断二凶之势，不敢相附，皆李公之谋也。《诗》云： 赳赳武夫，公侯腹心。
以二凶之间，两面受敌，遂密表行在，论怀光不臣之状，陈孤军腹背用军之谋。臣请死节王事，愿陛下天威远借，死日生年，臣之愿也。上览表潸然，谓公使者曰： 晋帝北伐刘元海，公私单乘以従行役，曲三十饼以充御食。寻览史册，莫不潸然为之流涕。朕今此行，备尝斯苦。卿独存臣节，无物申得朕怀。今将先帝血脉与卿为信，悉朕深意，卿其勉之。 遂剪发方寸，付公使者。使者将命，具宣圣旨。公举身自扑，溅血洒地，三军恸哭，山震兽惊。陈云横冲，鱼跃沸渭；将士拔距，争效死节。公谓三军曰： 昔逢蒙善射，弓不调而不射；吴起善战，兵不教而不战。今飨士练师，然后可用。夫中国者，天地之秀气也，明主之所化也，圣贤之所聚也。千官跄跄，百辟翼翼。皇上行幸，为贼所乘；周鼎未轻，臣死君难。司马公之食汝，只在今日；平原君之好客，终闻颖脱。 公精勇感人，神雄略出天地。先声一吐，威名震于贼庭；号令既行，逆命悬于鬼录。三军贾勇，若赴私仇。公知士卒可用，以行军司马郑云达为军正，察军情焉；用张彧侍郎为都知粮料使，知转输焉；军帅孟日华、王贲等为心膂，搜乘补卒，各有司存焉。军容大盛，与亚夫柳营各一时也。
坊州刺史窦觎，征召百姓防城，拟充行役，管内铁钟铸为戎器。临者盗其钟铁用充铸铧，及铧成而作钟鸣响，人谓之妖怪。遂闻其州县，鞫问其故，乃钟铁也。觎自忖为发机之首，遂取铧置于净室，焚香礼拜供养焉。
时蔡人纵兵，已下汴州，遂有吞江淮之志，三吴股栗，其游骑达于襄邑县。宣武军先锋、宁陵襄邑两城都知兵马使兼御史中丞高翼，统卒一万固守襄邑，有转输之粟，利器山积，为贼所乘，不逾旬日，军败城陷，戎装委粟，悉为盗资矣。襄邑为蔡人所有。高翼有勇无谋，不思孟明之败，遂愤惋投河而卒。君子曰： 夫绠短者不可以汲深，智小者不可以谋大。斯言信矣。 蔡人侥幸，遂欲长驱，自谓莫敢有争衡者。时都统副使、右仆射兼御史大夫宋亳节度刘公洽，幽陇兵马使、御史大夫曲环，淄青兵马使御史大夫李克信，并永平、同华等军，有诏以刘公为都统诸军事，五军步骑十五万大会，决战于汴水之阳，白塔之地。自辰至于申酉之间，胜负相半。贼益生兵，我师不利，夜后抽军，各不相救。都统刘公宵迷细柳，纵骑奔于敌营也。去贼稍近，步卒桓少清谓刘公曰： 仆射是万里长城，国家天柱，军有先虚而后实。今少有不利，纵骑奔敌，以愚度之，恐非计也。 便逼刘公而控其辔。刘公谓少清曰： 若审尔者，终不相负，假我戎器，意乃决也。 少清以戎器授于刘公，遂控辔而回，三更达于宋州。刘公收离集散，保守城池，秣马厉兵，以俟后举。
孟夏之月，蔡人有白塔之捷，纵兵攻宁陵。自襄邑达于宁陵，路经七十里外，水陆荐至。楼船河中，鱼贯相次；步骑两岸，猬毛蜂起。蔡人骁捷，自谓功在顷刻。时宁陵两城都知镇遏使兼御史中丞高彦昭，宣武军马步都虞候、先锋救援兵马使兼御史中丞刘昌，御史端公张昌等，筑垒清野，秣马训兵，愤气填胸，誓雪国耻。蔡人恃众，攻逼城邑。自秦汉出师，攻战之具未足多也。公等御之，九攻九拒，百战百胜。元凶使道术之士，置士坛，祈诸风伯，承风放火，焚爇战棚。凡数百步间，烟焰冲然，风势逾急。凶徒顺风上城，攻掘女墙，百堵皆尽，战士多难之。高公按剑，登陴而望之，见凶丑方盛，将士不安，乃仰天而叹曰： 今逆竖冯陵，凶威转甚，皇天后土，岂无灵应者哉！昔吕光伐龟兹也，尚感神兽呈质，而军师大兴；宋祖之伐慕容，苍鹅入幕。今仗皇天之威，为国除残去害，若运数有终，彦昭请死于此城，以励臣节。如其国祚再昌，上天降鉴，便请回风，知神理之幽赞也。 言讫而风回，三军贾勇，请求死斗。女墙高处，公令旋立木棚，与贼交锋。狂虏奸谋，一夕万变，公皆随而应之。棚上鸟衣者，如光武之鸦路焉。
时中丞刘昌潜谓左右曰： 乘胜之军不可敌，况彼众我寡，倍兵不战，军机所诫。不如拔城以示弱，东至宋州与仆射连辔，出其不意，攻必易成。 遂令厮养之卒策骑而备焉。高公知之，敕诸守人各固封界，无令失机。遂自往下城，先谓公曰： 顷为女墙战棚，未得用机。今战棚已烧，女墙又尽，乃可展其方略也。天下功勋，在此城取之。 刘公有所惧，强请高公曰： 淮节昌取之，中丞勋业何啻淮西也。 二将言讫，高公登城，号令三军，曰： 刘中丞意欲拔城示弱，覆而取之。且中丞是救援之军，彦昭是两城之主，得失只在城主。 又： 将士身中刀箭者，并于诚内养之。彦昭弃城而遁，则伤者死于内，逃者死于外，何以能安三军忝与儿郎为主，不能坚守城池，忍遣儿郎颈犯白刃，吾不为也。且军令在，和不在众；谋主在，德不在勇。商周之不敌也。昔谢安石以羸兵七万，败苻秦百万之师；鲁姑女子之义，尚能罢齐军之众。况丈夫食人之禄，死人之事，匪石之心，确乎不拔，臣节有在！ 三军将士，或号或泣，喜跃兼并，咸曰： 我公若在，儿郎等死日生年于是！ 距跃曲踊，请求死战。
自此已前，分番上城，更直巡探。自此之后，并皆上城。三军同心，万人一德。刘公见公色多愧赧，高公谕曰： 昔贤之用兵也，任贤才，布德政，不战而胜，不攻而取。今之用兵也，尚奇策，重权谋，守必全，战必胜。今以国步未清，皇上巡狩，大盗移都，且须散金帛，犒师旅，使闻鼓而蹈汤赴火，闻金而星布云合。赏给之备，请中丞条流。城外小虏，不足为虑。
时围益急，西北角女墙悉尽贼居。平坐顾视，城中无不委悉，军士皆有难色。高公精贯白日，神情自若，谓三军曰： 今是壮士封侯之始，忠臣效节之秋。明主立赏以待贤，悬爵以锡功。彦昭身先士卒，有异议者，当按军令。 言讫，按剑前进，慷慨咄嗟。畏我忠诚，贼军稍解。高公取私家牛马，大会将士，肉山酒池，三军皆醉。高公为三札之将，战士为万死之人，天下安危，寄在兹日。贼虽小退，兵众尚强。高公命幕佐修状，请益兵。判官尚华状称： 贼于西北垒道更高，左击右攻，平视城内。日夜交战，以棚为墙；锋刃相持，不逾咫尺。伏惟仆射去食存信，救此孤城。游魂之年，返骸之日。谨录状上，伏听处分。 判官将呈高公，高公见之为尚华曰： 判官轻我军士，卑我将帅。若值六国争衡，吾则与廉、蔺齐驱；如逢佐汉开基，吾则与韩、彭并进。今城外小虏，可以权道取之。尚华未尽？深意，焉得壮贼凶威，易我王师乎！ 索纸自修其状，高公状云： 看此贼势，朝夕西遁，以今月十八、十九日，频日出师，乘其不意，生擒大将等三十五人。今见令所由，锢身送上，斩首三千二百级。贼徒胆破，军势不安，逃遁有迹，日夜枝梧，免落奸便。伏惟高枕，不用远忧。谨录状上。 刘仆射得状，忻然慰怀，谓将士曰： 良将在西，吾无患矣！ 选骁雄之士八百人，重加锡赍，戎械鲜洁，令赴宁陵。半夜而入，蔡人不知。平明，蔡人逼我城邑，且貔虎之士，一以抗百。鞞鼓一振，万矢在弦；鸣笛一吹，千弩齐发。凶徒瓦解，何牧野之类焉；遍野积尸，岂昆阳之可匹！蔡人谓我救军従天上来，遂亡旗而遁。高公练其骑士追之，俘斩万计。自宁陵至于襄邑，楼船宝贝悉为我有，仓瘐辎重实我资粮。汴河之阴，枕尸数十里，皆高以义勇之功也。
时刘公书与高公劳之曰： 宣武者，天下咽喉，国家之襟带。元凶杰逆，窃弄神器，洽与五军大战，几落奸便，走马奔驰，分为擒虏。昔燕昭王收燕之余人，欲报强齐，雪先人之耻，折节下士卒，招贤俊，筑坛拜节，郭隗为师。于是乐毅自魏而至，燕国既安，人民乐为用也。以乐毅为上将军，纠合诸侯，共伐齐，下其七十城。今治为国除残去害，天借贼机，官军不振，赖中丞异代间生，夷凶翦暴。心贯白日，功高一时。请回洽官爵，并与中丞。 事甯，刘公表奏焉。诏拜公御史大夫，实封一百五十户。
公英谋独断，为天下纪纲；武略雄图，有济世之策。变化在乎方寸，神鬼不测奇谋。拔濮阳，则齐鲁亡魂；守宁陵，则独正王室。赵魏燕齐之列将，争来款附。呜呼！天降凶孽，祸乱相寻，蚊虻乱飞，处处皆有。高公独守孤城，奋不顾命。徘徊叹息，嗟汉祚之暂衰；慷慨怀忠，知唐运之复振。烈士临难而尽节，忠臣见危而致命。力竭弓剑，血殷朱轮，杖戟咄嗟，懦夫增勇。积尸成观，岂宁陵之足高；流血为池，嫌汴河之不广。元凶遁走，江淮乂安，千载之后，寻巨唐良臣传，知高公盛德之不朽也。何必寇恂河内，酂侯关中而已哉！夫子曰： 丹漆不文，白玉不雕，质有余也。 公之元勋硕德，巧思奇谋，随机应敌，战必胜，守必全，实旷代罕俦也。
时寿州刺史、御史张建封，总师五千，屯于霍邱。时希烈兵威大盛，一战而伯仪弃甲，再战而哥舒拔城。大梁雄藩，不暇自守；维扬巨防，屡申款附。公用轸于怀，谓三军将士曰： 今大盗移国，京师不守，公私涂炭，皇帝蒙尘。未见申包胥恸哭于秦庭，但见姚令言称兵于肘腋。希烈屡胜，胜则必骄，骄则可图也。军虽小，仗顺可立大功，在于此时也！
公虽外示威武，而内攻守之计，未知所出。百姓李通，耽玩之士也，闻之，谓之弟曰： 吾闻君侯勋庸久著，才业甚高，众所具瞻，远近景慕。今以西邻杰逆，密迩封疆。有勤王报国之心，无曹翙、蒯通献奇之士。于是策蹇足，造军门，请谒于公。将吏问其故通以情告谒者，乃见之。公谓通曰： 来我辕门，有异见乎？ 曰： 然。 公曰： 子试言之。 通曰： 昔沛公拔足挥洗，玄德三诣亮庐，韩信请计于左车，此数者求贤之谓也。夫决安危之策，定理乱之机；佐造化之功，揽英雄之士；除天下之祸，议万全之计。不在思贤，而在知贤。今天下安危，在于淮楚。师律振，则三吴安；三吴安，则国家不失外府。君侯即宜收集子弟，礼遇豪杰，阅子房、黄石之书，披淳风、卫公之术。夺贼马以益骑，收贼粮以益储。殄灭元凶，致君尧舜。若不然，则闭壁深垒，按甲养兵，自保封疆；外假英雄，内修文德；见可而进，知难而退。如是纵不能牧马申蔡，岂使虏入封境哉！ 张公曰： 子少止，吾知之。夫兵者，凶器也，圣人不得已而用之。又曰： 聚兵十万，日费千金。 又曰： 师克在和不在众。 昔者李陵提步卒五千，深入绝漠，当单于莫量之众。吾今兵数不减于陵矣，贼又擅帝王之号，假诸侯之力。已下襄阳，而令若秋霜；尽归本镇，而飞走无遗。杀戮不辜，过于赤眉黄巾矣。及攻州郡，剥丧黎元，涂炭士女；夺人之妻，离人之亲；劫人之财，孤人之子。王孙之室，翻为原宪之贫；糜竺之家，乃作邓通之鬼。天怒神怨，此可取乎！今当图万全之计，不知一战之策也。张公深识远虑，潜图密谋，人所不测也。知本道必有与贼通好之事，贼必有往来传命之使。欲因斩之，以建功业；大兴师旅，以成其勋。是以匿锐沈精，通不之知也。
未几，本道扬州节度司徒陈少游，见元凶兵威日盛，谓三军将士曰： 扬楚之人，故多怯懦；淮宁凶勇，难与争锋。今可以权计，羁縻而取之。 遂表行在，使讨击副使温术于元凶，涂出寿阳。张公知之，乃絷术于官舍，而搜其行旅，果获款状，使使上进。有诏追术，帝亲问其故。温术虽即言之，犹为鲁讳。帝谓术曰： 张建封据一州之地，驰半县之卒，当贼大冲。少游居维扬雄藩，脂膏之地，十万之师，吟啸可致。窦融河西乏节，应为汉网疏也。 帝居行在，且复含垢而已。
寻元凶使、伪殿前散将兼衙前虞候杨丰，送伪赦书于扬州。张公察知而获之，乃集三军将士、百姓士庶等，谓之曰： 李希烈起自戎行，骤迁台鼎，素无才行，偶遇时来，而不能思致身之所，敢肆滔天之祸。物极则返，木秀则摧，不守窟穴，恣其非望。杨丰敢与凶谋，构我节使。昔汉将寇恂斩隗嚣使，而下其城。今是时也。 斩丰而表闻。帝览表大悦，加公御史大夫、濠寿庐等州都团练观察处置使。敕书手诏继踵而至，军声大振。
公于是敞大幕，立义旗，赏英贤，练士马。大豪杰俊，争来效节。公皆随其才而用之，君予小人，咸尽其能。幕府无遗才矣。远近向慕，元凶慑气，将士皆乐死战。公乃搜三军之实，听舆人之颂。少长有礼，知其可用。因元凶北下汴州，东破襄邑，全师攻逼宁陵，土山垒道，瞰临城内。公乃悉锐蹑其后，师次固始。贼顾望宁陵，返旆至于大梁，不敢安席。席卷南驰，以赴固始之急。张公既解宁陵之围，复全军归保于霍邱，所谓见可而进，知难而退，武之善经也。既而饮至策勋，庆赏遂行，无不忻然。元凶自此不得其志，汴州覆败，后寻亦愤恚而卒。诏拜公检校右仆射兼徐泗濠节度观察处置使，锡赍继至，御札盈箱。其见宠遇如此。